ఎమ్బీయస్‍ - గ్రేట్‍ ఆంధ్ర ఆర్కయివ్స్ ప్రాజెక్టు

**2019 Q2 ఏప్రిల్‍ - జూన్‍ ఆర్టికల్స్**

**(పిడిఎఫ్‍ రూపంలో)**

**విషయసూచిక**

**తాయిలాలే తాయిలాలు**

**ఒక విన్నపం**

**ఫలితాల కోసం ఎదురుతెన్నులు**

**మోదీ ప్రచారసరళి**

**జాతీయమీడియా జగన్‍ పక్షమా?**

**ముందు తెలిసెనా ప్రభూ...**

**అమరావతి ఏమౌతుంది?**

**అవినీతిరహిత పాలన సాధ్యమా?**

**తెరాస చోటెక్కడో చెప్పిన తెలంగాణ**

**పవనమా? ఋతుపవనమా?**

**మోదీ అపూర్వ విజయం**

**మోదీ విజయం - బెంగాల్‍ (2)**

**చంద్రబాబుకి ముందున్న దారి**

2019 ఏప్రిల్‌ ఎమ్బీయస్‌: తాయిలాలే తాయిలాలు

ఎన్నికలు ఐదు రోజులున్నాయనగా యిప్పుడు ప్రధాన పార్టీలు మానిఫెస్టోలు విడుదల చేశాయి. సాధారణంగా అభ్యర్థుల పేర్ల ప్రకటనలో జాప్యం జరిగేది. అవతలి అభ్యర్థి ఎవరో చూసి, అప్పుడు మనం చెపుదామని ఆగేవారు. ఇప్పుడు మానిఫెస్టోల విషయంలో కూడా అదే జరుగుతున్నట్లుంది. అవతలివాళ్ల హామీలేవిటో చూసి, అంతకంటె భారీ హామీని గుప్పిద్దామని ఆఖరి నిమిషం దాకా ఆగుతున్నారు. గుండె జబ్బు ఉన్నవాళ్లు మానిఫెస్టోలను లోతుగా చదవడం మంచిది కాదు. వీటన్నిటికి డబ్బెక్కణ్నుంచి వస్తుందాన్న భయం వేసిందంటే యిక అంతే సంగతులు. అందుకే చాలామంది వీటిని నవ్వుతూ వింటున్నారు. ఉగాది పంచాంగశ్రవణం చూడండి. ఆ రోజు మాత్రమే రాజపూజ్యం, అవమానం, ఆదాయం, వ్యయం లాటి అంకెలు వింటాం, తర్వాత అవి ఎలాగూ గుర్తుండవు. మన బతుకు మనం నడుపుకుంటూనే ఉంటాం. ఈ హామీలను కూడా అలాగే ట్రీట్‌ చేయాలనే భావంతో కాబోలు ఉగాది నాడే మానిఫెస్టోలు విడుదల చేశారు వీళ్లు.

ఆంధ్ర ఎన్నికలలో విధానాలపై చర్చలు వినరావటం లేదు. అదిస్తాం, యిదిస్తామనే హామీల వర్షం మాత్రమే కురుస్తోంది. ఇక్కడ గమనించవలసినదేమిటంటే గతంలో 'అది చేస్తాం, యిది చేస్తాం' అని హామీలిచ్చేవారు. ఇప్పుడు 'అదిస్తాం, యిదిస్తాం' అనే అంటున్నారు. సంక్షేమ పథకాల పేరుతో ప్రభుత్వ ఖజానాకు క్షామం వస్తుందేమోనని భయం వేసే రేంజ్‌లో నడుస్తోంది యీ వేలం పాట. 'వాళ్లు రెండిస్తాన్నారా? అయితే మేం మూడు', '...మా పాట మూడున్నర' యిలా సాగుతోంది. గతంలో మీ వూరికి రోడ్డు వేయిస్తాం, ఆసుపత్రి కట్టిస్తాం, వంతెన కట్టిస్తాం, బడి శాంక్షన్‌ చేయిస్తాం, బస్సు తిప్పుతాం అనేవారు. ఇప్పుడు ఆ మాటలు పోయాయి. అన్నీ భారీ వాగ్దానాలే. పోర్టులు కట్టేస్తాం, పోలవరం కట్టేస్తాం, ఫారిన్‌ కంపెనీ ఫ్యాక్టరీలు తెచ్చేస్తాం, కళ్లు తిరిగే రాజధాని కడతాం... యిలాటివి. ఐదేళ్ల తర్వాత ఏమయ్యాయి అని అడిగితే అంత భారీ ప్రాజెక్టులు ఓ పట్టాన అవుతాయా అని దబాయించవచ్చు, కేంద్రం అప్పివ్వలేదు, విదేశాల నుంచి తెద్దామంటే పూచీ యివ్వలేదు అనే సాకులు చెప్పవచ్చు.

భారీ వాటి మాట పక్కన పెట్టండి, చిన్నచిన్న పనులు చేసి పెట్టండి అని అడిగితే వారికి నచ్చటం లేదు. ఎందుకంటే అవి పబ్లిసిటీకి పనికి రావు. బాహుబలి సినిమా వచ్చిన తర్వాత అన్నీ అదే స్థాయిలో ఊహిస్తున్నారు. ఏం చేసినా కళ్లు చెదరాలంతే! గతంలో అనేక నిర్మాణాత్మకమైన పనుల మీదే ఫోకస్‌ ఉండేది. ఆ కాంట్రాక్టుల్లో అవినీతి గురించి మాట్లాడటం లేదు, అది ఎలాగూ తప్పదు. కానీ నిధులు వాటికి ఖర్చయ్యేవి. తమిళనాడు (అప్పట్లో మద్రాసు)లో డిఎంకె ఆ విధానాన్ని మార్చింది. 1967లో 'రూపాయికి మూడు పడుల (పడి అంటే సోలకు దగ్గరగా వుంటుంది) బియ్యం' అనే నినాదంతో ఎన్నికలలో నెగ్గింది. అప్పటిదాకా కాంగ్రెసు ప్రభుత్వం రాష్ట్రంలో అనేక చోట్ల ఇండస్ట్రియల్‌ ఎస్టేట్లు (పారిశ్రామిక వాడలు) నెలకొల్పి ఉపాధి కల్పించింది. కానీ తమకు వెంటనే ప్రయోజనం కలిగే యీ నినాదంపై జనాలకు మోజు పుట్టింది. నిజానికి అధికారంలోకి వచ్చాక డిఎంకె మూడు పడులు యివ్వలేకపోయింది. ఓ పడో ఎంతో యిచ్చి సరిపెట్టింది. అదేమంటే 'పెళ్లి సమయంలో కూతురికి వడ్డాణంతో ఎన్నో సొమ్ములు పెడతామనుకుంటాం, వియ్యాల వారికి అలా చెప్తాం కూడా, కానీ ఫైనల్‌గా తేలేటప్పటికి మెళ్లో ఓ చిన్న గొలుసు వేసి పంపుతాం, ఇదీ అలాగే' అని చెప్పుకుంది.

ద్రవిడ బాటలోనే ఎన్టీయారూ - ఎన్టీయార్‌ పార్టీ పెట్టినపుడు ద్రవిడ పార్టీల విధానాలనే అనుకరించారు. వాళ్లలాగే బిసిలకు రాజ్యాధికారం కల్పించడం, ప్రాంతీయ భావాలను రెచ్చగొట్టి కేంద్రంపై ఉసి గొల్పడం, పార్టీ రంగును డ్రెస్‌ కోడ్‌గా వాడడం.. యిలా ఎన్నో దించేశారు. వాటితో బాటే యీ సంక్షేమ పథకాలు కూడా. రెండు రూపాయలకు బియ్యం, విద్యార్థులకు మధ్యాహ్న భోజన పథకం - యివి కూడా దిగుమతి అయ్యాయి. కాంగ్రెసు వీటిని ఎద్దేవా చేసింది. అప్పుడు ఎన్టీయార్‌ 'ఎప్పుడో తన తర్వాతి తరానికి రెడీ అయ్యే భారీ ప్రాజెక్టుల కంటె ప్రస్తుతం తన కడుపు నిండడమే ముఖ్యం అనుకుంటాడు పేదవాడు. అతనికి యీ రోజు అన్నం పెట్టి రేపటిదాకా బతికి వుంచడం ముఖ్యం.' అని వాదించారు. అది అందర్నీ ఆకట్టుకుంది. దాంతో కాంగ్రెసు కూడా కంగారు పడి, ఎన్నికలకు ముందు కిలో రూ.1.90కే యిచ్చింది. ఏది ఏమైనా పథకం ఎన్టీయార్‌ది కాబట్టి, ఆ పథకం ఆయన పేరుతోనే వినుతి కెక్కింది. దానికి వచ్చిన పేరుతో ఎన్టీయార్‌ మరిన్ని సంక్షేమ పథకాలు ప్రవేశపెట్టారు. వీటికి డబ్బెక్కణ్నుంచి వస్తుంది? అని అడిగితే పెద్దవాళ్ల పొట్టకొడితే డబ్బులు అవే రాల్తాయి వంటి సినిమా డైలాగులు చెప్పేవారు.

ఇలాటి డైలాగులు సభలో చప్పట్లకే పనికి వస్తాయి తప్ప ఆచరణలో జరిగేవి కావు. అక్రమాస్తులను స్వాధీనం చేసుకోవాలని ప్రభుత్వం చిత్తశుద్ధితో తలపెట్టినా, పెద్దవాళ్లు హై క్లాసు లాయర్లను, ఆడిటర్లను పెట్టుకుని కేసులు వాదిస్తారు, లంచాలతో అందర్నీ కొనేస్తారు. కొన్ని కేసుల్లో ఓడిపోయి ఆస్తులు అప్పగించినా, అవి ఋణాలిచ్చిన బ్యాంకులకు, కార్పోరేషన్లకు పోతాయి తప్ప పేదవాడికి అన్నం పెడతాననే రాష్ట్రప్రభుత్వాలకు రావు. ఇది తెలిసి కూడా నాయకులు సభల్లో యిలాటి కబుర్లు చెపుతూనే ఉంటారు. 2014 ఎన్నికలలో కూడా రైతు ఋణమాఫీకి డబ్బులెక్కడివి అని అడిగితే టిడిపి నాయకులు 'జగన్‌ లక్ష కోట్లు ఉన్నాయిగా, అవి పట్టుకుని వచ్చి యిలా పంచేస్తాం' అని జవాబిచ్చారు. కేసుల్లో యిరుక్కున్నది లక్షకోట్లూ కాదు, యిప్పటిదాకా రానూ లేదు, కేసులకు అతీగతీపురోగతీ లేదు, పోనీ జగన్‌ ఆర్థిక నేరాలపై ఐదేళ్లలో బాబు కొత్తగా కేసులేమైనా పెట్టారా అంటే అదీ లేదు. లక్ష్మీనారాయణ గారి సామర్థ్యం మీద నమ్మకం పెట్టుకుని ఆ సిబిఐ కేసుల మీదే ఆశలు పెట్టుకున్నారు. అవి చూస్తే నీరుగారి పోతున్నాయి.

డబ్బు మాది, పేరు మీదా? - చెప్పవచ్చేదేమిటంటే - సంక్షేమ పథకాలు నిధులు ఓ పట్టాన రావు. నెగ్గినవారు కేంద్రం యిస్తుందనుకుని హామీ యిచ్చాం అని చెప్తారు. 'మేమిచ్చిన నిధులతో పథకం పెట్టి మా పేరు పెట్టకుండా మీ పేరు పెట్టుకుని ప్రచారం చేసుకుంటున్నారు, మీ యిమేజి పెంచడానికి మేమెందుకు నిధులివ్వాలి?' అంటుంది కేంద్రం! 'అవేమన్నా మీ నిధులా? మేం సేకరించి పంపినవే కదా?' అని రాష్ట్రం అడుగుతుంది. అది నిజమే, కానీ నియోజకవర్గాల్లో నాయకులు కూడా యిదే ప్రశ్న రాష్ట్ర ప్రభుత్వాన్ని అడగవచ్చు కదా. మేం సేకరించి పంపే పన్నులే కదా, మరి నిధుల పంపిణీలో పాలక పక్ష ప్రాంతాలకు, విపక్ష పాలక ప్రాంతాలకు వివక్షత ఎందుకు? అని. సంక్షేమ పథకాలు ప్రారంభించడం సులభం కానీ ఆపడం అతి కష్టం. ఊరికే డబ్బు తీసుకోవడం మరిగాక, వదులుకోవడానికి జనాలకి మనసు రాదు. ఆపేస్తే కోపం తెచ్చుకుంటారు కూడా. నిరుద్యోగ భృతి తీసుకుంటున్న యువకుడు, ఉద్యోగం వచ్చినా ప్రభుత్వానికి సమాచారం యివ్వడు. 'ఇంతకంటె మంచి ఉద్యోగం వచ్చాక అప్పుడు చెప్తా, ఇది చిరుద్యోగం, జీతం చాలటం లేదు' అని తనకు తాను సర్దిచెప్పుకుంటాడు. ప్రభుత్వమే కనిపెట్టి భృతి ఆపేస్తే కసిపడతాడు.

ఎన్టీయార్‌ రెండు రూపాయలకు కిలో బియ్యం పెట్టినపుడు, మార్కెట్లో బియ్యం కిలో మూడున్నరో ఎంతో ఉండేదనుకుంటా. ఇప్పుడు 50-60 మధ్య ఉంటోంది. ఇప్పుడు కూడా రూపాయికి కిలో బియ్యం పథకం ఉన్నట్టుంది. మార్కెట్‌ ధరలో సగం అనే కొలబద్ద పెట్టుకుని ఉంటే కొంత సమంజసంగా ఉండేది. అది లేదు, వాళ్లు రెండు రూపాయలన్నారు కదా, మేము రూపాయికే యిస్తాం అని పోటీపడి యిచ్చిన వ్యవహారమిది. సినిమా టిక్కెట్టుకి 30 రూ.లు ఖర్చు పెట్టే పేదవాడు బియ్యానికి రూపాయికి మించి ఖఱ్చు పెట్టలేడా? అది తీసుకోవడానికి రేషన్‌ షాపుకి వచ్చేవాళ్ల దుస్తుల బట్టి అంచనా వేయవచ్చు, వీళ్లకు యీ స్కీముకి అర్హత ఉందో లేదో! కానీ ఏ ప్రభుత్వమూ యిలా ఆలోచించడం మానేసింది. ప్రాంతీయ పార్టీలలో చాలా భాగం సంక్షేమ పథకాలతో, కులపరమైన ఓటు బ్యాంకులతో అధికారంలోకి వచ్చి జాతీయ పార్టీలకు సవాలు విసరడంతో, అవీ యీ బాట పట్టాయి. తాము ఏలుతున్న రాష్ట్రాలలో యిలాటి పథకాలే పెట్టసాగాయి. ప్రజలకు అవసరం, ప్రభుతకు అవకాశం ఉన్నాయో లేదో లెక్కలు వేసుకోకుండానే ఎడాపెడా సంక్షేమానికి బజెట్‌ కేటాయింపులు పెంచుతూ పోయారు.

కొత్తగా వాదించిన చంద్రబాబు - ఇవి చూసి ఆలోచనాపరులు విసిగి వేసారిన పరిస్థితుల్లో చంద్రబాబు ఉమ్మడి ఆంధ్రప్రదేశ్‌కు ముఖ్యమంత్రి అయ్యారు. ఎన్టీయార్‌లా సంక్షేమ పథకాలతో ఆకట్టుకునే రకాన్ని కాదు, దీర్ఘకాలిక ప్రణాళికలతో అభ్యుదయ పథంలో నడిచే ఆధునికుణ్ని అని చెప్పుకున్నారు. 'పేదవాడికి చేప నిచ్చే బదులు, చేపలు పట్టుకునే నైపుణ్యం నేర్పిస్తే చాలు, అతని బతుకు అతనే బతుకుతాడు' వంటి మంచి సిద్ధాంతాలు వల్లించారు. రోడ్ల విస్తరణ, ఆర్థిక సరళీకరణ, విద్యుత్‌ రంగంలో సంస్కరణలు వంటి ఎన్నో పనులు చేపట్టారు. అయితే యిబ్బంది ఎక్కడ వచ్చిందంటే ప్రపంచ బ్యాంకు చెప్పినది తుచ తప్పకుండా చేసి, వారి మెప్పు సంపాదించారు కానీ, స్థానిక పరిస్థితులను అంచనా వేయడంలో తూకం తప్పారు.

విద్యుత్‌ సంస్కరణలు ఒకేసారి చేపట్టడంతో ఆ ధాటికి ప్రజలు తట్టుకోలేక పోయారు. వ్యవసాయ రంగం పూర్తిగా కుదేలై పోయినా, దాన్ని పట్టించుకోకుండా వ్యవసాయం దండగ, మీరంతా మీ పిల్లల్ని కంప్యూటరు ఆపరేటర్లను చేయండి అని పిలుపు నిచ్చారు. స్థానిక నాయకులు ప్రజల గోడును వినిపించినా బాబు పట్టించుకోలేదు. మీకేమీ తెలియదు, నేను ముందుకు దూసుకుపోతుంటే, మీరు పాతరాతి యుగం మాటలు మాట్లాడుతున్నారు అని విదిలించేశారు. రెవెన్యూ వసూళ్లు తగ్గిపోవడం బట్టి, ఆయనకు క్షేత్రస్థాయి వాస్తవాలు తెలిసే వుంటాయి. అయినా ప్రజలను మభ్య పెట్టడానికి తన చేస్తున్న ప్రచారపు హోరులో తనూ కొట్టుకుపోయారు. ప్రపంచ బ్యాంకు కితాబులు, పారిశ్రామిక వేత్తల ఆహాఓహోలు - యివన్నీ ఒక మత్తులో ముంచాయి.

వైయస్‌ ఉచిత విద్యుత్‌ హామీ - ప్రజల హాహాకారాలు వైయస్‌ చెవిన పడ్డాయి. జ్యోతి బసులా పాతికేళ్లు ఏకధాటీగా పాలించేస్తానంటున్న బాబు కవచంలో బీటలున్నాయని, వాటిలో విద్యుత్‌ బీట మరీ పెద్దదనీ గుర్తించిన వైయస్‌ ఉచిత విద్యుత్‌ హామీతో ముందుకు వచ్చారు. 'అది అసంభవం, అలా యిస్తే ఆ తీగల్లో కరంటు రాదు, బట్టలు ఆరేసుకోవడానికి తప్ప అవి మరెందుకూ పనికి రావ'ని కొట్టి పడేశారు బాబు. కానీ వైయస్‌ నేతృత్వంలో కాంగ్రెసు నెగ్గింది. తను అప్రతిష్ఠ పాలైనది, వైయస్‌కు ఓట్లు కురిపించినది ఉచిత విద్యుత్‌ పథకమే అనే భ్రమలో పడిపోయారు బాబు.

అప్పణ్నుంచి తన ఆధునిక విధానాలను మార్చుకున్నారు. 'ఉచిత' హామీలనే నమ్ముకున్నారు. వైయస్‌ కూడా హామీలు, పథకాలే నమ్ముకున్నారు. వ్యవసాయ రంగాన్ని బాగు చేస్తే తప్ప భవిష్యత్తు లేదని గ్రహించి జలయజ్ఞం మొదలుపెట్టినా, పని మొదలు పెట్టడానికి ముందే కాంట్రాక్టర్లకు మొబిలైజేషన్‌ ఎడ్వాన్సులు యిచ్చేసి దాన్ని ధనయజ్ఞంగా మార్చేశారు. జరగవలసినంత పని జరగలేదు. అది పూర్తయ్యేలోపున ప్రజలను ప్రసన్నం చేసుకోవాలని, ఆరోగ్యశ్రీ, ఫీజు రీఎంబర్స్‌మెంట్‌ వగైరా సంక్షేమ పథకాలపైనే పడ్డారు.

బాబులో మార్పు - 2009 వచ్చేసరికి బాబులో గతకాలపు బాబు కనబడలేదు. 'ఉచిత నగదు బదిలీ' బాబు ముందుకు వచ్చారు. కానీ ప్రజలు వైయస్‌నే గెలిపించారు. పదేళ్లగా ప్రతిపక్షంలో ఉండడంతో 2014 వచ్చేసరికి బాబులో మరింత కసి పెరిగింది. రైతు ఋణమాఫీ, కాపు రిజర్వేషన్లతో సహా అనేక హామీలు ఎడాపెడా గుప్పించేశారు. 600 పై చిలుకు ఉన్నాయంటారు, నేను లెక్కపెట్టలేదనుకోండి. కొత్త రాష్ట్రానికి అనుభవజ్ఞుడైన నాయకుడు, పైగా కేంద్రంతో సత్సంబంధాలున్న నాయకుడు ఉంటే మంచిదనుకున్నారు కాబోలు ప్రజలు గెలిపించారు.

అయితే జగన్‌ అలా అనుకోలేదు. ఋణమాఫీ హామీ యిచ్చి బాబు గెలిచారు, యివ్వక తను ఓడానని అనుకుంటున్నారు. తన తండ్రికి వచ్చిన పాప్యులారిటీ అంతా సంక్షేమ పథకాల వలననే వచ్చిందనే భావంలో పడ్డారు. నేను అధికారంలోకి వస్తే అదిస్తా, యిదిస్తా అనడం సాగించారు. బాబుకీ అదే నమ్మకం. ఎంత పెద్ద హామీ యిస్తే, అన్ని ఓట్లు వస్తాయని. 2018 తెలంగాణ అసెంబ్లీ ఎన్నికలలో కెసియార్‌ భారీగా నెగ్గడంతో ఆ గెలుపుకీ పథకాలే కారణమని వీళ్లిద్దరూ నమ్ముతున్నారు. ఇక పోటీలు పడి తాయిలాలు ప్రకటిస్తున్నారు. పవన్‌ కూడా వెనకబడ దలచుకోలేదు. తనూ గుప్పిస్తున్నాడు.

అంతకింతైతే ఇంత కెంత? - ఈ హామీ వెర్రి ఎంతవరకు పోయిందంటే బాబు మొన్న అంటున్నారు - 'రెండు వేల పెన్షనిస్తానన్నందుకు కెసియార్‌కు 88 సీట్లు వస్తే, మూడు వేల పెన్షన్‌ యిస్తానన్నందుకు నాకెన్ని రావాల? 175!' అని. వెయ్యికి 44 సీట్లనుకుంటే, మూడు వేలకు 132 రావాలి కానీ 175 ఎలా అయ్యాయి? నాకు అర్థం కాలేదు. అంతకింతైతే యింత కెంత? అనే సామెత ఉంది. దాని వెనుక ఒక నీతి ఉంది కూడా - పాపపుణ్యాల్లో అలాటి లెక్కలు వుండవు అని. తెరాసకు 88 రావడానికి పెన్షన్లు ఒక్కటే కారణమని బాబు ఎలా అనుకున్నారో తెలియదు.

2014కు ముందు ఋణమాఫీ హామీ ఎలా సాధ్యం అని జర్నలిస్టులు అడిగితే సాధ్యమే అని టిడిపి ప్రతినిథి కుటుంబరావుగారు బల్ల గుద్ది చెప్పారు. ఆ తర్వాత ఆ పథకానికి అనేక ముళ్లు వేసి, భారం తగ్గించేశారు. ఉన్న పథకాలకే డబ్బుల్లేక పోస్ట్‌ డేటెడ్‌ చెక్కులిస్తున్నారు. పసుపు కుంకుమలకు యిచ్చే నిధులు ఎస్సీ, ఎస్టీ సబ్‌ప్లాను నుంచి లాగుతున్నారంటున్నారు. మరి పెన్షను పెంచితే దేనికి కన్నం పెడతారో తెలియదు. ఇప్పుడు చెపుతున్న హామీలకు కూడా పక్కన చిన్నగా చుక్కలు పెడతారు. ఎన్నికలయ్యాక 'చుక్కకు వివరణ కింద రాశాం, చదువుకోండి' అంటారు. అక్కడ 'అర్హులకు మాత్రమే' అని ఉంటుంది. ఆ అర్హత ఏమిటో వారు అప్పుడు చెప్తారు.

హామీలు సాధ్యమో కాదో చెప్పడమెలా? - నాకు చాలా మంది మెయిల్సు రాస్తున్నారు - బాబు/జగన్‌/పవన్‌ యిస్తున్న హామీలు అమలు చేయడం సాధ్యమేనా అని. రాసేవాళ్లు ముగ్గురి పేర్లూ రాయరు. తమకు యిష్టం లేని వారి పేరు మాత్రమే రాస్తారు. ఆర్థిక నిపుణులుగా పేరు తెచ్చుకున్నవారు సైతం, రాజకీయ పార్టీలకు కొమ్ము కాస్తూ ఎడాపెడా అబద్ధాలు ఆడేస్తున్నపుడు, తప్పుడు సమాచారం యిస్తున్నపుడు నా బోటి సామాన్యుడు సమాధానం ఎలా చెప్పగలడు? ఎన్నో ఏళ్లగా నా వ్యాసాల ద్వారా చర్చిస్తున్నాను. ఏ పార్టీ కూడా బజెట్‌లో యింత శాతం ఫలానా దానికి కేటాయిస్తాం అని ఎందుకు చెప్పదని అడుగుతున్నాను.

ఓట్ల కోసం నాయకుడు ఓ నదీతీరానికి వెళ్లాడనుకోండి. అక్కడ చేపలు పట్టేవాళ్లు కనబడతారు, నేను గెలిస్తే వాళ్ల కోసం ఓ కార్పోరేషన్‌, ఏటా వెయ్యికోట్ల నిధులు అందిస్తాను అంటాడు. చూపు పక్కకు తిప్పగానే అక్కడ స్నానాలు చేస్తూ, మంత్రాలు చదివేవారు కనబడతారు. వాళ్లకీ ఏటా వెయ్యి కోట్ల కార్పోరేషన్‌ అంటాడు. చూపు గట్టు మీదకు సారిస్తే బట్టలు ఉతికి ఆరేసేవాళ్లు కనబడతారు, వాళ్లకీ వెయ్యికోట్లు..! వయసులో ఉన్న ఆడపిల్ల కనబడితే పెళ్లిళ్లకు వెయ్యేసి కోట్లు, ముసలాయన కనబడితే పెన్షన్లకు వెయ్యి కోట్లు... ఇలా వెయ్యేసి కోట్లు ఎన్ని ఎంతమందికి యివ్వగలరు చెప్పండి. సమాజంలో ఏ వర్గాన్నీ, ఏ వయస్సు వాణ్నీ వదలడు. అందర్నీ విడివిడిగా చూసి, విడివిడి హామీలు యిచ్చేస్తారు తప్ప అందర్నీ కలివిడిగా చూసి, అందరికీ పనికి వచ్చే మంచి ఆసుపత్రి కట్టిస్తా అనడు. ఎందుకంటే చేతికి డబ్బిస్తేనే ఓటరు మురుస్తాడని యితని నమ్మకం.

బజెట్‌లో శాతాలు చెప్పమనండి చాలు - ఏ పార్టీ ఐనా 'మా ప్రభుత్వాదాయం వంద రూపాయలైతే దానిలో ఉద్యోగుల జీతభత్యాలకు 40 రూ.లు పోతాయి, పాత ఋణాల వడ్డీలకు రూ.15 పోతాయి, నడుస్తున్న ప్రాజెక్టులకు కేటాయింపులకై రూ.10 పోతాయి, నడుస్తున్న సంక్షేమ పథకాల కొనసాగింపుకు రూ.20 పోతాయి, ఏదైనా విపత్తు వస్తే అవసరపడే ఆపత్కాల నిధికై రూ.5 పోతాయి, తక్కినది రూ.10 మాత్రమే. దానితో కొత్త సంక్షేమ పథకాలు ప్రవేశపెడతాం. దానిలో ఎ వర్గానికి రూ.1, బి వర్గానికి 2, సి వర్గానికి అర్ధరూపాయి... యిలా చెప్తాయా? చెప్తే మనకు వచ్చేదేమిటో ముందే తెలిసిపోతుంది కదా!

ఎంత తర్కించి అడిగినా వీళ్లు చెప్పరు. 'ఇప్పటి ఆదాయం బట్టి మీరు లెక్కలు వేసి, వెయ్యి కోట్లు ఎక్కణ్నుంచి తెస్తామని అడుగుతున్నారు. మేం పన్ను వసూళ్లు బాగా చేసి, ఆదాయం పెంచుతాం' అంటారు. బజెట్‌ సమర్పించేందుకు ముందు రోజు యిచ్చే గణాంకాలు చూడండి. అంచనాలకు, వాస్తవాలకు తేడా తెలుస్తుంది - 'ఈ ఏడాది యింత వస్తుందనుకున్నాం, కానీ ప్రకృతి వైపరీత్యాల వలన పంటలు దెబ్బ తిని, వ్యవసాయ ఆదాయం తగ్గింది, వ్యాపారస్తుల వద్ద నుంచి రావలసినది కోర్టు కేసుల్లో నలుగుతోంది. వసూళ్లు ఆశించిన స్థాయిలో లేవు' అని ఉంటుంది ఆ నివేదికలో. అయినా వీళ్లు చిత్తమొచ్చినట్లు వాగ్దానాలు చేసేస్తూనే ఉంటారు.

అమలు చేయకపోవడానికి చెప్పే సాకులు - ఈ వాగ్దానాలు నమ్మి ఓట్లేశారనుకోండి, వీళ్లు అధికారంలోకి రాగానే మొదటగా చెప్పేది - పాతవాళ్లు ఖజానా ఖాళీ చేశారు, పరిస్థితి యింత ఘోరంగా ఉందని మేం ఊహించలేదు. పందికొక్కుల్లా మేసి పారిపోయారు, వాళ్లను పట్టుకుని డబ్బు కక్కించి, హామీలు అమలు చేస్తాం. కొన్నాళ్లు పోయాక చెప్పేది - పందికొక్కులు ఫైళ్లు కొరికేసి పారిపోయాయి. వాళ్ల అవినీతికి ఆధారాలు దొరకటం లేదు. మా ప్రయత్నాలు కొనసాగుతూనే ఉన్నాయి. వాళ్లను పట్టుకునేదాక మేం విశ్రమించేది లేదు. ఇంకొన్నాళ్లు పోయాక, ఆ అవినీతి ముద్ర పడిన మంత్రి వీళ్ల పార్టీలో చేరిపోతాడు. ఇక దాని గురించి మాట్లాడరు.

ప్రజలు వాళ్ల పనిలో వాళ్లు పడివుంటారు. ఫలానా హామీ ఏమైంది అని అడగరు. ఒకవేళ పాత పార్టీయే అధికారంలోకి వచ్చిందనుకోండి, వాళ్లు చెప్పే కారణాలు - 1. మనపై అసూయతో కేంద్రం సహకరించటం లేదు, ఫైళ్లు దిల్లీలో మూలుగుతున్నాయి, ప్రత్యేక విమానాలు వేసుకుని ముప్ఫయి సార్లు వెళ్లి వచ్చా, ఎపాయింట్‌మెంట్‌ యివ్వలేదు 2. సంక్షేమ పథకాలకు అధికారులు అడ్డుపడుతున్నారు, వాళ్ల మైండ్‌సెట్‌ మారుస్తున్నాం 3. ప్రతిపక్షాలు అడ్డుపడుతున్నాయి, మీకు మేలు జరిగితే మాకు పేరొస్తుందనే భయంతో అడ్డుపుల్లలు వేస్తున్నాయి. పథకాలు సరిగ్గా అమలు కావటం లేదంటూ, నిధుల వితరణలో పక్షపాత ధోరణి ఉందంటూ కోర్టుకి వెళ్లి స్టే తెచ్చారు. మేమేం చేయగలుగుతాం? వచ్చే ఎన్నికల్లో వాళ్లని చిత్తుగా ఓడించి బుద్ధి చెప్పండి.

ఓట్లకీ, యీ పథకాలకూ లింకుందా? - ఈ టెక్నిక్కులన్నీ ఓటర్లు చూస్తూనే ఉన్నారు. అయినా హామీలను నమ్మి ఓట్లేస్తారా? అనేది ప్రశ్నార్థకం. నమ్మరు, వెయ్యరు అని యితమిత్థంగా చెప్పడమూ కష్టమే. ఎవరు ఎందుకు గెలుస్తున్నారో స్పష్టంగా తెలియక పోవడం చేతనే, నాయకులు యీ తాయిలాల బాట పట్టారు. దీర్ఘకాలిక ప్రాజెక్టుల గురించి మాట్లాడడమే మానేశారు. విదేశీయులెవరైనా యీ ప్రచార ధోరణిని గమనిస్తే, యీ ఓటర్లు ఉచితాల గురించి దేబిరించే ముఖాలన్నమాట, 'ప్రభుత్వం చేయూత నిస్తే చాలు, మేమే కష్టపడి సంపాదించుకుంటాం' అనే ధైర్యం వీళ్ల కెంత మాత్రం లేదన్నమాట అని చులకనగా చూస్తారు. అదీ దౌర్భాగ్యం!

తమాషా ఏమిటంటే యితర దేశాల్లో అభ్యర్థుల మధ్య చర్చావేదిక పెడతారు. ఓటర్లు మీరు చెప్పిన హామీ ఎలా అమలు చేస్తారు? అని సూటిగా అడుగుతారు. మన దగ్గర అలాటిది వుండదు. ఏ టీవీయైనా ఏర్పాటు చేసినా, వీళ్లు 'చిత్తశుద్ధి వుంటే ఏదైనా సాధ్యమే' అనేసి తప్పించుకుంటారు తప్ప, గణాంకాలతో సమాధానం చెప్పరు. ఎందుకంటే వాళ్లకూ గణాంకాలు తెలియవు. తెలిసిన గణాంకాలేవైనా ఉన్నాయా అంటే ఏ నియోజకవర్గంలో ఏ కులాల ఓట్లు ఎన్ని ఉన్నాయి అనేవి మాత్రమే. అవి కూడా కచ్చితంగా ఉండవు. ఎందుకంటే కులపరమైన జనాభా లెక్కలు యిప్పటిదాకా రాలేదు. నెగ్గాక కూడా ఏ కారణం చేత నెగ్గామో తెలియక ఏ హామీ అమలు చేయాలో అర్థం కాక ఎందుకైనా మంచిదని ఏదీ అమలు చేయరు కాబోలు! - ఎమ్బీయస్‌ ప్రసాద్‌ (ఏప్రిల్‌ 2019)

2019 మే ఎమ్బీయస్‌: ఫలితాల కోసం ఎదురుతెన్నులు

ఆపరేషన్‌ జరిగి నెల్లాళ్లయింది. బైపాస్‌ సర్జరీ అంటేనే పెద్ద ఆపరేషన్‌. దానికి తోడు వాల్వ్‌ రిప్లేస్‌మెంట్‌ కూడా జరగడంతో మరింత పెద్దదైంది. మీ అందరి శుభాకాంక్షలతో క్రమేపీ కోలుకుంటున్నాను. విషెస్‌ చెప్పినవారికి, మనసులోనే నా మేలు కోరుకున్నవారికి, అందరికీ ధన్యవాదాలు. నేను సాధారణ పరిస్థితికి రావడానికి 3, 4 నెలలు పడుతుందట. కొద్దికొద్దిగా పనిలో పడితే మొనాటనీ బ్రేక్‌ అవుతుంది కదాని రాయడం మొదలుపెట్టాను. ఇదే మొదటిది.

వచ్చేవారం యీ పాటికి ఫలితాలు వచ్చి పడుతూంటాయి. అనేకమంది జాతకాలు బయటపడతాయి. ఇక అప్పణ్నుంచి వివరణలు, సవరణలు, పొత్తులు, ఫిరాయింపులు.. ఆ ప్రహసనం నడుస్తుంది. అదేమిటో కానీ ౖప్రస్తుత పాలకులలో ధైర్యం గోచరించటం లేదు. 2014 ఎన్నికల ప్రచారం నాటి మోదీకి, 2019 ప్రచారం నాటి మోదీకి తేడా స్పష్టంగా కొట్టవచ్చినట్లు కనబడుతోంది. బాబులో ముందున్న ధీమా క్రమేపీ కరిగిపోతోంది.  వీళ్లిద్దరికీ అధికారం చేజారే ప్రమాదం ఉంది కాబట్టి ఆ భయం అనుకోవచ్చు. అలాటి భయమే ఒడిశాలోని నవీన్‌ పట్నాయక్‌కు ఉండాలి. కానీ అతనలాటి ఆందోళన ఏమీ కనబర్చటం లేదు. హాయిగా తన పని తను చేసుకుని పోతున్నాడు. అతన్ని ఎలాగైనా యీసారి గద్దె దింపుతామని గర్జించిన బిజెపి నవీన్‌ సన్నిహితుడైన జయ్‌ పండాను తనవైపు లాక్కున్నా, ఆశించిన ఫలితం దక్కినట్లు లేదు. ఎన్నికల తర్వాత నవీన్‌ మద్దతు కోసం ఎదురుచూస్తోంది. దానికే కాబోలు, తుపాను పునరావాస కార్యక్రమాలకు బాగా సాయపడుతోంది.

అసలు ఏ మాత్రం టెన్షన్‌ పడనక్కరలేని స్థితి కెసియార్‌ది. బిజెపితో ఏ ఏర్పాటు చేసుకున్నారో ఏమో, ముందుగానే అసెంబ్లీ ఎన్నికలు జరిపించేసుకుని తన ముఖ్యమంత్రి పదవి సుస్థిరం చేసుకున్నాడు. కానీ ఆయనకూ ఆందోళనే! కౖేందంలో చౖక్రం తిప్పుతానో లేదో అని. ఫెడరల్‌ ఫ్రంట్‌ బూరా వినడానికి ఎవరూ రెడీగా లేరు. ముందు ఫలితాలు రానీ, తర్వాత చూద్దాం అంటున్నారు. మొన్న స్టాలిన్‌ దగ్గరైతే మరీ ఫార్సయిపోయింది. తెలంగాణ పత్రికలన్నీ ఆ భేటీకి విపరీతంగా ప్రాధాన్యత యిచ్చాయి. తీరా చూస్తే స్టాలిన్‌ 'గుళ్లు చూడడానికి వచ్చి పనిలో పనిగా యిటు వచ్చారు' అనేశాడు. 'ఏ పాటు తప్పినా సాపాటు తప్పదు' అని సామెతుంది. అది నిజం చేసి వచ్చేశారు కెసియార్‌. భేటీ తర్వాత మీడియాతో మాట్లాడే ధైర్యం కూడా లేకుండా యింటికి వచ్చిపడ్డారు కెసియార్‌. ఫలితాల తర్వాత కదా, రాజెవరో, రంగడెవరో తేలేది, యిప్పణ్నుంచే గుణకారాలు, భాగహారాలు వేయడం దేనికి?

ఆ ముక్క కెసియార్‌కు ఎందుకు తోచటం లేదో తెలియదు. వస్తేగిస్తే 15 ఎంపీ సీట్లతో కేంద్రంలో ఏ చక్రం తిప్పేస్తారు? 'గతంలో 2 సీట్లు ఉన్నపుడే రాష్ట్రం తెచ్చుకున్నాం, ఇప్పుడు దానికి 7 రెట్లు సాధించవచ్చు' అని చెప్పుకున్నారు కెటియార్‌. తెలంగాణ వచ్చిందంటే తెరాసకున్న 2 సీట్ల వలన కాదు. కాంగ్రెసు, బిజెపి వేసుకున్న దిక్కుమాలిన లెక్కల వలన! ఇంతకంటె పెద్ద రాష్ట్రాలు యింకా ఉన్నా, తమ స్వార్థం కోసం రాష్ట్రాన్ని చీల్చారు. ఇప్పుడు తెలుగు రాష్ట్రాలను ప్రాంతీయ పార్టీల పరం చేసి, వాళ్ల మద్దతు కోసం దేబిరించే పరిస్థితిలో పడ్డారు. కెసియార్‌ కేంద్రమంత్రిగా సజావుగా పని చేసి ఉంటే, యుపిఏ భాగస్వామ్య పక్షాలతో స్నేహం నెరపి వుంటే ఆ పరిచయాలు పనికి వచ్చేవి. ఈయన దిల్లీలో ఉన్నన్నాళ్లూ లాబీయింగు, లాబీయింగు అంటూ తెలంగాణ కాంగ్రెసు నాయకుల యిళ్ల చుట్టూనే తిరిగాడు. ఇప్పుడు బిజెపి, కాంగ్రెసేతర ప్రాంతీయ పార్టీల ఫ్రంట్‌ అంటే ఆ బుడగను ఎవరు నమ్ముకుంటారు?

అసలు ఎన్‌డిఏ, యుపిఏ కాక వేరే ఫ్రంట్‌ ఏర్పడడం సాధ్యమా? ఫిరాయింపుల్లో ఆరితేరి, కాంగ్రెసుకే పంగనామాలు పెట్టగలిగిన స్థితికి చేరిన బిజెపి ఆ ఫ్రంట్‌ను ఏర్పడనిస్తుందా? అన్ని కేంద్ర సంస్థలను గుప్పిట్లో పెట్టుకుంది. ఎడాపెడా వాడడం నిత్యకృత్యమైంది. సామభేదదానదండోపాయాల్లో దేన్ని వాడడానికైనా వెఱపు లేదు. కాంగ్రెసు వాళ్లు ఆశిస్తున్నట్లు దానికి ఏ 150 సీట్లో వచ్చేసి, అది కేంద్రబిందువుగా ఏర్పడితే ఏమో కానీ బిజెపికి 200 దరిదాపుల్లో వస్తే మాత్రం అది చిన్న పార్టీలను వశపరచుకోవడం ఖాయం. అలా వశపరుచుకునే ప్రయత్నంలో భాగంగానే కెసియార్‌ను ప్రయోగిస్తోందా అని కొందరి సందేహం. ఎందుకంటే విలేకరులు 'గత అనుభవాల దృష్ట్యా బిజెపి, కాంగ్రెసేతర కూటమి ఏర్పడడం, ఏర్పడినా మనగలగడం సాధ్యమా?' అని అడిగితే కెసియార్‌ చైనా గురించి మాట్లాడుతున్నారు. అక్కడి గణాంకాలు వల్లె వేసి, చైనా చేయగాలేనిది, మనం చేయలేమా? మనం కొత్తగా ఆలోచించాలి అంటూ లెక్చర్లిస్తున్నారు.

ఈ మేధావికి చైనా రాజకీయ వ్యవస్థకు, మన వ్యవస్థకు తేడా తెలియదా? ఆయన ప్రోత్సహిస్తున్న ఫిరాయింపులను చైనాలో అనుమతిస్తారా? ఓ పక్క నీతిమాలిన పనులు, మరో పక్క జాతి పునర్నిర్మాణం గురించి సిద్ధాంతపరమైన చర్చ. ఎలా పొసుగుతాయి? చైనా గురించి చర్చ వదిలిపెట్టి యిప్పుడు ఆయన సమాధానం చెప్పవలసిన ప్రశ్న ఏమిటి? కాంగ్రెసు, బిజెపి కూటములకు ప్రత్యామ్నాయంగా ఆయన దగ్గరున్న ఉపాయం ఏమిటి? ప్రాంతీయపార్టీలు 150 దాకా గెలుస్తాయి కాబట్టి అవి కూటమిగా ఏర్పడి, తమ తమ రాష్ట్రాలకు మేలు చేకూర్చే ప్రభుత్వానికి మద్దతివ్వాలి, లేదా కాంగ్రెసు, బిజెపిల మద్దతుతో ప్రభుత్వం ఏర్పరచాలి. అంతే కదా! గతంలో అయితే బిజెపికి రమారమి 200, కాంగ్రెసుకు రమారమి 100 వస్తాయనుకున్నారు. ఇప్పుడు అంచనాలు అటూయిటూ అయినా మొత్తం మీద వారిద్దరికి కలిపి 300, వారి భాగస్వామ్య పక్షాలకు మరో 70,80 వస్తాయి కదా. ఇక విడిగా ఉన్న పార్టీలెన్ని ? వాటికి వచ్చే సీట్లెన్ని?

పాంతీయ పార్టీలు కూటమిగా ఏర్పడినా వాటన్నిటి ప్రయోజనం ఒకటే ఉంటుందా? ఆంధ్రలో రెండు ప్రాంతీయ పార్టీలున్నాయి. అవి కలిసి కూర్చోగలవా? తమిళనాట రెండున్నాయి. అవి కలుస్తాయా?   కెసియార్‌ బాబుతో కలిసి కూర్చుంటారా? పోలవరం విషయం వచ్చేసరికి ఒడిశా ప్రాంతీయ పార్టీ ఆంధ్ర ప్రాంతీయ పార్టీతో ఘర్షించదా? ప్రత్యేక హోదా విషయం వచ్చేసరికి ఆంధ్ర ప్రాంతీయ పార్టీతో తమిళ, కన్నడ ప్రాంతీయ పార్టీలు కలహించవా? ఇలా ఆలోచిస్తే పోతే వీళ్లు కలవడమనేది కలగానే మిగులుతుంది. గతంలో కంటె కేంద్రం అనేక అధికారాలు చేజిక్కించుకుంది. అందువలన కేంద్రంలో అధికారంలోకి వచ్చిన పార్టీతో సఖ్యంగా ఉండడానికే ప్రాంతీయ పార్టీలు వెంపర్లాడతాయి. కూటమి కట్టినా త్వరలోనే విడిపోతాయి.

ఈ వివేకం కెసియార్‌కు కలిగిన నాడు ఆయన పార్లమెంటు ఎన్నికల ఫలితాల గురించి చింతించడం మానేస్తాడు. - ఎమ్బీయస్‌ ప్రసాద్‌ (మే 2019)

2019 మే ఎమ్బీయస్‌: బెదురు బాబు

చాలామంది దృష్టిలో చంద్రబాబు - అపర చాణక్యుడు. రాజకీయాల్లో తిమ్మిని బెమ్మి చేయగలవాడు. అందరి కంటె ముందుగా చాలా దీర్ఘ...దృష్టితో ప్రణాళికలు రచించి, ఓపిగ్గా అమలు చేస్తూ వచ్చి, విజయం సాధిస్తాడు. ప్రజలను నమ్మించడంలో ఘనపాఠి. తను నంది అంటే నంది, పంది అంటే పంది అని జనాల చేత అనిపించగలడు. ఎటువంటి క్లిష్ట పరిస్థితిలో నైనా గిరీశం భాషలో ఓ ఠస్సా వేసి నెగ్గుకు రాగలడు. నిజంగా బాబు అంతటి సమర్థుడే అయితే 2004లో తన ఓటమిని ఊహించలేక పోయారేం? 2009లో మహా కూటమి కట్టినా ఓడిపోయారేం? 2014, 2018లో తెలంగాణలో ఓడిపోయారేం? ఒకప్పుడు పార్టీకి కంచుకోటలా ఉన్న తెలంగాణలో యీనాడు పార్టీని లుప్తం చేసేసుకున్నారేం? ఈ ప్రశ్నలు ఆ చాలామందికి తోచవు. తెలుగు మీడియా తోచనివ్వదు. బాబు ఓడినా, గెలిచినా అంతటి ఘనుడు, యింతటి మహానుభావుడు అని ఉబ్బేస్తూ ఆ యిమేజి నిలుపుతూ ఉంటుంది.

మీడియాలో ఎంత రాయించుకున్నా బాబుకి తన పరిమితుల గురించి కొంత అవగాహన ఉంది. లక్ష్మీపార్వతి రాక తర్వాత తెలుగుదేశంలో యిమడలేని పరిస్థితి వచ్చినపుడు ఆయన ఎదురుగా ఒక ఆప్షన్‌ ఉంది. సంఘ సంస్కర్త రామస్వామి నాయకర్‌ తన కంటె చాలా పిన్నవయస్కురాలిని పెళ్లి చేసుకున్నపుడు ఆయన శిష్యులైన అణ్నాదురై తదితరులు ఆయనతో విభేదించి ఆయన డికె సంస్థ నుంచి బయటకు వచ్చేసి డిఎంకె పేర పార్టీ పెట్టుకుని తమిళ రాజకీయాలను తిరగరాశారు. లక్ష్మీపార్వతి మోహంలో పడి పార్టీని భ్రష్టు పట్టిస్తున్నాడని ఎన్టీయార్‌ను నిందించి బయటకు వచ్చేసి బాబు డెమోక్రాటిక్‌ టిడిపి అనో మరో పేరుతోనో పార్టీ పెట్టి ఎమ్మెల్యేలను చీల్చుకుని రావచ్చు. కానీ అలా చేస్తే తన వెంట ఎక్కువమంది రారనే విషయం ఆయనకి తెలుసు.

ఎందుకంటే గతంలో నాదెండ్ల, రేణుకా చౌదరి అలాగే చేసి భంగపడినవారే! అందువలన పార్టీలోనే ఉంటూ గోతులు తీస్తూ, ఎమ్మేల్యేలను దువ్వుతూ, పోరాటం లక్ష్మీపార్వతి పెత్తనానికి వ్యతిరేకంగానే తప్ప పెద్దాయన పట్ల గౌరవం లేక కాదు, అని వాళ్లని బుజ్జగిస్తూ కథ నడుపుకుని వచ్చారు. చివరకు ఎన్టీయార్‌నే గద్దె దింపారు. తర్వాత ఎన్నికలు వచ్చేసరికి సొంతంగా పోటీ చేసే ధైర్యం లేక, బిజెపితో చేతులు కలిపారు. 2004 ఎన్నికల విషయంలో మాత్రం బాబు లెక్క తప్పారు. తను సృష్టించిన మీడియా జాలంలో తనే పడి, తన పాలన అంటే ప్రజలు పడి చచ్చిపోతున్నారని అపోహపడి, తనపై మావోయిస్టు దాడి జరిగితే ప్రజలంతా ఆవేశపడి, తనకు యిబ్బడిముబ్బడిగా ఓట్లేసి గెలిపిస్తారని భ్రమించి, ముందస్తు ఎన్నికలకు వెళ్లారు. చివరకు తనూ, తన భాగస్వామి బిజెపి యిద్దరూ అధికారం పోగొట్టుకున్నారు.

2009 వచ్చేసరికి కేంద్రంలో, రాష్ట్రంలో కాంగ్రెసు అవినీతిలో కూరుకుపోయిందనే ప్రచారం తారస్థాయిలో ఉంది. జలయజ్ఞం పేరుతో వైయస్‌ ధనయజ్ఞం చేస్తున్నారని రాష్ట్రమంతా కోడై కూస్తోంది. ఆ పరిస్థితిలో కూడా వైయస్‌ను ఒంటరిగా ఎదుర్కోగలనన్న నమ్మకం బాబుకి చిక్కలేదు. తెరాసను, లెఫ్ట్‌ను కలుపుకుని మహాకూటమి పేరుతో ఎదిరించారు. అయినా భంగపాటు తప్పలేదు. చివరకు రాష్ట్రం విడిపోయింది. ఒట్టి ఆంధ్రలో మాత్రమే టిడిపికి ఆశ మిగిలింది. కానీ అది గట్టి ఆశే - బయట నుంచి చూస్తే! విభజనలో అన్యాయం జరిగిందని ఆంధ్ర రాష్ట్ర ప్రజలు కాంగ్రెసు పట్ల కోపంతో రగులుతున్నారు. కొత్త రాష్ట్రాన్ని తెలంగాణకు దీటుగా తీర్చిదిద్దుకోవాలనే కసితో ఉన్నారు. అది చేయగల సామర్థ్యం అనుభవజ్ఞుడైన బాబుకే ఉందనే నమ్మకంతో ఉన్నారు. అందువలన ఆయన గెలుపు తథ్యం అనిపిస్తుంది.

అప్పట్లో బాబుకి ప్రత్యర్థులు ఎవరు? కాంగ్రెసు పూర్తిగా పరపతి పోగొట్టుకుని ఉంది. బిజెపి, లెఫ్ట్‌ యివేమీ పెద్దగా లెక్కలోకి రావు. ఉన్న ప్రత్యర్థి వైయస్‌ జగన్‌ మాత్రమే. అతను వైయస్‌ వంటి కాకలు తీరిన యోధుడు కాడు. ఇప్పటి లోకేశ్‌లా తండ్రి హయాంలో మంత్రిగా చేసి అనుభవం సంపాదించినవాడు కాడు. కాంగ్రెసు ఆఫర్‌ చేసిన కేంద్ర మంత్రి పదవి స్వీకరించి అక్కడి అనుభవమైనా సమకూర్చుకున్నవాడు కాడు. దేశంలో బలంగా ఉన్న కాంగ్రెసుతో పేచీ పెట్టుకుని బయటకు వచ్చేసి సొంతంగా పార్టీ పెట్టి 36 నెలలైంది. దానిలో 16 నెలలు జైలు నుంచే పార్టీ నడపవలసి వచ్చింది. సమైక్యభావన ఉన్న ఆంధ్రులను మెప్పించేలా సమైక్యమే నా నినాదం అనే పంథా చివరిలో కానీ తీసుకోలేదు. పైగా తండ్రి చాటున వేలాది కోట్లు గడించాడన్న అవినీతిపరుడైన ముద్ర ఉంది. తండ్రికి భిన్నంగా ఫ్యాక్షనిస్టు అనే యిమేజీ ఉంది. ప్రజాక్షేత్రంలో అతన్ని గుర్తు పెట్టుకునేది - ఓదార్పు వీరుడిగా మాత్రమే!

ఇలాటి ప్రత్యర్థిని ఎదుర్కోవడానికి బాబు బిజెపి, జనసేనలను కలుపుకున్నారని గమనిస్తే ఆశ్చర్యం వేస్తుంది. కానీ ఆయనకు తెలుసు - వాళ్లతో పొత్తు పెట్టుకోకపోతే ఓటమి ఖాయమని. పొత్తు పెట్టుకున్నా, ఎడాపెడా వాగ్దానాలు కురిపించినా ఓట్లశాతంలో తేడా అతి తక్కువగా ఉంది. ఒంటరిగా పోరుకు వెళ్లిన జగన్‌ బలం రాష్ట్రమంతా ఒకేలా ఉండకపోవడంతో బాబు గట్టెక్కేశారు కానీ లేకపోతే ఫలితం తేడాగా వచ్చేది. ఫలితాలు చూశాక అర్థమైంది - బాబు ఎందుకు చేతులు కలిపారో! తన బలాబలాల గురించి సరైన అంచనా బాబుకి ఉందని తేటతెల్లమైంది - మీడియా ఎంత ఊదరగొట్టినా! 2019 ఎన్నికల సమయం నాటికి బాబుకి మళ్లీ అంచనా వేసుకోవలసిన అవసరం పడింది. తన పాలన ఎంత అద్భుతంగా ఉందని ఊదరగొట్టినా, వైఫల్యాలన్నిటినీ మోదీపై నెట్టేస్తున్నా ప్రజలు నమ్మటం లేదని అర్థమైంది. జాతీయ సర్వేలన్నీ వైసిపికే ఎక్కువ పార్లమెంటు సీట్లు వస్తాయని చెపుతున్నాయి. సర్వేలన్నీ నిజం కాకపోయినా ప్రభుత్వవ్యతిరేకత బలంగా ఉందని బాబుకి అర్థమైంది.

ఆంధ్రజ్యోతి రాధాకృష్ణ బాబుకి ఆత్మీయుడని అందరికీ తెలుసు. ఆయనే ''కొత్త పలుకు''లో రాశారు - '..ఇవన్నీ చూసి బాబు ఆలోచనలో పడ్డారు' అని. అంటే గెలుపు పట్ల ఆయన ధైర్యం సడలిన స్టేజి ఒకటి ఉందన్నమాట. దాన్ని సరిదిద్దడానికి పసుపు-కుంకుమ స్కీమును జనాల్లోకి బలంగా తీసుకెళ్లారని, అదే అల్టిమేట్‌గా టిడిపిని గట్టెక్కిస్తోందని టిడిపి నాయకులు, అభిమానులు నమ్ముతున్నారు. ఈవిఎంల యిబ్బందితో యిళ్లకు వెళ్లిన ఆడవారు, వృద్ధులు మళ్లీ వచ్చి ఓట్లు వేయడానికి పసుపు-కుంకుమ, పెన్షన్‌ స్కీములే కారణమని బాబు కూడా గట్టిగా చెపుతున్నారు. అంటే అమరావతి, పోలవరం, పట్టిసీమ, పారిశ్రామిక ప్రగతి (!) వగైరా ఫ్యాక్టర్లేవీ వర్కవుట్‌ కాలేదన్నమాట. తెలంగాణలో కెసియార్‌ విజయానికి కారణం సంక్షేమ పథకాలే అనే ప్రచారాన్ని అందరూ నమ్మడంతో యిక్కడా అవే తమను ఒడ్డున పడేశాయనే భావనకు వచ్చేశారు. ఎట్‌లీస్టు అలా వచ్చేశారని మనల్ని అనుకోమంటున్నారు.

ఎందుకంటే ఎన్నికల ప్రారంభానికి ముందు నుంచీ బాబు నెర్వస్‌గానే ఉన్నారు. గెలుస్తామనే ధీమా ఉన్నవాళ్లు హుందాగా, దర్జాగా ఉంటారు. కానీ తనకు వ్యతిరేకంగా జగన్‌, కెసియార్‌, మోదీ ఏకమయ్యారనే అభద్రతా భావానికి లోనైన బాబు వాళ్లపై విపరీతంగా విరుచుకు పడ్డారు. వైసిపిని దాని పేరుతో కాకుండా కోడికత్తి పార్టీ అని, జగన్‌ను ప్రతి శుక్రవారం కోర్టుకి వెళ్లాల్సిన మనిషని... యిలా స్థాయి దిగి మాట్లాడారు. కెసియార్‌నూ బాగా తిట్టారు కానీ అందరి కంటె ఎక్కువగా తిట్టినది మోదీనే! రాజకీయపరమైన విమర్శలు చేయడం సహజమే, దేశంలో అనేకమంది ఆ పని చేశారు. కానీ బాబు మోదీని వ్యక్తిగతంగా కూడా దూషించారు. తమ మధ్య ఏవో పాతకక్షలు ఉన్నట్లు వ్యవహరించారు. మోదీ పార్టీ ఆంధ్రలో ఉనికి కూడా లేని పార్టీ. వెంకయ్య నాయుడి పుణ్యమాని నాయకుడు మిగలని పార్టీ. మరి మోదీని తిట్టడం దేనికి? మోదీని బూచిగా చూపించి, జగన్‌ను తన తొత్తుగా చూపించి, తనొక్కడే ఆంధ్ర ప్రయోజనాలను కాపాడగలిగే వీరుడిగా చూపించుకోవడానికి!

అది కాస్త అతి అయిపోయింది. ఆంధ్రులందరికీ అర్థమై పోయింది - మోదీకి బాబుకి ఉప్పునిప్పుగా ఉందని. మోదీ మళ్లీ ప్రధాని, బాబు మళ్లీ ముఖ్యమంత్రి అయితే కేంద్రం ఆంధ్రకు ఎంగిలి చెయ్యి కూడా విదల్చదని, పక్కన ఉన్న కర్ణాటకు అన్నీ తరలిస్తుందనీ! మోదీ పాలన పట్ల యిష్టాయిష్టాలు ఎలా ఉన్నా అతను మళ్లీ ప్రధాని అవుతాడనే అంచనా దేశమంతటా ఉంది. ప్రతిపక్షాలు బలహీనంగా ఉన్నాయన్న సంగతీ తేటతెల్లంగా తెలుస్తోంది. ఇవాళ్టి ఎగ్జిట్‌ పోల్స్‌ కూడా అవే చెపుతున్నాయి. వీటిని నమ్మనక్కరలేదని ఎంత మనం మనకు నచ్చచెప్పుకున్నా ఎన్‌డిఏకు 250 కి మించి వస్తాయని గట్టిగా అనుకోవచ్చు. యుపిఏ, యితరులు కలిపితే వచ్చే అంకె ఎన్‌డిఏ పొందవచ్చు. యుపిఏ, యితరులు సమానంగా సీట్లు తెచ్చుకుంటే రాహుల్‌ ప్రధాని అవుతాడా లేదా అన్నది ప్రశ్నార్థకం. రాహుల్‌ కాకపోతే కాంగ్రెసులో ఎవరు? ఇతర పార్టీల నుంచి ఎవరు? అని ఆలోచించడం మొదలుపెడితే తల బద్దలౌతుంది. అక్కడిదాకా వస్తే అప్పుడే ఆలోచించవచ్చని అనుకుని వాయిదా వేయడం మంచిది.

ఆంధ్ర ప్రజల మూడ్‌ యిలా ఉందని కూడా బాబు గ్రహించారు. అందుకే ఎన్‌డిఏ అధికారంలోకి రాదని, వచ్చినా బిజెపికి సొంతంగా సీట్లు తగ్గి మోదీ స్థానంలో నితిన్‌ గడ్కరీ ప్రధాని కావచ్చని బహిరంగంగా చెప్పడం మొదలుపెట్టారు. మోదీ మళ్లీ ప్రధాని కావడం అసాధ్యమని, అందువలన అతన్ని చూసి భయపడి తనకు ఓటేయడం మానేయనక్కరలేదని నమ్మించడానికి బాబు శతథా ప్రయత్నిస్తూ వచ్చారు. నిజానికి ఆయనకు రాష్ట్ర ఎన్నికలు ముఖ్యం. పార్లమెంటు సీట్లలో మహా అయితే 15-20 రావచ్చు, వాటితో తిప్పబోయే చక్రమూ లేదు, చట్టుబండలూ లేదు. ప్రధానిగా ఎవరున్నా నియమం ప్రకారం రాష్ట్రానికి రావలసిన నిధులు ఎలాగూ వస్తాయి. అందువలన జాతీయ రాజకీయాల గురించి యీ ఎన్నికలలో చర్చ అంతగా ఉండనక్కరలేదు. కానీ బాబు తన ప్రచారంలో జాతీయ రాజకీయాలనే ఎక్కువగా ప్రస్తావించారు. మోదీని తిట్టడానికే ఎక్కువ సమయానికి వెచ్చించారు.

పక్కన ఉన్న ఒడిశా చూడండి. ఎగ్జిట్‌ పోల్స్‌ నిజమైతే అక్కడ బిజెపికి అత్యధిక పార్లమెంటు సీట్లు, బిజెడికి అత్యధిక ఎసెంబ్లీ సీట్లు వస్తాయట. నవీన్‌ మళ్లీ ముఖ్యమంత్రి అవుతాట్ట. ఎందువలన అంటే ఒడిశా ప్రజలు ప్రధానిగా మోదీని, ముఖ్యమంత్రిగా నవీన్‌ను కోరుకుంటున్నట్లు! నవీన్‌ ప్రధాని అభ్యర్థి కాడు, అందువలన అతని పార్టీకి పార్లమెంటు సీట్లు ఎక్కువ అక్కరలేదు అనుకున్నారట. అదే పరిస్థితి ఆంధ్రలోనూ జరిగి వుండవచ్చు. కానీ బాబు తనకు ప్రధాని పదవి తను ప్రయారిటీ అన్నంత హంగామా చేశారు. అంటే ఆయనే ప్రధాని అవుతారని కాదు, తను చెప్పిన వ్యక్తి ప్రధాని కావాలనే పట్టుదలతో వ్యవహరించారు. ఒడిశాలో బిజెపి, బిజెడి ముఖాముఖీ తలపడ్డాయి. అయినా నవీన్‌ మోదీ పట్ల బాబంత కటువైన భాష ప్రయోగించి ఉంటాడని అనుకోను. ఆంధ్రలో పరిస్థితి అలాటిది కాదు. బిజెపి సోదిలోకి లేకపోయినా, మోదీని వేదిక మీదకు లాక్కుని వచ్చి మాటలతో ఉరి వేశారు బాబు.

దీనివలన ఆయనకు ఒనగూడిన లాభమేమిటో తెలియదు కానీ మోదీ కత్తి కట్టి, కేంద్ర సంస్థల ద్వారా టిడిపికి ఎ్కడి కక్కడ ముకుతాళ్లు వేయించాడని వినికిడి. వాటిలో పైకి చెప్పుకోదగ్గ వాటిపై టిడిపి యాగీ చేయగలిగింది కానీ అది అరణ్యరోదనే అయింది. ఫలితంగా వైసిపికి మేలు కలిగిందట. ఏ మేరకు అనేది ఎప్పటికీ తెలియదు. ఎన్నికలు దగ్గర పడుతున్న కొద్దీ బాబుకి యిది బోధపడసాగింది. దాంతో ప్రజలను ఎమోషనల్‌గా ఎప్రోచ్‌ అవ్వాలని చూశారు. నేను యిచ్చినవన్నీ తీసుకుంటూ నాకు ఓటేయరా? అని అడగసాగారు. ఎంత అమాయకుడైన ఓటరుకైనా అది ఆయన సొంత డబ్బు కాదని తెలుసు. ఓటర్లలో అలాటి కృతజ్ఞత ఉంటే ఏ ప్రభుత్వమూ ఓడిపోకూడదు. చివరకు బాబు 'నన్ను డైరక్టుగా యివ్వనీయటం లేదు, అందువలన ప్రభుత్వఖజానా ద్వారా యిస్తున్నాను' అని చెప్పేసుకున్నారు. ఆయన వంటి సీనియర్‌ అనవలసిన మాట కాదది.

ఎన్నికల రోజు పోలింగు ప్రారంభమైన కాస్సేపటికే ఓటింగు ప్రభుత్వానికి వ్యతిరేకంగా వెళుతోందని ఆయనకు తోచింది. అందుకే 30% ఇవిఎంలు పనిచేయటం లేదు, నా ఓటు నాకు పడిందో లేదో తెలియదు వంటి స్టేటుమెంట్లు యిచ్చి విమర్శల పాలయ్యారు. ఇవిఎంలకు వ్యతిరేకంగా జాతీయస్థాయిలో ఉద్యమం చేపట్టి విఫలమయ్యారు. పేపర్‌లెస్‌ ప్రభుత్వం, డిజిటలైజేషన్‌, కంప్యూటరైజేషన్‌, జెన్‌-నెక్స్‌ట్‌ గవర్నెన్స్‌ అనే పలుకులను రెండు దశాబ్దాల క్రితమే వల్లించిన బాబేనా యీ రోజు ఆధునిక యంత్రాలకు అడ్డు చెపుతున్నది అని ఆశ్చర్యపడే తీరులో వ్యవహరించారు. యంత్రంలో తప్పులుంటే సవరించాలి తప్ప యంత్రాలే వద్దంటే ఎలా? బాలట్‌ బాక్సులున్నపుడు మాత్రం అక్రమాలు జరగలేదా?

పోలింగు పూర్తయి, ఓటింగు సరళిపై అంతర్గత చర్చల తర్వాత కూడా బాబు కుదుట పడినట్లు లేదు. వైసిపికి గెలుపు దక్కినా దక్కకపోయినా తమతో సమాన స్థాయిలో సీట్లు వస్తాయనే శంక పట్టుకుంది. కష్టకాలంలో తమకు అండగా నిలుస్తుందని ఆశించిన జనసేనకు 3-4 సీట్లు మించి వచ్చేట్లు లేవు. హంగ్‌ ఎసెంబ్లీ వస్తే పెద్ద చిక్కేమిటంటే ఫిరాయింపులు! ఈ విద్యలో తను నిపుణడనని బాబు 2014లోనే చూపించుకున్నారు. ఫలితాలు వెలువడగానే వైసిపి నుంచి కొందర్ని తనవైపు లాక్కున్నారు. తర్వాతి రోజుల్లో ఎవరేమనుకున్నా, ఎంత ఎద్దేవా చేసినా లాక్కుంటూనే పోయారు. తన చేతిలో అధికారం ఉంది కాబట్టి అది సాధ్యపడింది.

జగన్‌ కూడా ఫిరాయింపుల్లో తక్కువవాడు కాదు. తన పార్టీ ఏర్పడినదే కాంగ్రెసు ఫిరాయింపుదారులతో! ఇప్పుడు టిడిపితో సమాన స్థాయిలో సీట్లు సంపాదించుకుంటే కేంద్రంలోని మోదీ సహాయంతో గవర్నరు ద్వారా తనని పిలిపించుకుని, బలపరీక్ష లోపున టిడిపిని చీల్చగలడు. ఈ రోజుల్లో ఎవరికీ ఏ సిద్ధాంతాల సంకెళ్లూ లేవు కాబట్టి, ఏ రంగు కావాలంటే ఆ రంగు పూసుకోగలరు. హంగ్‌ వస్తే తన బృందం చెదిరిపోకుండా చూసుకోవడం మొట్టమొదటిగా చేయవలసిన పని. దానికి గాను వైసిపి తను యిప్పటికే అధికారంలోకి వచ్చేసిన బిల్డప్‌ యిచ్చేస్తోంది.

సర్వేలు చూసి, ఆ బిల్డప్పులు చూసి తన ఎమ్మెల్యేలు ఎక్కడ చెదిరిపోతారోనన్న భయం బాబుది. అందుకని 'సర్వేలు చూసి భయపడకండి, మనకు 110-130 ఖాయం' అని నాయకులను హుషారు చేస్తున్నారు. అలా చేయవలసిన అవసరం ఎందుకు పడిందంటే, టిడిపి నాయకుల్లో భయాందోళనలు మొదలయ్యాయి. హంగ్‌ వస్తే మోదీ ద్వారా జగన్‌ లబ్ధి పొందుతాడనే భయం టిడిపిలో కూడా ఉంది కాబట్టి, 'కేంద్రంలో మోదీ రానే రాడు, నేను రానిస్తానా?' అని నమ్మించే ప్రయత్నంలో పడ్డారు బాబు. దాని కోసం దేశమంతా తిరుగుతున్నారు. ప్రతిపక్ష నాయకులను కలుస్తున్నారు. 'మీరే పెద్దన్న పాత్ర వహించి యీ కూటమికి సారథ్యం వహించాలి' అని మాయావతి బాబుని కోరినట్లు తెలుగు పేపర్లలో రాయించుకుంటున్నారు.

నిజానికి సూత్రధారి చుట్టూ పాత్రధారులు తిరగాలి. కానీ యిక్కడ పరిస్థితి రివర్స్‌లో ఉంది. బాబు వెళితే మేం కలవము అని చెప్పేటంత అమర్యాదస్తులు కారు ఎవరూ. కానీ ఆయన మాట కిచ్చే గౌరవం ఆయన తెచ్చుకునే పార్లమెంటు సీట్లపై ఆధారపడి ఉంటుంది. గత కొన్నాళ్లుగా జాతీయ సర్వేలన్నీ టిడిపికి 10 లోపునే యిస్తున్నాయి. వాళ్లు వాటిని పరిగణనలోకి తీసుకుని ఉంటే 'సర్లెండి, ఎన్నికల తర్వాత కలుద్దాం' అని సాగనంపి ఉంటారు. ఫలితాలు వెలువడగానే మనం సమావేశం కావాలని బాబు చేసిన ప్రతిపాదన కూడా మూలపడడానికి కారణమదే!

తన దేశాటన వలన మోదీని ప్రధాని కాకుండా ఆపగలుగుతానని అనుకునేటంత అమాయకులు కారు బాబు. ఆంధ్రలో హంగ్‌ ఏర్పడితే తన పార్టీ సభ్యులు గోడ దూకకుండా వారిలో స్థయిర్యం నింపడానికి చేస్తున్న కసరత్తుగానే చూడాలి దీన్ని. జాతీయ సర్వేలన్నీ తనకు వ్యతిరేకంగా వస్తాయనే సమాచారం ఆయనకు ముందుగానే అంది ఉంటుంది. అందువలన యివాళ రాజగోపాల్‌ను మళ్లీ లాక్కుని వచ్చారు. రాజగోపాల్‌ అంచనాలు తమిళనాడు అసెంబ్లీ, కర్ణాటక అసెంబ్లీ, తెలంగాణ అసెంబ్లీ విషయంలో తప్పాయి. అయినా ఆయన మాట మీద తెలుగు తమ్ముళ్లకు గురి మిగిలి ఉందని బాబు నమ్మకం కాబోలు. ఆయన చేత తమకు అనుకూలంగా జోస్యం చెప్పించారు. ఇదంతా ఆయన అభద్రతాభావాన్నే కనబరుస్తోంది.

ఆ భావం సహేతుకమా, నిర్హేతుకమా అనేది త్వరలోనే తెలిసిపోతుంది. హంగ్‌ ఏర్పడుతుందని ఎవరూ అనటం లేదు. నెగ్గే పార్టీకి కనీసం 90 వస్తాయని, స్వింగ్‌ తోడైతే 110 దాకా వస్తాయని అంటున్నారు. అది ఏ పార్టీ అన్నది ఎవరి ఊహకు వారికే వదిలేద్దాం. - ఎమ్బీయస్‌ ప్రసాద్‌ (మే 2019)

2019 మే ఎమ్బీయస్‌: మోదీ ప్రచారసరళి

ఎగ్జిట్‌ పోల్స్‌ అంచనాలు బిజెపికి, ఎన్‌డిఏకు పట్టం కడుతున్నాయి. దాదాపు అన్నీ ఎన్‌డిటివి యిచ్చినట్లుగానే 300 దరిదాపుల్లో వస్తాయంటున్నాయి. ఇండియా టుడే, టుడేస్‌ చాణక్య అయితే ఏకంగా 350 వరకు తీసుకుపోయాయి. ఏబిపి నీల్సన్‌ 267 మాత్రమే యిచ్చింది. న్యూస్‌ ఎక్స్‌ అందరి కంటె తక్కువగా 242 యిచ్చింది. దీని కంతా కారణం కాంగ్రెసు వైఫల్యం. ఆ పార్టీ సొంతంగా 100 తెచ్చుకుంటుందని, భాగస్వాములతో కలిసి 150 తెచ్చుకుంటుందని చాలాకాలంగా అంచనాలు వేస్తూ వచ్చారు. ఎన్నికల జోరు పెరిగిన కొద్దీ కాంగ్రెసుకు ఊపు వచ్చేసిందని, అందువలన అదే సొంతంగా 150 తెచ్చేసుకుంటుందని అనసాగారు. యుపిఏకు మరిన్ని సీట్లు వస్తాయని, అందుకే 'ఇతరుల' సాయంతో రాహుల్‌ ప్రధాని కావచ్చు అనే మాట కూడా పుట్టింది.

తీరా చూస్తే కాంగ్రెసు సొంతంగా 100 సీట్లయినా గెలుస్తుందాన్న అన్న అనుమానం వ్యక్తపరుస్తున్నాయి ఎగ్జిట్‌ పోల్స్‌. ఏ ఒక్క సర్వే కూడా కాంగ్రెసుకు కాదు, యుపిఏ మొత్తానికి 150 యివ్వడానికి సిద్ధంగా లేదు. సగటున చూస్తే 125 దగ్గర ఆగిపోయింది. ఒక్క న్యూస్‌ ఎక్స్‌ మాత్రమే యపిఏకు 164 వస్తాయంది. ఇండియా టుడే బొత్తిగా 77-108 అంది. మధ్యభారతంలో కాంగ్రెసు పాలిస్తున్న రాష్ట్రాలలో కూడా బిజెపికే అత్యధికంగా వస్తాయని సర్వేలు చెపుతున్నాయి. అంటే ముఖ్యమంత్రులుగా స్థానిక కాంగ్రెసు నాయకులు ఓకే కానీ, ప్రధానిగా రాహుల్‌ పనికి రాడని అక్కడి ప్రజలు స్పష్టంగా చెప్పారన్నమాట. ఇంత గట్టి సందేశాన్ని వినిపించుకోకుండా ఇంకా గాంధీ ఫ్యామిలీ అంటూ వేళ్లాడడం కాంగ్రెసు తలరాత. రాహుల్‌ ఫోర్సు చాలలేదా, అయితే ప్రియాంకాను దింపుదాం, ఆఖరి నిమిషంలో తెచ్చినా ఆవిడ మొహం చూసి, ఇందిరతో పోలికలు చూసి జనాలు ఓటేసేస్తారు అనుకోవడం మూర్ఖత్వం.

ఇక యితరులు మాటకు వస్తే 150 దాకా వచ్చేస్తాయని కెసియార్‌, బాబు నమ్మబలుకుతున్నారు. కానీ ఎగ్జిట్‌ పోల్స్‌ సరాసరిన 125 లోపే యిచ్చాయి. ఎబిపి నీల్సన్‌ మాత్రమే 148 యిచ్చింది. దీనికి ముఖ్యకారణం - తూర్పు రాష్ట్రాలు, యుపి! బెంగాల్‌లో బిజెపి తృణమూల్‌తో యించుమించు సమానంగా సీట్లు తెచ్చుకుంటుందంటున్నారు. మమత మీద కోపంతో సిపిఎం క్యాడరంతా బిజెపికి వేసేసిందట. ఒడిశాలో బిజెడి కంటె బిజెపి రెండు రెట్లు ఎక్కువ సీట్లు తెచ్చుకుంటుందట. ఇక యుపికి వస్తే ఇతరులకు అసలైన దెబ్బ యిక్కడ పడింది. మాయావతి, అఖిలేశ్‌ చేతులు కలపడంతో వాళ్లు 50 సీట్ల దాకా గెలిచి బిజెపిని ఏ 25 దగ్గరో ఆపేస్తారని చాలామంది ఆశ పెట్టుకున్నారు. గతంలో బిజెపి యుపి బలంతోనే దిల్లీ గద్దె నెక్కింది. ఈసారి కుంభస్థలం మీదే దెబ్బ పడుతుంది కాబట్టి బిజెపి బలం చాలక అల్లాడుతుందని, ఎన్‌డిఏ భాగస్వాములపై, యితరులపై ఆధారపడుతుందని వాళ్లు మోదీని తప్పిస్తేనే మద్దతిస్తామనే షరతు పెడతారని, తద్వారా దేశానికి మోదీ, షా పీడ వదలిపోతుందని తెలుగు మీడియా చాలాకాలంగా కథనాలు వండి వారుస్తోంది. మోదీ అంటే మండిపడుతున్న ఆంధ్రప్రజలు అది చదివి కేరింతలు కొడుతున్నారు.

కానీ తీరా చూస్తే యుపిలో ఎస్పీ-బియస్పీ కూటమి నిరాశ పరిచిందని ఎగ్టిట్‌ పోల్స్‌ అంటున్నాయి. యుపి ఉపయెన్నికల సమయంలో బియస్పీ పోటీ చేయలేదు, తన ఓట్లను ఎస్పీకి బదిలీ చేసింది కాబట్టి ఎస్పీ బిజెపిని ఓడించగలిగింది. ఇప్పుడు కొన్ని స్థానాల్లో ఎస్పీ సమర్థకులైన యాదవులు బియస్పీ అభ్యర్థులైన దళితులకు తమ ఓట్లు బదిలీ చేయాలి. వాళ్లకు అలా బదిలీ చేసే అలవాటు లేదు - దళిత వ్యతిరేకత వారిలో అంతలా పాతుకుపోయింది. దశాబ్దాలుగా ఎస్పీ, బియస్పీ కార్యకర్తలు కలహిస్తూనే ఉన్నారు. ఈనాడు నాయకులు రాజకీయ అనివార్యత వలన చేతులు కలపవచ్చు కానీ కార్యకర్తలు కలపాలని లేదు. ఈ ఓట్ల బదిలీ గురించి మొదటి నుంచీ సందేహాలున్నాయి. ఇప్పుడు యీ పోల్స్‌ నిర్ధారించాయి. కాంగ్రెసును కలుపుకుని పోవడం విషయంలో కూడా అఖిలేశ్‌కు అభ్యంతరం లేకపోయినా, మాయావతికి ఉంది. తను ప్రధాని కావాలంటే ప్రతీ సీటూ ముఖ్యమే ననుకుంది. కాంగ్రెసుకు ఓట్లేసేవారెవరనుకుంది.

ఇప్పుడు సర్వేలు చెపుతున్న ప్రకారం కాంగ్రెసు బిజెపి వ్యతిరేక ఓట్లను చీల్చి యీ కూటమి అవకాశాలను దెబ్బ తీసిందట. చాలా సర్వేలు యీ కూటమికి 20 నుంచి 40 మధ్యలోనే వస్తాయన్నాయి. బిజెపికి గతంలో కంటె 20, 25 తగ్గవచ్చు కానీ మరీ అంత చేటుగా నష్టపోదని అన్నాయి. వీటిని ఎవరు నమ్మినా నమ్మకపోయినా మాయావతి నమ్మినట్టున్నారు, సోనియా, రాహుల్‌తో సమావేశం రద్దు చేసుకున్నారు. ఈ ఫలితాలు చూశాక ప్రతిపక్ష నాయకుల్లో ఉత్సాహం సన్నగిల్లినట్లే కనబడుతోంది. బిజెపి మంచి అప్‌బీట్‌ మూడ్‌లో ఉంది. నా అనుమానం, మోదీ కూడా యింతటి ఫలితాలను ఊహించి ఉండరని! తన ప్రాభవం తగ్గిందని ఎన్‌డిఏకు 250కు లోపునే వస్తాయనే భావనలో యిన్నాళ్లూ ఉన్నారని నా సందేహం.

నా సందేహానికి కారణం - ఆయన ప్రచార ధోరణి. 2014 ఎన్నికల సమయంలో ఆయన మంచి ఊపు మీద ఉన్నాడు. ప్రజలంతా యుపిఏ-2 పాలనలోని అవినీతితో విసిగి వున్నారు. యువతరం నిస్పృహలో ఉన్నారు. అందువలన యీయన కొత్త ఆశాదీపంలా కనబడడంతో అన్ని వర్గాల వారిలో ఆయన వంక ఆసక్తిగా చూశారు. దానికి తగ్గట్టు మోదీ ప్రగతి, అభివృద్ధి, ఉద్యోగకల్పన, నల్లధనాన్ని వెనక్కి రప్పించడం, యువత నైపుణ్యాన్ని పెంచడం వంటి గంభీరమైన విషయాలను అందరికీ అర్థమయ్యే భాషలో నాటకీయంగా చెప్పి ఆకట్టుకున్నారు. ప్రచారం కూడా మోదీ మాస్కులతో వినూత్నంగా సాగింది. గతంలో ఎన్నడూ బిజెపికి ఓటేయనివారు సైతం మోదీని చూసి ముగ్ధులై ఓటేశారు. స్థానిక నాయకులు ఎవరన్నది పట్టించుకోలేదు. ఆ రోజుల్లో మోదీ అనుకున్నది సాధించి చూపుతాననే ఆత్మవిశ్వాసంతో తొణికిస లాడుతున్నారు.

2019 నాటి ప్రచారానికి మోదీ ధోరణి మారిపోయింది. స్విస్‌ బ్యాంకుల నుంచి డబ్బు వెనక్కి తేవడం, అందరి ఖాతాల్లో రూ.15 లక్షలు వేయడం, ఉద్యోగకల్పన, పారిశ్రామిక ప్రగతి, జిడిపి, విదేశాల్లో భారత్‌ ప్రతిష్ఠ యిలాటివి మాట్లాడడం మానేశారు. తన పాజిటివ్‌ విషయాల గురించి కంటె ప్రత్యర్థుల నెగటివ్‌ విషయాలపై ఎక్కువ మాట్లాడారు. ముఖ్యంగా కాంగ్రెసు గురించి! తను చౌకీదార్‌ అని, రాహుల్‌ నామ్‌దార్‌ అనీ యాగీ చేయవలసిన అవసరం ఏముంది? 'మా వంశం గొప్పది. ఎందరో ప్రధానులున్నారు. మోదీ కుటుంబానికి రాజకీయనేపథ్యం లేదు' అని రాహుల్‌ ఎద్దేవా చేశాడా? మా నాన్న గొప్ప ప్రధాని అని చెప్పుకున్నాడా? కానీ మోదీ మాత్రం ఎప్పుడో చచ్చిపోయిన రాజీవ్‌ గురించి చాలా మాట్లాడారు. ఐఎన్‌ఎస్‌ విరాట్‌ను విహారనౌకగా వాడుకున్నాడని వగైరా. లేదని ఆనాటి నౌకాదళాధికారులు ఖండించినా తన మాట వెనక్కి తీసుకోలేదు. ఆ విహారయాత్ర యిప్పటి ఎన్నికల అంశమా?

ఇక అందరి నోళ్లలో దశాబ్దాలుగా నాని, నాని వెగటు పుట్టించిన బోఫోర్స్‌ గురించి ప్రస్తావన ఎందుకు? దేశవాసులందరికీ బోఫోర్స్‌ భోక్తలెవరో అంచనా ఉంది. అయినా కాంగ్రెసును మూడుసార్లు గెలిపించారు. సిబిఐ ఎప్పటికప్పుడు మాట మారుస్తూ వస్తోంది. ఆధారాలు దొరకలేదన్నారు. చేవ వుంటే మధ్యలో ఆరేళ్ల పాటు నడిచిన ఎన్‌డిఏ హయాంలో వెలికి తీయవలసి ఉంది. పోనీ గత ఐదేళ్లగా మోదీ దీక్ష పూని ఆధారాలు వెలికి తీయాల్సింది. అదేమీ చేయకుండా ఎన్నికల అంశంగా వాడుకుందామని చూడడం విచిత్రం. అలాగే 1984 శిఖ్కుల ఊచకోత. 35 ఏళ్లగా దాని గురించి చర్చ జరుగుతూనే ఉంది. ఆనాటి అకృత్యాలను క్షమించకపోయినా, శిఖ్కులు దాన్ని చరిత్రలో భాగంగా అంగీకరించి ఉంటారు. అందుకే కాబోలు 1984 తర్వాత పంజాబ్‌లో కూడా కాంగ్రెసు అధికారంలోకి వచ్చింది. మోదీకి అది నచ్చకపోయి ఉంటే తన హయాంలో ఆనాటి అల్లర్లపై ఒక కమిషన్‌ వేసి ఉండాల్సింది.

ప్రచారంలో భాగంగా మోదీ హుందాకి తగని మాటలన్నారు. 40 మంది తృణమూల్‌ ఎమ్మెల్యేలు తనతో టచ్‌లో ఉన్నారని ఆయన అనవలసిన అవసరం ఏముంది? పార్టీ అధ్యక్షుడైన అమిత్‌ షా ద్వారా చెప్పించి ఉండవలసినది. ఫిరాయింపులు ప్రోత్సహించడం ప్రధాని విధుల్లో ఒకటి కాదు కదా! అలాగే ఉమ్మడి ఆంధ్రప్రదేశ్‌ను అడ్డగోలుగా విభజించారని బిహార్‌లో చెప్పడం దేనికి? అది గతం. ఆ చారిత్రక తప్పిదంలో బిజెపిది కూడా ప్రధాన భూమికే. ఇప్పుడు దాన్ని కెలికి సాధించినదేమిటి? - విభజనవాదుల గుండెలు మండించడం తప్ప! ఇది కాకుండా మబ్బులుంటే రాడార్లు కనిపెట్టలేవని సైన్యానికి సలహా యిచ్చానని చెప్పడం, ఈ మెయిల్‌, డిజిటల్‌ కెమెరా లేని రోజుల్లోనే తను వాడానని గొప్పలు చెప్పుకోవడం - అవసరమా యివన్నీ?

మోదీ చేసిన అత్యంత ఘోరమైన పని - సైనిక విజయాలను తన ఖాతాలో వేసుకుని వాటిని పదేపదే ప్రస్తావించడం. ఇది అంతర్జాతీయ వ్యవహారాలను ప్రభావితం చేస్తుంది. సైన్యం గురించి సాధారణ పౌరులకు ఎక్కువ అవగాహన కల్పించడం ప్రమాదకరం. రాజకీయ నాయకులతో విసిగిన ప్రజలు క్రమేపీ సైనికపాలన పట్ల ఆకర్షితులవుతారు. అదను చూసి సైన్యం అధికారం చేజిక్కించుకుంటే బయట పడడానికి కొన్ని దశాబ్దాలు పడుతుంది. ఏది ఏమైనా యీ ఎన్నికలలో మోదీ ఐదేళ్లలో తను సాధించిన నోట్ల రద్దు, జిఎస్‌టి వంటి వాటి గురించి ఘనంగా చెప్పుకోలేదు, ఆర్థిక పరిస్థితి మెరుగుపడిందని చెప్పుకోలేదు. వచ్చే కాలంలో తాను ఏం చేయబోతానో వాగ్దానాలు చేయలేదు. ప్రచారం అడ్డదిడ్డంగా నడిచింది. అంతిమంగా తమకు 300-325 సీట్లు వస్తాయని ముందే తెలిస్తే మోదీ కాస్త హుందాగా ప్రవర్తించేవారేమో! - ఎమ్బీయస్‌ ప్రసాద్‌ (మే 2019)

2019 మే ఎమ్బీయస్‌: జాతీయమీడియా జగన్‌ పక్షమా?

జాతీయ మీడియా నిర్వహించిన ఎగ్జిట్‌ పోల్స్‌లో చాలా భాగం ఆంధ్రలో వైసిపికే ఎక్కువ అసెంబ్లీ, పార్లమెంటు సీట్లు వస్తాయని చెప్పాయి. ఇండియా టుడే 130-135, 18-20 వస్తాయంటే టైమ్స్‌ నౌ 98, 18 వస్తాయంది. లగడపాటి 72 అసెంబ్లీ స్థానాలు వస్తాయన్నారు. పార్లమెంటు సీట్లపై మాత్రమే సర్వే చేసిన సిఎన్‌ఎన్‌ న్యూస్‌18 వైసిపికి 13-15 వస్తాయని అంటే ఎబిపి నీల్సన్‌ 20 వస్తాయంది. రిపబ్లిక్‌-సిఓటర్‌ 11 వస్తాయంటే లగడపాటి మాత్రం 8-12 వస్తాయన్నారు. జాతీయ మీడియా యిలా చెప్పడానికి కారణం ఏమిటో టిడిపి నాయకులు, సమర్థకులు చెపుతున్నారు. జాతీయ మీడియా మొత్తం మోదీ చేతిలో ఉందట. జగన్‌ మోదీ తాలూకు మనిషి కాబట్టి అతనికి అనుకూలంగా ఎగ్జిట్‌ పోల్స్‌ వెలువడ్డాయట.

ఇక్కడ మనం గ్రహించవలసిన దేమిటంటే - ఎన్నికలకు ముందు జరిగే సర్వేలను ప్రభావితం చేస్తే రాజకీయ నాయకులకు ప్రయోజనం ఉంటుంది. ఇంగ్లీషు వీక్లీలు అప్పుడప్పుడు ఒపీనియన్‌ పోల్స్‌ అని వేస్తూ ఉంటాయి చూడండి, వాటిని పూర్తిగా నమ్మనక్కరలేదు. జనాభాలో 75% మంది మళ్లీ మోదీనే ప్రధానిగా కోరుకున్నారని లేదా రాహుల్‌ను ప్రధానిగా కోరుకున్నారని, 54% మంది అవినీతి గురించి పట్టించుకోరని, 68% మంది గృహిణులు సంతోషంగా ఉన్నారనీ... యిలా యిచ్చే అంకెలు ప్రజాభిప్రాయాన్ని తమకు కావలసిన విధంగా పోతపోసే అవకాశం ఉంది. ఫలానా రాష్ట్రం ఫలానా విషయంలో ముందంజలో ఉందని, ముఖ్యమంత్రి పాలన వెలిగిపోతోందని కూడా యిస్తారు. మరో రెండు వారాలు పోయాక ఆ రాష్ట్ర ప్రభుత్వం ఆరు పేజీల యాడ్‌ను 'ఎడ్వర్టోరియల్‌' పేరుతో ఆ పత్రికకు యిస్తుంది. ఎగ్జిట్‌ పోల్స్‌ కంటె ముందు వచ్చిన ఒపీనియన్‌ పోల్స్‌లో జాతీయ మీడియా ఆంధ్రలో వైసిపికే బలం ఉందని చెపుతూ వచ్చింది. వాటిని మోదీయో, జగనో ప్రభావితం చేశారని వాదించే ఆస్కారం ఉంది.

కానీ ఎగ్జిట్‌ పోల్స్‌ విషయంలో అలా అనలేము. ఎందుకంటే అవి వెలువడే నాటికి ఎన్నికలు ముగిసిపోయి ఉంటాయి. ఫలానావారు ఇంద్రుడు, చంద్రుడు అని పొగిడినా లాభం లేదు. పడాల్సిన ఓట్లన్నీ పడిపోయి ఉంటాయి. పైగా ఎగ్జిట్‌ పోల్స్‌ ఫలితాల విడుదలకు, అసలు ఫలితాల విడుదలకు చాలా తక్కువ రోజుల వ్యవధి ఉంటుంది. ఏ సర్వే సంస్థ కరక్టుగా ఊహించగలిగింది అనే విషయం అందరూ గ్రహిస్తారు, చర్చిస్తారు. తన్మూలంగా ఆ సంస్థ ప్రతిష్ఠ పెరగడమో, తరగడమో జరుగుతుంది. దానికి భవిష్యత్తులో వచ్చే క్లయింట్ల సంఖ్యను అది నిర్ధారిస్తుంది. అందువలన వీటి విషయంలో సంస్థలు రాజకీయ ప్రయోజనాల కంటె, తమ సంస్థ యిమేజి గురించే ఎక్కువగా ఆలోచిస్తాయి. మరి చాలా భాగం ఎగ్జిట్‌ పోల్స్‌ ఎందుకు తప్పుతాయి అంటే తీసుకున్న శాంపిల్‌ పరిమాణం, ఎంచుకున్న శాంపిల్‌, సమాధానాలు రాబట్టే తీరు, ఎనలైజ్‌ చేసే నైపుణ్యం - యిలాటి వాటిపై ఫలితం ఆధారపడుతుంది. ఎవరూ కావాలని తప్పులు చెప్పరు.

ఎన్‌డిఏ మంచి మెజారిటీతో మళ్లీ అధికారంలోకి వస్తుందని సర్వేలు చెపుతున్నాయి. మోదీ వాళ్లని బెదిరించి అలా చెప్పించాడని అనుకోవాల్సిన అవసరం లేదు. చెప్పిస్తే ఏం లాభం? నాలుగు రోజుల్లో ఎలాగూ వాస్తవం బయటకు వస్తుంది కదా! 'మీ విజయాన్ని కరక్టుగా ఊహించాను సార్‌' అని చెప్పి మోదీని మురిపిద్దామన్నా, ఆయన 'మంచిది' అంటాడు తప్ప, 'నా విజయంలో మీకూ పాలు ఉంది' అనడు కదా. ఇదంతా ఏజన్సీల ఊహాశక్తికి పరీక్ష తప్ప నాయకుల నాయకత్వ పటిమకు కాదు కదా! పార్టీకి అనుబంధంగా ఉండే నాయకులు చెప్పే జోస్యాలు తమ బృందం చెదిరిపోకుండా ఉండడానికి ఉద్దేశించినవై ఉంటాయి. వాటిని సందేహాస్పద దృష్టితోనే చూడాలి. ఇప్పుడు జాతీయ మీడియా వైసిపికి ఎక్కువ సీట్లు యిచ్చింది అంటే వాస్తవం అదే వాళ్లు నమ్మి యిచ్చినదే తప్ప కావాలని మేనిప్యులేట్‌ చేసి యిచ్చిందని అనుకోనక్కరలేదు. ఆ జోస్యాలు నిజం కావచ్చు, కాకపోవచ్చు, కానీ ఆ యా సంస్థలకు ఏదో ఎజెండా ఉందని అనుకోవడం అనవసరం.

ఈ ఫలితాలు తమకు అనుకూలంగా లేనివారందరూ వీటిని కొట్టి పారేయడం సహజం. రేపు అసలైన ఫలితాలు వస్తూ ఉంటే పొద్దున్న అన్ని పార్టీ ప్రతినిథులు కూర్చుంటారు చూడండి. ట్రెండ్స్‌ ప్రారంభమై తమకు వ్యతిరేకంగా వస్తూంటే 'ఇటీజ్‌ టూ ఎర్లీ టు డిసైడ్‌ ఎయిదర్‌ వే' అనో 'ఆ ప్రాంతంలో మా పార్టీ బలహీనంగా ఉంది. రాష్ట్రమంతటా గణాంకాలు వచ్చినప్పుడు మాకు అనుకూలంగా మారుతుంది' అంటూ వస్తారు. 11 గం.లు అయ్యేసరికి స్వరం మారుతుంది. 'ఇలా ఎందుకు జరిగిందో మా పార్టీలో అంతర్గతంగా చర్చించుకుంటాం' అంటారు. సాయంత్రం చర్చకు మొహం చాటేస్తారు. లేదా ఎన్నికలలో అక్రమాలు జరిగాయి, కోర్టుకి వెళతాం అంటారు. ఇప్పుడు బాబు ''2014లో కూడా ఆంధ్రలో వైసిపికి ఎక్కువ పార్లమెంటు, అసెంబ్లీ స్థానాలు వస్తాయని జాతీయ సర్వేలు చెప్పాయి. కానీ అవన్నీ తప్పాయి. ఈ సారి అంతే'' అని తీసిపారేశారు. జాతీయ సర్వేలు ఆంధ్ర విషయంలో తప్పి వుండవచ్చు కానీ కేంద్రం విషయంలో కరక్టుగానే చెప్పాయి.

ఆంధ్రకు వస్తే టైమ్స్‌ నౌ-ఇండియా టివి- సిఓటర్‌ వైసిపికి 13 వస్తాయన్నాయి. ఇండియా టుడే-సిఓటర్‌ కూడా 13 వస్తాయన్నాయి. టైమ్స్‌ నౌ-ఓ ఆర్‌జి, ఎన్‌డిటివి-హంసా 8 వస్తాయన్నాయి. సిఎన్‌ఎన్‌-ఐబిఎన్‌-లోకనీతి-సిఎస్‌డిఎస్‌ 11-15 వస్తాయన్నారు. ఎన్‌డిటివి 12 వస్తాయంది. అంతిమంగా వైసిపికి 9, టిడిపికి 15, బిజెపికి 1 పార్లమెంటు సీట్లు వచ్చాయి. అసెంబ్లీలో టిడిపికి 102, వైసిపికి 67 వచ్చాయి. ఒక పార్లమెంటు స్థానంలో సరాసరి 7 అసెంబ్లీ స్థానాలుంటాయి కాబట్టి ఈ 9, 15ను అనువదించి చూస్తే 63, 105 వస్తాయి. 67, 102 వాటికి దగ్గరగానే వచ్చాయి. లగడపాటి యీసారి వైసిపికి 8 నుంచి 12 వరకు పార్లమెంటు స్థానాలు రావచ్చన్నారు. అంటే 84 ఎసెంబ్లీ స్థానాలకు వరకు రావచ్చన్నమాట. కానీ అక్కడ 72కి తగ్గించేశారు. జాతీయ సర్వేలన్నీ చూస్తే వైసిపికి హీనపక్షం 15 పార్లమెంటు స్థానాలు వస్తాయనిపిస్తుంది. అలా అయితే 105 అసెంబ్లీ స్థానాలన్నమాట.

కానీ యివన్నీ కాకిలెక్కలే. అసలు ఫలితాలు రేపే తెలుస్తాయి. ఈ లోపున టిడిపి చాలా హడావుడి పడుతోంది. దాని అభిమానులు సోషల్‌ మీడియాలో 'బాబు తమకు 130 వస్తాయని చెప్పుకున్నారు కదా. జగన్‌ తన అంకె చెప్పడేం?' అనీ, 'ప్రశాంత కిశోర్‌ సర్వే చేసే ఉంటాడు కదా, బయటకు చెప్పడేం? అంటే వైసిపి ఓటమి తప్పదా?' వంటి వ్యాఖ్యలు చేస్తున్నారు. పోలింగు అయిపోయిన తర్వాత ఏం చెప్పీ ప్రయోజనం ఉందని జగన్‌ మౌనంగా ఉండి వుండవచ్చు. ఆ మాట కొస్తే ట్విట్టర్‌లో చురుగ్గా వుండే లోకేశ్‌ కూడా మౌనంగానే ఉన్నారు కదా. ఫలితం అనుకూలంగా వచ్చినా స్టాలిన్‌ సైతం ఏమీ వ్యాఖ్యానించలేదు. ఎవరిష్టం వాళ్లది. టిడిపి సమర్థకులు చెప్తున్న వాదన ఏమిటంటే - ఫలితాలు టిడిపికి అనుకూలంగా ఉండబోతున్నాయి. దీనికి నిదర్శనం, బాబు పిలుపుకు స్పందించి, ఇవిఎంలు పాడైన చోట యిళ్లకు వెళ్లిపోయిన ఓటర్లు - ముఖ్యంగా మహిళలు, వృద్ధులు - వెనక్కి వచ్చి అర్ధరాత్రి దాకా నిలబడి ఓటేసి, బాబు పట్ల తమ కృతజ్ఞత చాటుకున్నారు అని.

అయితే యిక్కడ గమనించవలసినది - అలా పాడైన ఇవిఎంలు ఎన్ని? అని. ఉదయం 10 గంటలకు ప్రకటన చేస్తూ బాబు 30% ఇవిఎంలు పని చేయటం లేదు అనేశారు. తర్వాత అది అతిశయోక్తి అని తేలింది. రాష్ట్రం మొత్తం మీద 45,920 పోలింగు బూతులు, 92,000 ఇవిఎంలు ఉంటే 372 ఇవిఎంలు మాత్రం పని చేయలేదని ఎన్నికల కమిషన్‌ అంది. బొత్తిగా పని చేయని ఇవిఎంల సంఖ్య కావచ్చు యిది. ట్రబుల్‌ యిచ్చి తర్వాత సరిచేసిన వాటి సంఖ్య కలిపి ఉండకపోవచ్చు. అలాటివి వీటికి రెట్టింపు ఉన్నాయనుకున్నా మొత్తం మీద వెయ్యి ఇవిఎంలలో సమస్యలున్నా యనుకుందాం. అంటే మొత్తం ఇవిఎంలలో యివి 92వ వంతన్నమాట. అందుకే సాయంత్రం 5 గం.ల కల్లా 72% ఓటింగు జరిగిందంటున్నారు. మొత్తానికి చూస్తే 79.64% ఓటింగు జరిగింది.

అర్ధరాత్రి దాకా ఓటింగు జరిగిన బూత్‌లు ఎన్ని? 400. అంటే మొత్తం వాటిల్లో 1% కంటె తక్కువ. ఆంధ్రలో 3.93 కోట్ల మంది ఓటర్లున్నారు. అంటే రమారమిగా 4 లక్షల మంది ఓటర్లు ప్రభావితమయ్యారన్నమాట. వాళ్లలో చంద్రబాబు మాట విని పసుపు-కుంకుమ, పెన్షన్లకు మురిసి ఓటేసిన వారెందరో తెలియదు. ఈ సంఘటన బట్టి ఓటర్లందరూ బాబును మళ్లీ గెలిపించుకోవాలనే పట్టుదలతో ఉన్నారని వాదించడం సమంజసం కాదు. ఒకవేళ ఉంటే ఉండవచ్చు కానీ యిది సాక్ష్యంగా చాలదంటున్నాను. బాబు రెండు రకాలుగా మాట్లాడుతున్నారు. ఇవిఎంలలో గోల్‌మాల్‌ జరిగిందంటున్నారు. తన ఓటు తనకే పడిందో లేదో తెలియదంటున్నారు. మరో పక్క 110 నుంచి 130 కచ్చితంగా వస్తాయంటున్నారు. ఒకవేళ ఆయన చెప్పినట్లే జరిగితే, టిడిపి ఓట్లు వైసిపికి, వైసిపి ఓట్లు టిడిపికి పడి టిడిపి గెలిచిందనుకోవాలి.

నిజానికి జాతీయ సర్వేలు దక్షిణాది రాష్ట్రాలకు వచ్చేసరికి పొరపాట్లు చేస్తూ ఉంటాయి. అసలు మన గురించిన వార్తలు కూడా సమగ్రంగా యివ్వదు జాతీయ మీడియా. రాష్ట్రానికి ఒక వ్యాఖ్యాతను పెట్టుకుంటారు. ఆయన రాజధానిలో ఉంటూ అన్ని రకాల కథనాలూ ఆయనే అందిస్తాడు. ఇక సర్వే వచ్చేపాటికి సరైన సాధన సంపత్తి లేక, ఔట్‌సోర్స్‌ చేస్తారనుకుంటాను. అందువలన వాళ్ల సర్వేలను గుడ్డిగా నమ్మడానికి లేదు. ఇక స్థానికుల దగ్గరకు వచ్చేసరికి, వాళ్లలో పక్షపాత ధోరణి ఎక్కువ కనబడుతోంది. ఫలానా టీవీ సర్వేనా, అయితే ఫలితం యిలా వుంటుంది చూడు అని ముందే చెప్పేయవచ్చు. నా అనుమానం జాతీయ మీడియా ఏవో కొన్ని లెక్కలు వేసి వైసిపికి మొగ్గు చూపించి ఉంటుంది. ఉత్తరాదిన ఓటింగుపై కులసమీకరణాల ప్రభావం ఎక్కువ. దాన్నే ఆంధ్రకు అన్వయించి ఉంటారు.

'గత ఎన్నికలలో జగన్‌ వెంట నడిచిన కులాలన్నీ యిప్పటికీ అతనితోనే ఉన్నాయి. బాబు వెంట నడిచిన బిజెపి తాలూకు అగ్రవర్ణాలు, జనసేన తాలూకు కాపులు యిప్పుడు దూరమయ్యారు. జనసేన అభ్యర్థి బలంగా ఉన్నచోట కాపులు జనసేనకు వేశారు. లేనిచోట్ల ప్రభుత్వానికి వ్యతిరేకంగా ఉండే కాపులు బాబును ఓడించగలిగిన వైసిపికి ఓటేశారు. అందుకే గోదావరి జిల్లాల్లో టిడిపికి సీట్లు తగ్గుతాయి. టిడిపికి ఎప్పుడూ అండగా ఉండే బిసిలు కూడా టిడిపి పట్ల నిరాశ చెంది, వారిలో కొందరు దూరమయ్యారు. అందుకే ఉత్తరాంధ్రలో కూడా వైసిపి పుంజుకుంటోంది. గతంలో టిడిపికి ఓట్లేసిన రెడ్లు కూడా యీసారి పగబట్టి వైసిపికి వేశారు. (జెసి దివాకరరెడ్డి కూడా యిదే మాట అన్నారు). ఇది కాకుండా తమకు హైకోర్టు కూడా దక్కనివ్వనందుకు రాయలసీమ ప్రజలు ఉడుకుతున్నారు. అక్కడ జగన్‌ అత్యధికమైన సీట్లు గెలవబోతున్నారు.' - ఈ లైన్స్‌లో వాళ్లు ఆలోచిస్తున్నారని నాకు తోస్తోంది.

రేపు యీ పాటికి ఫలితాలన్నీ తెలిసిపోతాయి - బాబు ఇవిఎంలపై మరో కొత్త కేసు పెట్టి ఫలితాల ప్రకటన ఆపిస్తే తప్ప! ఆ తర్వాత ఎవరు ఎవరికి ఓటేశారు అనేదానిపై చర్చలు, విశ్లేషణలూ ఎటూ తప్పవు. - ఎమ్బీయస్‌ ప్రసాద్‌ (మే 2019)

2019 మే ఎమ్బీయస్‌: ముందు తెలిసెనా ప్రభూ...

'ముందు తెలిసినా ప్రభూ యీ మందిర మిటు లుంచేనా...' అని వాపోతారు దేవులపల్లి ఒక గేయంలో. నువ్వు వస్తున్నావని ముందుగా తెలిస్తే యిల్లు యింకా శుభ్రంగా ఉంచేవాణ్ని కదా అతని మొర. ఇవాళ బాబు గారికి యీ పాట గుర్తుకు వచ్చి ఉంటుంది. ఫలితాలు యిలా వస్తాయని ముందే తెలిస్తే యింతలేసి అవస్థలు పడకపోదును కదా అనుకుని నిట్టూర్చి ఉంటారు. ఫలితాలు యింకా పూర్తిగా రాలేదు కానీ టిడిపికి 30 లోపు అసెంబ్లీ స్థానాలు, 3 లోపు పార్లమెంటు స్థానాలు వచ్చేట్టున్నాయి. ఇద్దరో, ముగ్గురో ఎంపీలను వెంటేసుకుని నేను మూడో ఫ్రంటు కన్వీనరును అంటే ఎవరు మన్నిస్తారు? ఫలితాల తర్వాత దిల్లీలో సమావేశం అంటూ పది రోజులుగా ఒకటే రొష్టు పడ్డారు. ఊరూరూ వెళ్లి గడపగడపా తొక్కి మంతనాలు జరిపారు. బిజెపియేతర కాంగ్రెసు ప్రభుత్వాన్ని ఏర్పాటు చేసి చూపిస్తానని మహా ముచ్చట పడ్డారు. ఇవాళ్టి ఫలితాలు చూశాక వాళ్లు సమావేశమూ లేదు, చట్టుబండలూ లేదు పొమ్మని ఉంటారు.

ఈ కూటమికి కేంద్ర బిందువుగా ఉండాల్సిన కాంగ్రెసు 100 స్థానాలు తెచ్చుకుంటుందని వేలం పాట మొదలుపెట్టి 150 దాకా వెళ్లిపోయారు. ప్రస్తుతానికి చూస్తే 55 దగ్గర ఆగింది. మొత్తం యుపిఏ చూసుకున్నా 100 లోపునే! అదీ డిఎంకె 22 సీట్లతో ఆదుకుంది కాబట్టి. లేకపోతే యుపిఏ బలం మరీ పేలవంగా ఉండేది. అలాటి నిరర్ధక రాహుల్‌ను నిలబెట్టే పని యీయన అనవసరంగా పెట్టుకున్నాడు. ఇక అదర్స్‌లో ప్రధాని పీఠం పైనే కన్నేసిన మమతా, మాయావతి యిద్దరూ చతికిల పడ్డారు. మమత తక్షణ కర్తవ్యం - తన ముఖ్యమంత్రి పదవి జారిపోకుండా చూసుకోవడం. శాంతిభద్రతల లోపం పేరు చెప్పి గవర్నరు నుంచి నివేదిక తెప్పించుకుని ఆమె ప్రభుత్వాన్ని రద్దు చేయగల సామర్థ్యం మోదీ కుంది. అప్పుడు వచ్చే అసెంబ్లీ ఎన్నికలలో ఎక్కడ తేలుతుందో మమతకే తెలియదు. ఇక మాయావతికి ముందే సంకేతాలు అందినట్లున్నాయి - సోనియాతో సమావేశం లేదు అంటూ ముందే తప్పించుకుంది.

ఏ సంకేతమూ అందనిది మన బాబు గారికి ఒక్కరే. తనకు దాపురిస్తున్న ఓటమిని ఆయన గుర్తించలేకపోయాడు. అసెంబ్లీలో, పార్లమెంటులో ఘోరపరాజయం తప్పదు అని స్పష్టంగా గోడ మీద రాతలా కనబడుతున్నది కూడా ఆయన చదవలేకపోయాడు. అందుకే ఇవిఎంల గురించి యాగీ చేశాడు. కొద్దిపాటి మార్జిన్‌లో ఓడిపోయి వుంటే వాటి గురించి మాట్లాడినా అర్థముంటుంది కానీ యింత తేడా ఉన్నపుడు ఆ వాదనకు అర్థముండదు. అది తెలియక ఎన్ని ప్రయాణాలు చేశారు పాపం! ఎంతమంది జాతీయ నాయకులతో చర్చలు జరిపారు! వాళ్లంతా యీయన వృథాయాసాన్ని తలచుకుని పడిపడి నవ్వుకుంటున్నారేమో యిప్పుడు. చేతిలో రెండు ఎంపీ సీట్లు లేవు కానీ చక్రం తిప్పడానికి బయలుదేరాడు, మన టైము వేస్టు చేశాడు అనుకుని ఉంటారు.

జాతీయస్థాయి రాజకీయాలు వదిలేయండి. రాష్ట్రంలో యింత అన్యాయంగా మట్టి కరుస్తానని ఆయన ఎందుకు ఊహించలేకపోయాడు? ఏదైనా ప్రణాళికాబద్ధంగా, శాస్త్రీయంగా ప్లాను చేస్తారని పెద్ద పేరు కదా! సర్వేలు చేయించి ప్రజా వ్యతిరేకతను కొద్దిగానైనా పసి గట్టలేకపోవడమేమిటి? ఎన్నికలైన తర్వాత కూడా 130 వస్తాయని చెప్పుకోవడం దేనికి? చివరకు ముందున్న 1 ఎగిరిపోయి, 30 వస్తాయో, అంతకంటె తక్కువ వస్తాయో! బాబు బీరాలు చూసి బహుశా తమకు 80-90 దగ్గర ఆగిపోతాయేమోనన్న భయంతో తన ఎమ్మెల్యేలు చేజారిపోకుండా అలా బింకం చూపుతున్నారనుకున్నాను. వెనక్కి తిరిగి చూస్తే, అదీ వృథా ప్రయాసే అని తేలింది. ఈ 25, 30 మంది ఎటున్నా ఒకటే. ఓటింగు శాతాలు యింకా వెలువడలేదు కాబట్టి కరక్టుగా చెప్పలేం కానీ సీట్ల విషయంలో ఆంధ్రప్రదేశ్‌ అసెంబ్లీలో నాకు తెలిసి టిడిపికి యింత ఘోరమైన ఓటమి ఎన్నడూ కలగలేదు. 1994లో ఎన్టీయార్‌ టిడిపికి అత్యధిక సీట్లు తెచ్చిన రికార్డు సాధిస్తే 2019లో అత్యల్పమైన సీట్లు తెచ్చిన రికార్డు బాబు సాధించిపెట్టారు.

దీనికి కారణం - జగన్‌కు ఓ ఛాన్సిచ్చి చూద్దామని ఓటర్లు అనుకున్నారు అని చెప్పేయడం తేలిక. కానీ అంతకంటె ప్రభుత్వ వ్యతిరేకతే ప్రధాన కారణం. లేకపోతే ముఖ్యమంత్రి కుమారుడితో సహా అనేకమంది మంత్రులు ఓడిపోయి వుండరు. మరి యీ వ్యతిరేకతను బాబు ఎందుకు పసిగట్టలేదనేదే ప్రశ్న. పసిగట్టి ఉంటే దిద్దుబాటు చర్యలు చేపట్టి ఉండేవారుగా! ప్రభుత్వానికి యింటెలిజెన్సు విభాగం ఉంటుంది, అది నివేదికలు యిస్తూనే ఉంటుంది. అయినా పాలకులు ఒక్కోసారి ఎందుకు ఓడిపోతూ ఉంటారంటే వాళ్లు యింటెలిజెన్సు చీఫ్‌లుగా యిచ్చకాలు పలికేవారినే నియమించుకుంటారు. వాళ్లు ఆహా, ఓహో అంటూ పబ్బం గడుపుకుని, వీళ్లను ముంచుతారు.

బాబు విషయంలో ఆయన ఆ విభాగం మీద ఆధారపడవలసిన అవసరం లేదు. దాదాపు తెలుగు మీడియా అంతా ఆయనకు అనుకూలం. అనేక టీవీ ఛానెల్స్‌, రెండు ప్రధాన పత్రికలు ఆయన హితాన్ని కోరతాయి. వాళ్లకు ఊరూరా రిపోర్టర్లు ఉంటారు. క్షేత్రస్థాయి వాస్తవాలు తెలుస్తూ ఉంటాయి. ఏ ఎమ్మెల్యే, ఏ జన్మభూమి కమిటీ సభ్యుడు, ఏ అధికారి ఎంతెంత మేసేస్తున్నాడు అనేది వాళ్లు తమ యాజమాన్యానికి చేరవేస్తూనే ఉంటారు. ఆ సమాచారాన్ని యీ మీడియా మోతుబరులు బాబుకి చెప్పలేదా? ముందుగా హెచ్చరించలేదా? హెచ్చరించినా యీయన నమ్మలేదా? బాబుతో ఒక యిబ్బంది ఏమిటంటే - తనకే అన్నీ తెలుసునని ఆయనకు గొప్ప నమ్మకం. ఎదుటివాళ్లు ఏదైనా చెప్పడానికి వస్తే, అది వినకుండా యీయనే గంటసేపు వాళ్లను ఊదరగొట్టి పంపిస్తాడు. అందుకని పార్టీ కార్యకర్తలెవరూ ఆయనతో నిష్కర్షగా మాట్లాడరు. చెప్పీ చెప్పనట్లుగా చెప్పి, హితబోధలు చేయించుకుని వెళతారు. 'నేను 18 గంటలు పని చేస్తున్నాను, మీరూ అలా పని చేసి పార్టీని నిలబెట్టాల' అనిపించుకోవడం దేనికని తలవూపి వెళ్లిపోతారు. పార్టీ క్యాడర్‌ సంగతి యిలా వున్నా కనీసం పత్రికాధిపతులైనా యీయనను మేల్కొల్పవలసినది.

ఇవాళ్టితో బాబు రాజకీయచరిత్ర ముగిసిందని అనుకోనక్కరలేదు. ఆయన ఫైటర్‌. మళ్లీ తంటాలు పడతాడు. కానీ వయసు ఆయన పక్షాన లేదు. వయసులో ఉన్న కొడుకు ఎక్కి రాలేదు. బభ్రాజమానం, భజగోవిందం అన్నట్లున్నాడు. వక్త కాదు సరికదా, నోరు విప్పకుండా ఉంటే మేలు అనిపిస్తాడు. అతనికి పార్టీ పగ్గాలు అప్పగించి, 'అతని నేతృత్వంలో మీరందరూ నడవండి, నేను వ్యూహకర్తగా ఉంటాను, ఉపయెన్నికలలో, స్థానిక ఎన్నికలలో మన బలాన్ని చాటుదాం' అని క్యాడర్‌తో అనే పరిస్థితి యింకా రాలేదు. ప్రతిపక్షంలో నుంచి అధికారపక్షానికి రావడం ఒక విధంగా సులువు. ఐదేళ్లు పాలించి, కుప్పలుతిప్పలుగా తప్పులు చేసి, ప్రజల చేత ఘోరంగా తిరస్కరించబడి మళ్లీ అధికారంలోకి రావడమంటే సులభమైన పని కాదు - జగన్‌ యీయన కంటె అధ్వాన్నంగా పాలిస్తే తప్ప! ఓటింగు శాతాలు బయటకు వచ్చి తెలుగుదేశం బలం ఎంత మిగిలి ఉందో గణాంకాలు తెలిస్తే తప్ప యింతకంటె ప్రస్తుతం ఏమీ వ్యాఖ్యానించలేము. - ఎమ్బీయస్‌ ప్రసాద్‌ (మే 2019)

2019 మే ఎమ్బీయస్‌: అమరావతి ఏమౌతుంది?

వైసిపి నెగ్గగానే ముందుగా అందరికీ వచ్చిన సందేహం - అమరావతి రాజధానిగా ఉంటుందా? లేక జగన్‌ తనకు కావలసిన చోటకి తరలించుకుని పోతాడా? ఇక్కడే ఉండి చంద్రబాబు కన్న ప్రపంచ స్థాయి రాజధాని కలను తను సాకారం చేస్తాడా? ఉమ్మడి రాజధానిగా యింకో ఐదేళ్ల పాటు హక్కున్న హైదరాబాదుకు రాజధానిని పట్టుకుపోతాడా? అమరావతికై భూములిచ్చిన రైతులకు బాబు చేసిన హామీలను నెరవేరుస్తాడా? రాజధానికై బాబు గీయించిన ప్లానులు, డ్రాయింగులు పరిగణిస్తాడా? లేక అవి అటకెక్కించి కొత్తగా గీయిస్తాడా? అనేక సంస్థలకు ఎకరాలకు ఎకరాలు చౌకగా కట్టపెట్టిన ఒప్పందాలను గౌరవిస్తాడా? లేకా కేటాయింపులు రద్దు చేస్తానంటాడా? భూములివ్వని రైతులపై పెట్టిన కేసులు కొనసాగిస్తాడా? లేక ఉపసంహరించుకుంటాడా? 'బాబైతే రాజధాని కట్టగలడన్న నమ్మకంతో భూములిచ్చాం. నీపై మాకు ఆ నమ్మకం లేదు. వెనక్కి యిచ్చేయ్‌' అనే రైతుల మాట మన్నిస్తాడా? ఇలా ఎన్నో ప్రశ్నలు, మరెన్నో సందేహాలు.

వీటికి తక్షణ సమాధానం వైసిపి దగ్గర కూడా ఉందని అనుకోను. ఎందుకంటే బాబు తీసుకున్న భూములలో చాలావాటి స్వస్వరూపాలను మార్చేసి ఉంటారు. అన్నీ కలిపేసి ముద్ద చేసేసి ఎవరిది ఏదో తెలియకుండా చేసేసి ఉంటారు. పైగా ఆ భూములను బ్యాంకుల వద్ద తనఖా పెట్టేసి, ఆ డబ్బును సంక్షేమ పథకాలకు, తాత్కాలిక భవనాలకు ఖర్చుపెట్టేశారనే మాట వినబడుతోంది. తనఖా విడిపించుకుందామంటే ఖజానా ఖాళీ. ఇప్పటికే ప్రభుత్వం పోస్ట్‌-డేటెడ్‌ చెక్కులిస్తోంది. ఎవరి భూములు వాళ్లకు యిచ్చేద్దామంటే బ్యాంకులు మా సంగతేమిటంటాయి. ఇలా చిక్కుపడిపోయిన దారాన్ని సరిచేయడం చాలా కష్టం. ఏదోలా సెటిల్‌ చేద్దామన్నా అది యిష్టం లేనివాళ్లు కోర్టు కెళ్లి లిటిగేషన్‌లో యిరికించి, సమయం వృథా చేయవచ్చు. అధికారం చేపట్టి, యథాతథ స్థితి ఏమిటో తెలుసుకుంటే తప్ప వైసిపి కూడా దాని గురించి ఏ ప్రణాళికా వెలువరించలేదు. దానికి కొన్ని నెలల సమయం పట్టవచ్చు. ఈ లోగా మన ఊహలు మనం చేయవచ్చు.

నా ఉద్దేశంలో - జగన్‌ అమరావతిని రాజధానిగా కొనసాగించవచ్చు. ఆ మేరకు గతంలో హామీ యిచ్చినట్లు గుర్తు. దాన్ని నిలబెట్టుకోవచ్చు. తన పార్టీ ఆఫీసు కూడా అక్కడ పెట్టుకున్నారు కదా! హైదరాబాదుకి మళ్లీ వెనక్కి రాకపోవచ్చు. ఎందుకంటే చాలా డబ్బు వృథా చేసి ఉద్యోగులను అక్కడకి తరలించారు. వాళ్లీ పాటికి అక్కడ కుదురుకుని ఉంటారు. మళ్లీ వెనక్కి వస్తే అదో ఖర్చు. ఖజానాకు భారం. జగన్‌ ఆలోచనాధోరణి ఎలా ఉందో తెలియదు కానీ అమరావతిని ప్రపంచస్థాయి రాజధానిగా కాక, రాష్ట్రస్థాయి రాజధానిగా కడితే చాలు అనే ఆలోచన తెచ్చుకోవడం అతనికీ, రాష్ట్రానికీ మంచిది. బాబు చేసిన అతి పెద్ద పొరపాటు - అమరావతి అనే మాయాబజారు. అదేమిటో ఆయనకు ఎప్పుడూ నిర్మాణాలపైనే ఆసక్తి. రాష్ట్రం విడిపోయిందని ఆంధ్రులందరూ ఏడుస్తూ ఉంటే ఆయన '..అయితే కొత్త రాజధాని కట్టడానికి నాలుగైదు లక్షల కోట్ల రూపాయలివ్వాలి.' అని డిమాండ్‌ చేశారు. విభజన తర్వాత అది ఆయన తొలి స్టేటుమెంటు!

ఎవరిస్తారండి లక్షల కోట్లు? తెలుగువాళ్లు తమలో తాము తన్నుకులాడుకుని విడిపోతే, దానికి కేంద్రం మూల్యం చెల్లించాలా? రాష్ట్రవిభజన కార్యం వారి చేతుల మీదుగా సాగింది కాబట్టి వారు కొత్త రాజధాని కట్టుకోవడానికి తప్పకుండా యిచ్చి తీరతారు. ఎంత? గతంలో విడిపోయిన రాష్ట్రాలకు ఎంత యిచ్చారో ఆ స్థాయిలో! 'నేను అంతర్జాతీయ స్థాయి రాజధాని కడతాను, నువ్వు డబ్బులియ్యి' అంటే యిస్తారా? బాబుకి ఆ యింగితం లేకపోయింది. సరే, అప్పుడేదో ఆవేశంలో అనేశారు, అధికారంలోకి వచ్చి 'విభజన అన్యాయంగా జరిగి, ఆంధ్రకు అప్పులు మిగిలాయి. లోటు బజెట్‌లో ఉంది.' అనే విషయం గ్రహింపులోకి వచ్చాకైనా తగ్గారా? లేదే! అప్పులు చేసయినా సరే, పెద్దది కట్టి తీరతాను అని భీష్మించారు. ఆయన పాలనాకాలంలో చాలా సమయం అమరావతికే కేటాయించారు. సింగపూరు డిజైన్‌, లండన్‌ డిజైన్‌, రాజమౌళి డిజైన్‌.. అంటూ ఊరికే శక్తియుక్తులు వృథా చేశారు. ఎమ్మెల్యేలను, రైతులను సింగపూరు పంపించి చూసి రమ్మన్నారు. చివరకి భ్రమరావతి మాయలో పడి, పార్టీలో, ప్రభుత్వంలో చోటు చేసుకుంటూ వచ్చిన లోపాలను సరి చేసుకోలేక ఘోరంగా ఓడిపోయారు.

దీని నుంచి జగన్‌ పాఠం నేర్చుకోవాలి. ఆర్థికంగా చిక్కుల్లో ఉన్న రాష్ట్రానికి ఆ స్థాయి రాజధాని అక్కరలేదు, ఏదో సంసారపక్షంగా ఉంటే చాలు అనుకోవాలి. 'దాన్ని టూరిస్టు స్పాట్‌గా తయారుచేస్తాం, టూరిజం వలన ఆదాయం వచ్చేస్తుంది' వంటి బాబు కబుర్లు నమ్మకూడదు. టూరిజంకై ఎవరూ రాజధానికి వెళ్లరు. అమెరికా వెళ్లి నయాగరా జలపాతం చూస్తారు తప్ప వాషింగ్టన్‌ డిసి ఎక్కడుందాని వెతుక్కుంటూ వెళ్లరు. తిరుపతిని రాజధాని చేయకపోయినా జనాలు అక్కడకు వెళతారు - వెంకన్న గుడి వుంది కాబట్టి! రాజధాని అంటే సెక్రటేరియట్‌, అసెంబ్లీ భవనాలు, ఎమ్మెల్యే క్వార్టర్లు, మంత్రుల క్వార్టర్లు, కొన్ని ముఖ్యమైన ఆఫీసులు.. యివి చాలు. కానీ బాబు షాపింగు కాంప్లెక్సులు కడతాం, గేమింగు జోన్‌లు కడతాం, స్టేడియంలు కడతాం, నైట్‌ క్లబ్బులు కడతాం.. అంటూ అలవికాని భారాన్ని నెత్తిన పెట్టుకున్నారు. దాని కోసం 33 వేల ఎకరాలను సేకరించారు. హైదరాబాదులో మొత్తం ప్రభుత్వాఫీసులన్నీ ఉన్న స్థలం 250 ఎకరాలట! మరి యిక్కడ అన్నెందుకు? పైగా ఉమ్మడి ఆంధ్రప్రదేశ్‌లో 60% మాత్రమే మిగిలిన భాగానికి!

దీనికంతా కారణం - హైదరాబాదు సిండ్రోమ్‌! 'మేం హైదరాబాదు డెవలప్‌ చేశాం, దాన్ని మాకు కాకుండా చేశారు. హైదరాబాదును తలదన్నే రాజధాని కట్టి చూపిస్తాం' అనే అహంకారం. ఆంధ్రులు డెవలప్‌ చేసేటంత సామర్థ్యాన్నే కనబరచి ఉంటే ఆంధ్రలో నగరాలను ఎందుకు అభివృద్ధి చేయలేదు? వాళ్లు చేసేదేమిటంటే అభివృద్ధి చెందిన ప్రాంతాలకు వెళ్లి పెట్టుబడులు పెట్టి లాభపడతారు. అంతకు ముందు మద్రాసు, బెంగుళూరులలో పెట్టుబడులు పెట్టి బాగు పడ్డారు. ఎన్టీయార్‌ హయాంలో హైదరాబాదు కుదటపడడంతో యిక్కడా పెట్టవచ్చు అనుకుంటూ పెట్టుబడులు పెట్టారు. అలా పెట్టినది ఆంధ్రులు ఒక్కరే కాదు, ఉమ్మడి రాష్ట్రంలోని 23 జిల్లాలే కాదు, యితర రాష్ట్రాల వారు కూడా! మరి ఆంధ్రులు ఒక్కరే వ్యథ చెందడం దేనికి?

హైదరాబాదు నేర్పిన గుణపాఠం మరొకటి ఉంది. అన్నీ పట్టుకుని వచ్చి ఒక్క చోటే పెడితే అక్కడి వాళ్లకు మదమెక్కి అన్నీ మావే అంటారు. బాబు తన హయాంలో హైదరాబాదులో ఎన్నో సంస్థలు పెట్టారు, కేంద్రం చేత పెట్టించారు. అంతకు ముందు కూడా కేంద్రం ఎన్నో సంస్థలు అక్కడే పెట్టింది. చీమలు పెట్టిన పుట్టలు పాముల కిరవైనయట్లు.. అన్నట్లు కెసియార్‌ వాటికి ముందు 'టిఎస్‌' తగిలించేసి, అన్నీ తనవే అంటూ వాటిలో ఆంధ్రకు రావలసిన వాటా కూడా యివ్వలేదు. అలాగే అమరావతి కూడా తయారయ్యేది. అన్నీ అక్కడే పెడితే, స్థానికులు అవన్నీ తమ సొంతం అనేవారు. కరువు సీమ రాయలసీమ, వెనకబడిన ఉత్తరాంధ్ర మాకెందుకు? కావాలంటే విడిగా పొమ్మనమను అనేవారు. ఉమ్మడి రాష్ట్రపు ఆదాయంతో కట్టినవన్నీ ఒక ప్రాంతపు ఆస్తులుగా మారిపోయేవి.

నా దృష్టిలో జగన్‌ చేయవలసిన పని - వికేంద్రీకరణ! అన్నీ అమరావతి చుట్టూనే బాబు ప్లాను చేశారు. అది తక్కిన జిల్లాల వారి కడుపు మండించింది. అలా అని రాజధాని ప్రాంతంలోనూ బాబుకి ఆదరణ లేదు. గతంలో ఆయన సైబరాబాదు అభివృద్ధి చేశానని చెప్పుకున్నాడు. 2004 ఎన్నికలలో అక్కడా ఓడిపోయాడు. కానీ ఆయన ఏమీ నేర్చుకోలేదు. పదేళ్ల తర్వాత మళ్లీ ఓ సారి అవకాశం వస్తే దాన్ని దుర్వినియోగం చేసుకున్నాడు. రాయలసీమకు అన్యాయం చేశాడన్న ఫీలింగు అక్కడ బాగా వచ్చేసింది. అందుకే టిడిపి అక్కడ ఘోరంగా దెబ్బ తింది. రాయలసీమ, ఉత్తరాంధ్రలను అక్కున చేర్చుకోవలసిన అవసరం చాలా ఉంది. హైకోర్టు రాయలసీమకు తరలించి తీరాలి. గతంలో ఉమ్మడి మద్రాసు నుండి విడిపోయినపుడు రాజధాని (కర్నూలు) రాయలసీమ కిస్తే, హైకోర్టును కోస్తాకు (గుంటూరు)కు యిచ్చారు. ఆనాటి తూకం యీనాడూ పాటించాలి. అసలు ప్రభుత్వ సంస్థలను, ప్రభుత్వేతర సంస్థలను అన్ని జిల్లాలకు పంచేయాలి.

ప్రభుత్వ కార్యాలయాలు కూడా అన్నీ ఒకే చోట ఉండాల్సిన పని లేదు. ఇవి ఈ-గవర్నెన్స్‌ రోజులు. ఎక్కడో అమెరికాలో కొంతమంది స్టాఫ్‌, ఆస్ట్రేలియా మరి కొంతమంది, సింగపూరులో యింకొంతమంది, బెంగుళూరులో యింకాస్త మంది కలిసి ఒక టీముగా వ్యవహరిస్తున్న రోజులివి. ప్రభుత్వ ఆఫీసులన్నీ రాజధానిలో, ఖరీదైన ప్రాంతంలో ఉండి తీరాల్సిన పని లేదు. రాష్ట్రం మొత్తంలో భూమి ఎక్కడ చౌకగా లభిస్తే అక్కడ ఓ ఆఫీసు పెట్టవచ్చు. అక్కడ జీవనవ్యయం కూడా తక్కువ ఉంటుంది కాబట్టి ఉద్యోగులు సంతోషిస్తారు. అన్ని అరిష్టాలకు కారణం నగరీకరణ. అన్నీ పట్టుకుని వచ్చి ఒకే చోట పెట్టడం, దాంతో రాష్ట్రమంతటి నుంచి ఉపాధి కోసం జనాలు అక్కడకు వచ్చిపడడం జరుగుతోంది. పట్టణాలు వెలవెల బోతున్నాయి, గ్రామాలు బావురుమంటున్నాయి. ఇక్కడ నగరాలలో అనేక సమస్యలు. నీటి ఎద్దడి, కాలుష్యం, పర్యావరణ విధ్వంసం, ట్రాఫిక్‌లో గంటల తరబడి సమయం వృథా కావడం..! నగర నిర్వహణ కూడా ప్రభుత్వాలకు తలకు మించిన భారమౌతోంది.

దీన్ని రివర్స్‌ చేయాలి. చేయాలంటే ప్రభుత్వ ఆఫీసులు, సంస్థలు వేర్వేరు చోట్ల పెట్టాలి. దాన్ని ఆవరించుకుని ప్రయివేటు పెట్టుబడులు వచ్చిపడతాయి. ప్రభుత్వం ఒక బస్‌స్టాండు కట్టిందనుకోండి. చుట్టూ లాడ్జిలు, రెస్టారెంట్లు, టీ స్టాళ్లు, బుక్‌ స్టాళ్లు, పళ్ల దుకాణాలు, మందుల షాపు, ఫ్యాన్సీ వస్తువుల షాపు యివన్నీ వాటంతట అవే మొలుచుకు వస్తాయి. ఎటొచ్చీ అవి యిష్టమొచ్చినట్లు కట్టేయకుండా స్థానిక మునిసిపాలిటీ జాగ్రత్తలు తీసుకుంటే చాలు. బాబు చేసిన పొరపాటేమిటంటే - రాజధాని కట్టడంతో ఆగకుండా పైన చెప్పిన షాపులన్నీ తనే కడతానని తలలెట్టారు. ఐదేళ్ల తర్వాత కూడా 'తాత్కాలిక'తో ఆగిపోయారు. అసలు ఆ ప్రాంతమంతా పల్లపు భూములు. నేల మెత్తగా ఉంటుంది. ఏదైనా పెద్ద బిల్డింగు కట్టాలంటే చాలా లోతుకి వెళ్లి పునాదులు తీయాలి. ఎంత వేస్టు. కాస్త యివతలికి వస్తే మెరక భూములున్నాయి. నిజానికి ప్రతి జిల్లాలో మెరకభూములున్నాయి. అక్కడే కట్టవచ్చు. మల్టీ స్టోరీడ్‌ బిల్డింగులు, షాపింగు కాంప్లెక్సులు కట్టే పని ప్రయివేటు రంగానికి వదిలేస్తే వాళ్ల తంటాలు వాళ్లే పడతారు.

హైదరాబాదు ఎదిగిందంటే దానికి కారణం - ఊళ్లో బిల్డింగులన్నీ ప్రభుత్వం కట్టడం కాదు! ప్రభుత్వం తనకు కావలసినది తను కట్టుకుంటే అక్కడి వాణిజ్యావసరాల బట్టి ప్రయివేటు రంగం తనకు కావలసినట్లుగా విస్తరించింది. ఎక్కడైనా యిదే సూత్రం వర్తిస్తుంది. ఇప్పుడు అమరావతిలో కూడా షాపింగు జోన్‌, గ్రీన్‌ జోన్‌, ఇండస్ట్రియల్‌ జోన్‌ యిలా నిర్ధారించి వదిలేస్తే చాలు. అక్కడ కడదామనుకున్నవాళ్లు ఎలాగోలా కట్టుకుంటారు. హైదరాబాదు విస్తరణకు మరో కారణం ఏమిటంటే - అక్కడ నిజాం భూములు ఉత్తినే లభించాయి. స్థానికులు కూడా నిస్సంకోచంగా, చౌకగా భూములమ్మారు. ఎందుకంటే అవి సారవంతమైనవి కావు. కానీ ఆంధ్రలో పరిస్థితి అది కాదు. సారవంతమైన భూములు ఎక్కువ ధర పలుకుతాయి. పైగా అక్కడ లిటిగేషన్‌ ఎక్కువ. నన్ను అమ్మమంటున్నాడంటే వాడికి ఎంత లాభం వస్తోందో ఏమో అనే ఆలోచన ప్రథమంగా వస్తుంది. ఈ గొడవల వలనే ప్రభుత్వ భూములున్నచోటే రాజధాని కట్టండి అని శివరామకృష్ణ కమిటీ దగ్గర్నుంచి అందరూ నెత్తినోరూ కొట్టుకుని చెప్పారు. కానీ బాబు పెడచెవిన పెట్టి పెద్ద భారాన్ని తలకెత్తుకుని, నిభాయించలేక బోర్లా పడ్డారు.

ఇప్పుడు జగన్‌ కొత్త భవనాలన్నీ రాష్ట్రమంతటా ఉన్న ప్రభుత్వ భూముల్లోనే కడితే మంచిది. వసతులు వాటంతట అవే ఏర్పడతాయి. బిజెపి ప్రభుత్వం రోడ్ల విస్తరణపై శ్రద్ధ పెట్టింది కాబట్టి అనేక ప్రాంతాలకు దారులు ఏర్పడ్డాయి. కనెక్టివిటీ పెరిగింది. ప్రణాళికాబద్దంగా కొత్త పట్టణాలు ఏర్పడతాయి. బాబు చాలా డాబు కబుర్లు చెప్పారు - ప్రతి జిల్లాకు ఎయిర్‌పోర్టు అంటూ! ఎయిర్‌పోర్టు పెట్టగానే సరి కాదు, దానికి ట్రాఫిక్‌ ఉండాలి, అది కమ్మర్షియల్‌గా వయబుల్‌ కావాలి. గిట్టుబాటు అయ్యే చోటే విమానాశ్రయం పెట్టి, వివిధ ప్రాంతాల నుంచి దాన్ని మూడు, నాలుగు గంటల ప్రయాణంలో చేరుకునేట్లా వుంటే చాలు. పరిశ్రమలు కూడా రాష్ట్రం నలుమూలలా పెట్టేట్లా చూడాలి. తమిళనాడు చూడండి, కోయంబత్తూరు, సేలం, మధురై.. యిలా రాజధాని కాకుండా అనేక చోట్ల పరిశ్రమలు విస్తరించాయి. అక్కడి జనాభా అక్కడే ఉద్యోగాలు వెతుక్కోవచ్చు, మద్రాసు వచ్చే పని లేదు.

జగన్‌ ఎదుట ఉన్న ముఖ్యమైన సమస్య ఏమిటంటే - రైతుల నుంచి సేకరించిన భూమి విషయంలో ఎలా వ్యవహరించాలి? అని. కొంత మంది యిష్టపూర్వకంగా యిచ్చారు, కొందరు ఏదో ఆశ పెట్టుకుని యిచ్చి భంగపడ్డారు, కొందరు బెదిరింపులకు లొంగి యిచ్చారు. గత ప్రభుత్వం వీళ్లందరికీ వాళ్లిచ్చిన భూమికి దామాషాలో కమ్మర్షియల్‌ స్పేస్‌ యిస్తానంది. ఇప్పుడు ఆ మయసభ ఏర్పడటం లేదు కాబట్టి, తమ భూములు తమకు యిచ్చేయమని అడిగినవాళ్లకు వెనక్కి యిచ్చేయడమే మేలు - దాని మీద ఏ తాకట్టూ లేకపోతే! అసలది మూడు పంటలు పండే భూమి. దాన్ని లాక్కుని, వాళ్లకు ఉపాధి లేకుండా చేసి, నెలకింత వూరికే యిస్తామనడం అన్యాయం. వాళ్లకు వచ్చినదే వ్యవసాయం. రికామీగా కూర్చుని డబ్బు తీసుకుంటూ ఉంటే దుర్వ్యసనాల పాలవుతారు. వాళ్లకు మళ్లీ వ్యవసాయం చేసుకునే వీలు కల్పించాలి.

ప్రభుత్వం యిప్పటికే గట్లు, సరిహద్దులు తీసేసి ఊరంతా ఏకాండీ ముక్కగా తయారు చేసి ఉంటుంది. దాన్ని విడగొట్టడం, దానిలో అక్రమాలు జరగడం - యిదో పెద్ద రామాయణం. ఇలాటి పరిస్థితుల్లో రైతు సహకార సంఘాలు ఏర్పరచి భూములను సంఘాలకు అప్పగిస్తే మంచిది. రైతులకు గతంలో యిచ్చిన భూముల నిష్పత్తిలో వాటాలు కేటాయించవచ్చు. అక్కడ మళ్లీ పంటలు పండిస్తే రైతులకు

 వ్యాపకమూ ఉంటుంది, ఆదాయమూ ఉంటుంది. డెయిరీ పరిశ్రమలో సహకార సంఘాలు పని చేస్తున్నాయి కాబట్టి యిదీ ఆచరణ సాధ్యమే అనుకుంటున్నాను. విజ్ఞులు చెప్పాలి. అయితే ఆ పొలాలను తమకు తాకట్టు పెట్టారంటూ బ్యాంకులు అడ్డుపడితే ఎలా అనేదే ప్రధాన సమస్య. అప్పుడు దాన్ని సొసయిటీ పేర ఋణంగా మార్చి, దానికి ప్రభుత్వం హామీ యిచ్చి, వ్యవసాయం చేసుకోనివ్వాలి. అక్కడ నుంచి వచ్చిన ఆదాయంలోంచే బ్యాంకు ఋణం క్రమంగా తీర్చివేయగలగాలి. తాకట్టు పెట్టిన డబ్బు ప్రభుత్వం ఖర్చు పెట్టేసింది కాబట్టి అదే అంతిమంగా ఋణాలు తీర్చాలి. క్షేత్రస్థాయి వాస్తవాలు తెలిస్తే తప్ప వీటి సాధ్యాసాధ్యాల సంగతి తెలియదు.

నాకు ఉసుర్లు, పిల్లిశాపాలు యిలాటివాటిపై నమ్మకాలు లేవు కానీ కవితాత్మకంగా చెప్పాలంటే అమరావతి పేరు చెప్పి పచ్చని పంటపొలాలు నాశనం చేసిన చంద్రబాబుకి ప్రకృతి మాత శాపం, రైతుల ఉసురు తగిలి ఉంటుంది. లేకపోతే రాజధాని ప్రాంతంలో కూడా ఆయన ఓడిపోవడమేమిటి? ఎవరు నమ్మినా నమ్మకపోయినా జగన్‌ దీన్ని నమ్మాలి. అప్పుడే అతను ప్రకృతి, పర్యావరణం జోలికి వెళ్లడు. లేకపోతే ప్రతీ పాలకుడు అభివృద్ధి పేరుతో పర్యావరణాన్ని నాశనం చేసేవాడే! చెట్లు కొట్టేసేవాడే కానీ నాటేవాడు కనబడటం లేదు. అందుకే యీ స్థాయి కరువు కాటకాలు. ఇజ్రాయేలు ఎడారిలో పచ్చటి తివాచీని సాధించగలిగింది. తలచుకుంటే రాయలసీమలో పచ్చదనం తీసుకురాలేరా? ఇప్పుడు పూనుకుంటే ఏ 10, 15 ఏళ్లకో అది సాధ్యపడుతుంది. - ఎమ్బీయస్‌ ప్రసాద్‌ (మే 2019)

జూన్‌ 2019 ఎమ్బీయస్‌ - తెరాస చోటెక్కడో చెప్పిన తెలంగాణ

చాలాకాలం క్రితం తమిళనాడులో జరిగిందిది. పార్లమెంటు ఎన్నికలలో నిలబడిన డిఎంకె అభ్యర్థి తరఫున ప్రచారం చేయడానికి ప్రముఖ హాస్యనటుడు ఎన్‌ ఎస్‌ కృష్ణన్‌ వచ్చారు. ప్రత్యర్థి ఒక పెద్ద డాక్టరు. పేదల పక్షపాతి అని, ఉచితంగా వైద్యం చేస్తారని పెద్ద పేరు. కృష్ణన్‌ తన ఉపన్యాసంలో డిఎంకె అభ్యర్థి గురించి చెప్పలేదు. అవతలి డాక్టరు గురించే చెప్పుకుపోయాడు. ఎంత మంచివాడు, ఆయన మన కాలంలో ఉండడం మనకు అదృష్టం... అంటూ. డిఎంకె కార్యకర్తలకు ఏమీ అంతుపట్ట లేదు. ఉపన్యాసం చివర్లో కృష్ణన్‌ ''అంత మంచాయన మనకు అందుబాటులో ఉండడం అత్యవసరం. ఆయన్ని ఢిల్లీ పంపించి వేస్తే మనం ఎంతో నష్టపోతాం. ఈ డిఎంకె అతనంటారా, ఎక్కడున్నా ఒకటే. అందువలన అతన్ని ఢిల్లీకి తోలేసి, డాక్టరు గారిని మన మధ్యే ఉంచేసుకుందాం.'' అన్నాడు. జనం చప్పట్లు కొట్టారు. ఎన్నికలలో డాక్టర్ని ఓడించి తమ మధ్యే ఉంచుకున్నారు!

తెలంగాణ ప్రజలు తెరాసను పార్లమెంటు ఎన్నికలలో ఓడించి, స్థానిక ఎన్నికలలో గెలిపించడానికి యిలాటి లాజిక్కే కారణమై ఉంటుందని తోస్తోంది. మోదీ ఆకర్షణ యింకా తగ్గలేదని, పార్లమెంటు ఎన్నికలు మోదీ కేంద్రంగా జరుగుతున్నాయని గ్రహించక కెసియార్‌ భంగపడ్డారు. ప్రజలు ముఖ్యమంత్రిగా ఎవరుండాలో, ప్రధానిగా ఎవరుండాలో నిర్ణయించే విచక్షణ తమకు ఉందని ఒడిశా ఓటర్లు నిరూపించుకున్నారు. అలాగే మమతా బెనర్జీ బెంగాల్‌ విడిచి ప్రధాని అయిపోదామని కలలు కంటే అక్కరలేదు, యిక్కడే ఉండు అన్నారు. మాయావతికీ అదే సందేశం. రాబోయే బెంగాల్‌ అసెంబ్లీ ఎన్నికలలో యిప్పుడు గెలుచుకున్న ఎంపీల నిష్పత్తిలో ఎమ్మెల్యేలు ఉంటారని బిజెపి అనుకుంటే లాభం లేదు - మమతకు దీటైన స్థానిక నాయకుణ్ని చూపిస్తే తప్ప! ఇది గ్రహించని కెసియార్‌ కాంగ్రెసు, బిజెపి రెండూ చతికిల పడతాయని, ఫెడరల్‌ ఫ్రంట్‌ ప్రముఖ స్థానంలో ఉంటుందని, దానికి తను సారథ్యం వహించవచ్చని కలలు కన్నారు.

తీరా చూస్తే పార్లమెంటు ఎన్నికలలో కెసియార్‌కు చావు దెబ్బ తగిలింది. సారు-కారు-పదహారు-సర్కారు నినాదం బేకారైంది, తెరాస నాయకత్వం బేజారైంది. కెసియార్‌ కూతురు ఓడిపోయింది. పార్టీకి కొత్తగా వర్కింగ్‌ ప్రెసిడెంటుగా నియమితుడైన కుమారుడు విఫలమయ్యాడు. కొడుకుని ముఖ్యమంత్రిగా పట్టాభిషుక్తుణ్ని చేసి తన స్వయంగా ఫెడరల్‌ ఫ్రంట్‌ ద్వారా కేంద్రంలో చక్రం తిప్పేద్దామనుకుంటే మీకా శ్రమ అక్కరలేదన్నారు. అందువలన మనకు ప్రస్తుతానికి కెసియారే ముఖ్యమంత్రి. 17 సీట్లలో ఒకటి మజ్లిస్‌కు ఎలాగూ పోతుంది, తక్కిన పదహారూ మావే అని అహంకరించిన తెరాస కాంగ్రెసు మళ్లీ జీవం పోసుకోవడంతో, బిజెపి తనకు ప్రత్యర్థిగా అవతరించడంతో బిత్తర పోతోంది. గోడ దూకిన కాంగ్రెసు నాయకులు మళ్లీ గోడెక్కి పిల్లుల్లా చూశారు, దూకాలా వద్దా అని. స్థానిక ఎన్నికల ఫలితాలు చూశాక ధైర్యం వచ్చి దూకేశారు.

అసెంబ్లీ ఎన్నికలలో 119కి 88 సీట్లు సాధించి అఖండ విజయం సాధించడంతో కెసియార్‌ తనకు ఎదురు లేదనుకున్నారు. తన విజయంలో చంద్రబాబు పాత్రను విస్మరించారు. బెంగాల్‌ కానీయండి, యుపి కానీయండి, మహారాష్ట్ర కానీయండి - బాబు ఎక్కడికి వెళ్లి ప్రతిపక్ష నాయకులతో చేతులు కలిపారో అక్కడ వాళ్లంతా మటాష్‌ అయ్యారు. ఇక్కడ తెలంగాణలో కాంగ్రెసుతో చేతులు కలిపారు. దెబ్బకి కాంగ్రెసు కుదేలైంది. (పార్లమెంటు నాటికి బాబును వదుల్చుకుని ఒంటరిగా 3 సీట్లు గెలిచి మీసాలు మెలేస్తోంది). బాబును బూచిగా చూపించి కెసియార్‌ ఎన్నికలలో లబ్ధి పొందారు తప్ప లేకపోతే తెరాసకు 70కి మించి సీట్లు వచ్చేవి కావని నా అంచనా. కానీ యీ 88 తన ప్రజ్ఞే అనుకున్నారు కెసియార్‌. అంతటితో తృప్తి పడకుండా యితర పార్టీ ఎమ్మేల్యేలను ఆరగించడం మొదలెట్టారు.

11 మంది కాంగ్రెసు ఎమ్మేల్యేలు, ఒక టిడిపి ఎమ్మెల్యే తన వెనక్కాల క్యూ కట్టడంతో తనేం చేసినా ఫర్వాలేదనే ధీమా వచ్చింది కెసియార్‌కు. ప్రజలకు జవాబు చెప్పుకోవలసిన పని లేదనుకున్నారు. ఫలితాలు వచ్చిన రెండు నెలల దాకా కాబినెట్‌ కూర్పే లేదు. తనుండగా వేరే ప్రజాప్రతినిథి అక్కర లేదనుకుంటూ అధికారగణంతో పరిపాలన సాగించారు. ఇదేమిటని ప్రతిపక్షం అడగకుండా అసెంబ్లీ కూడా సమావేశ పరచలేదు. ఏ సంప్రదింపులూ లేకుండా కెటియార్‌ను వర్కింగ్‌ ప్రెసిడెంటు చేశారు. పార్టీ కార్యకర్తలకు సన్నిహితుడైన హరీశ్‌ రావుని పక్కన పడేశారు. తను కేంద్రమంత్రి అయిపోయి, కొడుకుని ముఖ్యమంత్రి చేస్తారనే మాట బయటకు వచ్చినా ఖండించలేదు. తప్పేముంది? అన్నట్లు వ్యవహరించారు. దానాదీనా 4 నెలల తర్వాత జరిగిన పార్లమెంటు ఎన్నికలలో 16 ఖాయం అని లెక్కలు వేసేసుకున్నారు. తీరా 9 దగ్గర ఆగవలసి వచ్చింది. బిజెపికి 4, కాంగ్రెసుకు 3 వచ్చాయి. తెరాసకు 2014 కంటె 2 తగ్గాయి.

తెరాస అనేక రకాలుగా నష్టపోయింది. ఉత్తర తెలంగాణలో కంచుకోటలైన కరీంనగర్‌, నిజామాబాద్‌, ఆదిలాబాద్‌లలో కూడా ఎదురు దెబ్బలు తగిలాయి. దక్షిణ తెలంగాణలోని నల్లగొండలోనూ తగిలాయి. నగరంలో మల్కాజ్‌గిరిలో కాంగ్రెసు పక్షాన రేవంత రెడ్డి నెగ్గగా, సికింద్రాబాద్‌ నుంచి అసెంబ్లీ ఎన్నికలలో ఓడిపోయిన బిజెపి కిషన్‌ రెడ్డి పార్లమెంటుకి ఎన్నికై కేంద్రమంత్రి కూడా అయిపోయారు. బిజెపికి సొంతంగా పూర్తి మెజారిటీ ఉంది కాబట్టి తెరాస అవసరం లేదు. ప్రతిపక్షాలకు మనుగడే ప్రశ్నార్థకమై పోయింది కాబట్టి కెసియార్‌ సలహా సంప్రదింపులు అక్కరలేదు. తెలంగాణ వంటి చిన్న రాష్ట్రంలో కూడా సగం సీట్లే సంపాదించుకోగలిగిన కెసియార్‌ను చూసి నేర్చుకోవాల్సింది ఏమీ లేదని వాళ్లనుకుంటారు. ఇవన్నీ చాలనట్లు బిజెపి తెలంగాణపై గురి పెడుతుంది. ఈ ఫలితాలు యిచ్చిన ఉత్సాహంతో బిజెపి తన తెలంగాణ యూనిట్‌ను ఉత్తేజ పరిచి, కాంగ్రెసు స్థానంలో ప్రధాన ప్రతిపక్షంగా ఎదగడానికి వనరులు సమకూరుస్తుంది.

తెరాసకు దక్కినవి - చేవెళ్ల, మెదక్‌, నాగర్‌ కర్నూల్‌, మెహబూబాబాద్‌, మహబూబ్‌ నగర్‌, పెద్దపల్లి, వరంగల్‌, జహీరాబాద్‌, ఖమ్మం! 2014లో గెలిచిన వాటిలో 4 ఆదిలాబాద్‌, కరీంనగర్‌, నిజామాబాద్‌, భువనగిరి చేజారాయి. గతంలో వైసిపి గెలిచిన ఖమ్మం, కాంగ్రెసు గెలుచుకున్న నాగర్‌ కర్నూలు కొత్తగా వచ్చి చేరాయి. బిజెపి గతంలో గెలిచిన సికింద్రాబాదుతో పాటు తెరాస పోగొట్టుకున్న 4టిలో మూడు గెలుచుకుంది. కాంగ్రెసు విషయానికి వస్తే గతంలోని నల్గొండ నిలుపుకుంటూ 2014లో టిడిపి గెలిచిన మల్కాజ్‌గిరి, తెరాస గెలిచిన భువనగిరిలను గెలిచింది. నాగర్‌ కర్నూలు పోగొట్టుకుంది. జాతీయ సర్వేలు వీటిని అంచనా వేయలేక పోయాయి. చాలామటుకు తెరాసకు 12 నుంచి 16 వస్తాయన్నాయి. (ఇండియా టుడే మాత్రమే 10-12 అంది) దాంతో తెరాసలో అహంకారం, అలసత్వం వచ్చి చేరాయి.

కాబోయే కేంద్రమంత్రిగా కెసియార్‌ ఓటర్లకు పరిచయం చేసిన వినోద్‌ 90 వేల ఓట్ల తేడాతో ఓడిపోయారు. సికింద్రాబాద్‌లో మంత్రి తలసాని కుమారుడు 62 వేల ఓట్ల తేడాతో ఓడిపోయారు. కవిత ధర్మపురి అరవింద్‌ చేతిలో 71 వేల ఓట్ల తేడాతో ఓడిపోయారు. తెరాస గెలిచిన స్థానాల్లో లక్షకు పైగా మెజారిటీ వచ్చిన స్థానాలు 5. వాటిలో 3 లక్షలకు పైబడి వచ్చిన స్థానాలు 2. పదివేల లోపు తేడాతో గెలిచినది 1. బిజెపి మెజారిటీలన్నీ 50 వేలకు పై బడినవే. కాంగ్రెసు గెలిచిన మెజారిటీలు మాత్రం 5 వేలు, 10 వేలు, 26 వేలు. కాంగ్రెసు వారికి ఓటేసినా గెలిపించినా వాళ్లు తెరాసలోకి దూకేస్తారనే భయం ఓటర్లకు ఉంది. బిజెపితో ఆ భయం లేదు. అందుకే సంస్థాగతంగా కాంగ్రెసు కంటె బలహీనంగా ఉన్నా బిజెపి పెర్‌ఫామెన్స్‌ బాగుంది.

బిజెపికి అసెంబ్లీ ఎన్నికలలో 7% వస్తే పార్లమెంటు ఎన్నికలకు పాటికి అది 19.5% అయింది. ఎందుకంటే కెసియార్‌ ముఖ్యమంత్రే కానీ ప్రధాని అభ్యర్థి కాదు. మోదీపై అభిమానంతో ఆ ఓట్లు పడ్డాయనుకోవచ్చు. ఇప్పటికిప్పుడు అసెంబ్లీ ఎన్నికలు జరిగితే బిజెపికి ఆ శాతంలో ఓట్లు రావనుకోవాలి. స్థానిక ఎన్నికలు ఆ విషయాన్ని చాటి చెప్పాయి. మోదీ బలం, బిజెపి బలం కాదని అర్థమైతే ఎదగడానికి బిజెపి ఎంతో కృషి చేయవలసి ఉంటుంది. అసెంబ్లీ ఎన్నికల విజయంతో తెరాస ప్రమత్తమైనట్లే, పార్లమెంటు ఎన్నికల గెలుపుతో బిజెపి కూడా ఆద మరిస్తే ముప్పే.

తెరాస ఓటమికి కారణాల్లో నాయకుల మధ్య సఖ్యత, సమన్వయం లేకపోవడమొకటని చెపుతున్నారు. ఎమ్మెల్యేలు ఎవరికి వారే అన్నట్లు వ్యవహరించారు. హరీశ్‌ను ప్రాధాన్యత తగ్గించడం చాలామందికి నచ్చలేదు. ఎందుకంటే మొదటి నుంచీ వాళ్లతో టచ్‌లో ఉన్నది అతనే. కెటియార్‌ అర్బన్‌ ఓటర్లను, మధ్యేమార్గ నాయకులను ఆకట్టుకోగలడు కానీ, గ్రాస్‌ రూట్‌ స్థాయి కార్యకర్తలు కంఫర్టబుల్‌గా ఫీలయ్యేది హరీశ్‌తోనే. ఎలాగైనా గెలిచేస్తామన్న ధీమాతో కాబోలు అభ్యర్థుల ఎంపిక సరిగ్గా జరగలేదు. కొత్తవారితో కూడా ప్రయోగాలు చేశారు. వారైనా మొదటి నుంచీ ఓటర్లతో సంపర్కం పెట్టుకున్నవారు కారు. ఇక అన్ని నియోజకవర్గాల్లోనూ సభలు కూడా జరపలేదు. కెసియార్‌ అసెంబ్లీ ఎన్నికల సమయంలో 100 సభల్లో పాల్గొంటే యీసారి 17 వాటిల్లో మాత్రమే పాల్గొన్నారు. మాకు కాక యింకెవరికి వేస్తారు అనే అతివిశ్వాసమే దెబ్బ తీసింది.

పార్లమెంటు ఎన్నికలలో తెరాసకు శృంగభంగం కాగానే ఫిరాయింపులను ప్రోత్సహించినందుకు జనాలు బుద్ధి చెప్పారు అని కొందరు వ్యాఖ్యానించారు. కెటియార్‌ ఫిరాయించిన వారి నియోజకవర్గాలలో తెరాసకు ఓట్లు బాగానే పడ్డాయన్నారు. సీట్లు తగ్గినా ఓట్ల శాతం 6% పెరిగిందని చెప్పుకున్నారు. ఉన్న విషయమేమిటంటే నగర పరిధిలోని సెగ్మెంట్లలో తెరాసకు ఓట్లు తగ్గాయి. ఫిరాయింపు రాజకీయాల పట్ల వారు కనబరచిన స్పందన గ్రామీణ ఓటర్లలో కానరాలేదన్నమాట. మొత్తంగా నగర యువత మోదీపై అభిమానంతో బిజెపి వైపు మొగ్గు చూపడంతోనే బిజెపికి మంచి ఫలితాలు వచ్చాయంటున్నారు. స్థానిక ఎన్నికలలో గ్రామీణ ప్రాంతాలు ముఖ్యం కాబట్టి తెరాస బ్రహ్మాండంగా గెలిచింది.

మొత్తం మీద చూస్తే తెలియవచ్చే నీతి ఏమిటంటే - ఎవర్ని ఎక్కడ ఉంచాలో ప్రజలకు తెలుసు. కొత్త రాష్ట్రం ఏర్పడ్డాక అది చేస్తాం, అది చేస్తాం అన్న కబుర్లే తప్ప యింకా ఏమీ చేయలేదు. అనేక బిల్లులు పెండింగులో ఉన్నాయి. అనేక ప్రాజెక్టులు అరకొరగా ఉన్నాయి. ఇవన్నీ వదిలేసి తను దిల్లీకి, తన స్థానంలో కొడుకుని కూర్చోబెట్టేద్దామని కెసియార్‌ తొందర పడితే, అదేం కుదరదని ప్రజలు చెప్పారు. ఇక్కడుండి చేయగలిగినంత చేయి, తర్వాత తక్కినవి చూద్దాం అన్నారు. 'దిల్లీ దూర్‌ ఆస్త్‌' అనుకుని ఉస్సురన్నారు కెసియార్‌. స్థానిక ఎన్నికల ఫలితాలు చూసి గర్విస్తే మళ్లీ యింకో హెచ్చరిక చేయగల సమర్థుడే ఓటరు. అది ఆయన గ్రహించాలి. చైనా కబుర్లు మాని పాలనపై శ్రద్ధ పెడితే అదే పదివేలు. మొన్న ఇంటర్‌ ఫలితాలు చూస్తే పాలనా వ్యవస్థ ఎంత అధ్వాన్నంగా వుందో కళ్లకు కట్టినట్లు తెలిసింది. గతంలో మాన్యువల్‌గా చేసినపుడు యిలాటి యిబ్బందులు రాలేదు. ఈసారి విద్యార్థుల జీవితాలతో చెలగాట మాడినందుకు సిగ్గుపడాలి. చైనాలో అయితే సంబంధిత అధికారులను, మంత్రులను ఉరి తీసేవారేమో! మాకు కావలసినది చైనా గణాంకాలు కాదు, ఓ మాదిరి పాలన. అది కూడా అందివ్వకపోతే ఎలా సామీ? - ఎమ్బీయస్‌ ప్రసాద్‌ (జూన్‌ 2019)

జూన్‌ 2019 టాబ్లాయిడ్‌ కవర్‌ స్టోరీ ఎమ్బీయస్‌ - పవనమా? ఋతుపవనమా?

పవనం ఎప్పుడూ ఏడాది పొడుగునా వుండేది, ఋతుపవనం సీజనల్‌, చుట్టపుచూపుగా వచ్చి కొన్నాళ్లు ఉండి వెళ్లిపోతుంది. పవర్‌ స్టార్‌ రాజకీయాలలో పవన విద్యుత్‌ ప్రభావం చూపాలంటే గాలిమరలు నిరంతరం ఆడుతూ ఉండాలి. ఆడతాయా అనేదే ప్రశ్న. ఫలితాలు వెలువడగానే 'ఓటమి పాలైనా తుది శ్వాస దాకా రాజకీయాల్లోనే ఉంటాను. ప్రజా సమస్యల పరిష్కారానికి పోరాడుతూనే ఉంటాను.' అని పవన్‌ ప్రకటించారు. ఇలాటివి చాలామంది చేయగా చూశాం కాబట్టి చటుక్కున నమ్మడం కష్టం. ఎందుకంటే ఫలాఫలాలు వెల్లడి కాని యుద్ధానికి అనుచరులను సిద్ధ ం చేయడం ఒక ఎత్తయితే, యుద్ధానంతరం ఓటమితో కృంగిపోయిన క్యాడర్‌ను ఉత్తేజ పరచడం రెండు ఎత్తులు.

నిజం చెప్పాలంటే జనసేన అనుకున్న దాని కంటె ఘోరంగా ఓడిపోయింది. కనీసం 4-5 వస్తాయని యితరులు, 15-20 వస్తాయని పార్టీ వాళ్లు అనుకున్నారు. టిడిపి పరిస్థితి అంత బాగా లేదు కాబట్టి, వైసిపి పెద్ద పార్టీగా అవతరించినా, ప్రభుత్వం ఏర్పాటు చేయలేక సతమతమవుతుందని, అప్పుడు టిడిపితో కలిసి తాము సంకీర్ణ ప్రభుత్వం ఏర్పాటు చేయవచ్చని ఆశలు కన్నారు. తీరా చూస్తే అధ్యక్షుడే రెండు చోట్లా ఓడిపోయారు (ఒకచోట రెండో స్థానం, మరో చోట మూడో స్థానం). 130 కి మించి అసెంబ్లీ స్థానాలలో పోటీ చేస్తే పార్టీకి పట్టుందనుకున్న గోదావరి జిల్లాలలో ఒకే ఒక్క సీటు - రాజోలు మాత్రం గెలిచారు. తక్కిన చోట్ల అన్నిటా ఓటమే. పశ్చిమ గోదావరి జిల్లాలో పార్టీ అధ్యక్షుడు తన నియోజకవర్గంలో రెండో స్థానంలో నిలిచాడు. విశాఖ జిల్లా గాజువాకలో అయితే బొత్తిగా తృతీయస్థానం.

ఇక పార్టీ అగ్రనాయకులు అనదగిన నాదెండ్ల మనోహర్‌, తోట చంద్రశేఖర్‌దీ అదే బాటు. పవన్‌ సోదరుడు నాగబాబు నరసాపురంలో మూడో స్థానంలో నిలిచారు. 18 పార్లమెంటు స్థానాల్లో పోటీ చేస్తే ఒక్కటీ గెలవలేదు.ఓ దశలో సిబిఐ లక్ష్మీనారాయణ గెలుస్తారనే ప్రచారం జరిగింది. అది ఉత్తిదే అని ఫలితాలు చెప్పాయి. ఆయనదీ మూడో స్థానమే. 30% స్థానాల్లో డిపాజిట్లే దక్కలేదు. ఐదే ఐదు స్థానాల్లో ప్రభావం చూపింది. మూడు చోట్ల మాత్రమే ద్వితీయ స్థానంలో నిలిచింది. 75 స్థానాల్లో అభ్యర్థులకు 10 వేల ఓట్లు కూడా రాలేదు. కొన్ని చోట్ల 4, 5 స్థానాలు. కొన్ని చోట్ల కాంగ్రెసుకు, నోటాకు వచ్చిన ఓట్ల కంటె తక్కువ వచ్చాయి. ఓ చోట బిజెపితో బరాబరిగా వచ్చాయి. మరో చోట జనసేన అభ్యర్థి కంటె స్వతంత్ర అభ్యర్థికి ఎక్కువ ఓట్లు వచ్చాయి.

ఉన్నదున్నట్లు చెప్పాలంటే పార్టీ ఆవిర్భావ దశలో ప్రజలు తీసుకున్నంత జనసేనను తీసుకున్నంత సీరియస్‌గా పవన్‌ తనను తాను తీసుకోలేదు. ఈ మధ్యే ఓ ఏడాది, ఆర్నెల్లగా జనాల్లో తిరిగాడు. అప్పటిదాకా కాల్‌షీట్‌ ఆర్టిస్టుగానే ఉన్నాడు. రంగంలోకి దిగాక కూడా పార్టీ నిర్మాణంపై శ్రద్ధ పట్టలేదు. బిజెపి వంటి పార్టీలు ఓటర్ల లిస్టులో ప్రతి పేజీకి ఒక వాలంటీరును ఏర్పాటు చేసుకుంటూంటే, యీయన జిల్లా వారీగా, నియోజకవర్గాల వారీగా కమిటీలు కూడా ఏర్పాటు చేయలేదు. నిర్దిష్ట ప్రణాళిక లేదు. తన పార్టీకి మద్దతు సేకరించలేదు. జెపి, ఉండవల్లి, ఐవైఆర్‌ వగైరాలతో కమిటీ వేశాక వారితో పార్టీ సలహా మండలి ఏర్పాటు చేస్తాడనుకుంటే అదీ లేదు.

జనసేనకు ఒక తాత్త్విక భూమిక ఉందని పవన్‌ అనుకుని, మనల్ని కూడా అనుకోమన్నారు. దీర్ఘకాలంలో అది ప్రయోజనాలు కల్పిస్తుందని నమ్మమన్నారు. కానీ జనాలకు అదేమిటో అర్థం కాలేదు. వాళ్లకు ఉచిత విద్యుత్‌లు, ఋణమాఫీలు, నవరత్నాలు వంటివే అర్థమవుతాయి మరి. సామాన్యులను వదిలేయండి, మేధావులకు, ధనికులకు కూడా యీయన తత్త్వమేమిటో బోధపడలేదు. ఒక పారిశ్రామిక వేత్త, ఒక సామాజిక కార్యకర్త, ఒక సాహితీవేత్త... ఎవరూ దరి చేరలేదు. ఈయన వెళ్లి అడిగాడో లేదో తెలియదు. వాళ్లే వస్తారనుకున్నాడనుకున్నాడేమో, రాలేదు. పార్టీ అంటూ పెట్టాక దానికి థింక్‌ ట్యాంక్‌ ఉండాలి, దాని ఆలోచనలను అమలు చేసేందుకు, ప్రజలకు చేర్చేందుకు ఆర్థిక పరిపుష్టి ఉండాలి. దాన్ని సమకూర్చేందుకు ధనికుల మద్దతు ఉండాలి. జనసేనకు యివేమీ లేదు.

గతకాలంలో సభలు, సదస్సులు, సమావేశాల ద్వారా ఒక పార్టీ తన సిద్ధాంతాలను వ్యాప్తి చేసేది. ఈ రోజు వాటికి హాజరయ్యే తీరిక ప్రజలకు లేదు. అందుకే మీడియాకు ప్రాముఖ్యత పెరిగింది. తెల్లవారి లేవగానే పేపరు వచ్చి గుమ్మంలో పడుతుంది. టివి ఆన్‌ చేయగానే అనేక ఛానెల్స్‌ నట్టింట్లోకి వచ్చి హోరెత్తిస్తాయి. చదువు రానివారికి సైతం రాజకీయాలు మప్పుతాయి. ఆలోచనలు రేకెత్తిస్తాయి. నిష్పక్షపాతమైన మీడియా ఉంటే ప్రజలకు ఎంతో మేలు జరుగుతుంది. అయితే ప్రస్తుతం అవి ఏదో ఒక ప్రయోజనంతో ఒక్కో పార్టీకి కొమ్ము కాస్తూ పక్షపాతంతో వ్యవహరిస్తున్నాయి. వాటిని ప్రసార సాధనాలు అనడం కంటె ప్రచార సాధనాలనడం సబబు.

ఇలాటి పరిస్థితుల్లో జనసేన తరఫున ప్రచారం చేయకపోయినా కనీసం కార్యకలాపాలను కవర్‌ చేసే పత్రిక, టీవీ ఛానెల్‌ లేకపోయాయి. గతంలో పవన్‌ వచ్చే గాలి, పోయే గాలిగా ఉంటూ, టిడిపికి అండగా ఉండే రోజుల్లో అతని మీటింగు ఉందంటే టీవీలు పొద్దుటి నుంచీ ఆ సన్నాహాలన్నీ చూపేవారు. ప్రసంగాన్ని లైవ్‌ కవర్‌ చేసేవారు. ఎప్పుడయితే సొంతంగా పోటీలోకి దిగుతానని ప్రకటించారో అప్పణ్నుంచి మీడియా దూరమై పోయింది. కనీసం ఒక ఏడాది ముందు నుంచైనా ఏదో ఒక పత్రికతో, ఒక ఛానెల్‌తో సంబంధ బాంధవ్యాలు పెట్టుకోవాల్సి ఉంది. తనకు అండగా వచ్చే పారిశ్రామిక వేత్తలతో వాటిని కొనిపించాల్సింది. పవన్‌ అవేమీ పట్టించుకోలేదు. తన మీటింగులకు వచ్చి కేరింతలు కొట్టే అభిమానులను చూసి, నా వాణి ప్రజలకు చేరిపోతోంది అనుకున్నారు. అంతే కాకుండా సోషల్‌ మీడియాలో తన అభిమానులు చురుగ్గా ఉండడంతో యింకేం కావాలి అనుకున్నారు.

కానీ మధ్యతరగతి వాళ్లు, మధ్యవయస్సు వాళ్లు ఎందరు సోషల్‌ మీడియా చూస్తారు? ఎందరు మీటింగులకు వెళతారు? మామూలు మీటింగయితే వెళ్లవచ్చు కానీ, యిలా పాప్యులర్‌ స్టార్‌ మీటింగుకి వెళ్లాలంటే ఎక్కడ తొక్కిసలాట జరుగుతుందోనన్న భయం. అలాటి ఓటర్లను చేరాలంటే మీడియాయే శరణ్యం. కానీ ఇది పవన్‌ గుర్తించలేదు. ఓటర్లలో యువత కంటె, మధ్య వయస్సు వాళ్లు, మధ్యతరగతి వాళ్లు, పేదలు, తటస్థులు అత్యధికంగా ఉంటారని, వాళ్లను తను చేరటం లేదని గ్రహించలేదు. చివరకు ఓ పేపరు దొరికింది. ఆంధ్రప్రభ! దాని గురించి ఎవర్ని అడిగినా 'మూసేసి చాలా రోజులైంది కదా, ఇంకా వస్తోందా?' అని ఆశ్చర్యపడేవారే! ఇక దొరికిన టీవీ ఛానెల్‌ 99దీ అదే పరిస్థితి. కమ్యూనిస్టుల హయాంలోనే అది మూలపడింది. దాన్ని బయటకు తీసి బూజు దులిపిన విషయం కూడా ఎవరూ గుర్తించలేదు. పైగా అది జనసేన అభ్యర్థుల నుంచి కూడా డబ్బులు తీసుకునే కవరేజి యిచ్చిందట.

ఇలాటి మీడియా మాత్రమే చేతిలో ఉన్న పవన్‌ మెయిన్‌స్ట్రీమ్‌ మీడియాను ఉపయోగించుకోలేదు. పైపెచ్చు తగాదా పెట్టుకున్నాడు. సోషల్‌ మీడియా రాతలు చూసి మురిశాడు. ప్రభుత్వ విధానాలను ఎండగడుతూ ఉద్యమాలు చేయలేదు, ఓ పెద్ద సభ పెట్టడం, అక్కడ తన అభిమానులు సిఎం సిఎం అంటే మురిసిపోవడం. ''కీర్తిశేషులు'' నాటకంలో చెప్పినట్లు ఆ చప్పట్లే మత్తెక్కించాయి, కొంప ముంచాయి. తన అభిమానులను చూసి మొత్తం యువత తన వెంట ఉందనుకున్నాడు. యువతను ఆకర్షించే ఒక నినాదమైనా యివ్వలేదు. నిరుద్యోగం పెద్ద సమస్య. బాబు వస్తే జాబు వస్తుందన్నారు. రాదని గ్రహించి, నిరాశ పడిన యువతను ఉద్దేశించి 'ఇన్నేళ్ల అనుభవం ఉండి బాబు సాధించినదేముంది? నాకు అనుభవం లేకపోయినా, చిత్తశుద్ధి ఉంది. మీకు ఫలానా ఫలానా రకంగా ఉపాధి కల్పిస్తా.'' అని గణాంకాలతో సహా వివరిస్తే వాళ్లు నమ్మేవారేమో!

యువతను ఉద్ధేశించి అనే కాదు, ఓటర్లలో ఏ వర్గాన్ని ఉద్దేశించైనా ఒక ఆకర్షణీయమైన నినాదం లేదు, ఒక కార్యాచరణ లేదు, ఎన్నికల సందర్భంగా పబ్లిసిటీ లేదు. అసలు అతని ఆలోచనలో స్పష్టత గోచరించలేదు. ఏదో జనరలైజ్‌డ్‌గా గందరగోళంగా మాట్లాడడం తప్ప స్థానిక సమస్యల గురించి మాట్లాడడం కానీ, అధికారంలో ఉన్న ప్రభుత్వం ఆ నియోజకవర్గంలో యిచ్చిన హామీలను అమలు చేయడంలో విఫలం చెందిన విషయాన్ని ఎత్తి చూపడం కానీ ఏమీ చేయలేదు. సమాజంలో మార్పు రావాలి, మార్పు తెస్తా అనేవి ఎప్పణ్నుంచో వింటున్న అరిగిపోయిన పదాలు. ప్రాక్టికల్‌గా మాట్లాడాలి. తను పదవిలోకి వస్తే ఏ వర్గానికి ఏం చేస్తాడో చెప్పాలి.

ఇవన్నీ ప్రజలకు చేరాలంటే మీడియా కొంతమేరకు సాయపడుతుంది. లేనిపక్షంలో కార్యకర్తల ద్వారా అది సాధ్యపడుతుంది. భిన్నతరహా రాజకీయాలు అని చెప్పుకున్నపుడు వాటిని అర్థం చేసుకునేందుకు ప్రజలకు సమయం యివ్వాలి. ప్రతి నియోజకవర్గంలో అభ్యర్థిని కనీసం ఆర్నెల్ల ముందుగానే ప్రకటించి ఉంటే, అతడు కార్యకర్తలను సమకూర్చుకుని ప్రజల్లో తిరిగి జనసేన సిద్ధాంతాలను ప్రచారం చేస్తూ తన గురించి కూడా ప్రజలకు ఒక అవగాహన ఏర్పడేట్లు చేసుకోగలిగేవాడు. పాత పార్టీల కైతే అభ్యర్థులను ముందుగా ప్రకటించడంలో యిబ్బందులున్నాయి. టిక్కెట్టివ్వనివారు అలిగి అవతలి పార్టీలో చేరతారేమో, అవతలి పార్టీ వారు అదే వర్గానికి చెందినవారిని పోటీగా నిలబడతారేమో.. అనే సందేహాలుంటాయి. కొత్త పార్టీకి, అందునా అప్లికేషన్ల రద్దీ పెద్దగా లేని పార్టీకి అభ్యర్థులను ముందుగా ప్రకటించడంలో యిబ్బందేమిటో పవన్‌కే తెలియాలి. నామినేషన్‌ మర్నాడు వేయాలనగా కూడా యివాళ టిక్కెట్లు యిస్తున్నారు. ఈ గందరగోళంలో కొందరికి బి ఫారమ్‌లు అందక మొత్తం మీద ఎంతమంది జనసేన తరఫున నిలబడ్డారో స్పష్టత లేకుండా పోయింది.

పవన్‌ అభిమానులకు తప్ప వేరెవ్వరికీ జనసేన పెద్ద పార్టీగా కంటికి ఆనలేదు. పవన్‌ జాతీయ మీడియాలో - జాతీయ ఆంగ్ల పత్రికకు కానీ, ఆంగ్ల టీవీ ఛానెల్‌కు కానీ ముఖాముఖీ యింటర్వ్యూ యిచ్చి వుంటే జాతీయ మీడియా అతన్ని ప్రొజెక్టు చేసి ఉండేది. దాని వలన తటస్థులు యింప్రెస్‌ అయి ఉండేవారు. అది జరగలేదు. ఇక తనతో జట్టు కట్టడానికి లెఫ్ట్‌ వాళ్లు మాత్రమే ముందుకు వచ్చారు. కొంతకాలానికి బియస్పీ వచ్చింది. అది కులప్రాతిపదికపై ఏర్పడిన పార్టీ. ఆంధ్రలో ఉప్పూపత్రీ లేని పార్టీ. దళితులు, మైనారిటీలు వైసిపితో ఎప్పణ్నుంచో అంటకాగుతున్నారు. కొత్తగా పరిచయమైన బియస్పీని కన్నెత్తి చూడవలసిన అవసరమేముంది? భాగస్వాముల వలన జనసేనకు కానీ, జనసేన వలన భాగస్వాములకు కానీ ఆవగింజంత ఉపయోగం జరగలేదు.

పవన్‌ ప్రధానమైన లోపం టిడిపిని వ్యతిరేకించక పోవడం! ఎవరైనా నేత అనేవాడు అధికారంలో ఉన్నవారిని తప్పు పడతాడు. ప్రతిపక్షంలో ఉన్నవారిని కాదు. కానీ యితని మార్గమే వేరు. ప్రత్యేక హోదా గురించి ప్రతిపక్షం ఏం చేసింది? అసెంబ్లీకి రాకుండా బాధ్యత ఎగ్గొట్టడమేమిటి? అని ఎంతసేపూ వైసిపినే నిందించారు. ఫలితాలు చూశాకైనా అర్థమై ఉంటుంది. ప్రజలు టిడిపితో విసిగి ఉన్నారు. వైసిపి పట్ల అభిమానంతో ఉన్నారు. ప్రజాహృదయాన్ని పవన్‌ చదవలేదు. జగన్‌ను పదేపదే తిట్టడం చేత, సిఎం కావాలని జగన్‌ కోరిక అంటూ మాటిమాటికీ వెక్కిరించడం చేత ప్రజలకు తను ఎంత దూరమయ్యాడో పవన్‌ గ్రహించలేదు.

సిఎం కావాలని కోరుకోవడం అంత పాపిష్టి ఆలోచనా? సినిమాల్లోకి వచ్చినపుడు జూనియర్‌ ఆర్టిస్టుగా రావాలని ఎవరూ కోరుకోరు కదా. హీరో అవుదామనే వస్తారు. ఆ కోరిక ఉండడం తప్పని ఎలా అంటాం? పోలీసు కానిస్టేబుల్‌ కొడుకు కాకూడదా? అని పవన్‌ అన్నపుడు, ఏ కానిస్టేబుల్‌ కొడుకైనా అని అర్థం కాదు కదా, కనీసం నాగబాబు అని కూడా అర్థం కాదు కదా! తనే కావాలి అనే దాని తాత్పర్యమని అందరికీ తెలుసు. అందువలన జగన్‌కు వ్యతిరేకంగా పవన్‌ అన్న మాటలన్నీ గాలికి కొట్టుకుపోయాయి. పవన్‌ను జగన్‌కు వ్యతిరేకిగా, బాబుకు అనుకూలుడిగా జనం చూశారు. అందుకే జనసేనను టిడిపి బి టీము అని వైసిపి చేసిన ప్రచారాన్ని నమ్మారు.

నమ్మేట్లుగా టిడిపి కూడా వ్యవహరించింది. పవన్‌ను పన్నెత్తి మాట అనలేదు. రంగంలో ఆ పార్టీ కూడా ఉన్నపుడు దాన్నీ విమర్శించాలి. దానికి ఎందుకు ఓటేయకూడదో చెప్పాలి. కానీ బాబు పవన్‌ను ఏమీ అనకపోగా, తన అనుయాయుల చేత కూడా అనిపించలేదు. పవన్‌ కూడా 'పోనీ కదాని మద్దతిస్తే టిడిపి ఎమ్మెల్యేలు అవినీతికి పాల్పడ్డారు' వంటి జనరల్‌ స్టేటుమెంట్స్‌ యిచ్చారు తప్ప, తను అధికారంలోకి వస్తే విచారణ జరిపిస్తాను అని ప్రకటించలేదు. ఎమ్మేల్యేలందరూ దొంగలయినపుడు దొంగల నాయకుడు మంచివాడవుతాడా? వాళ్లపై చర్య తీసుకోనివాడు సహనేరస్తుడు కాడా? కానీ పవన్‌ బాబును ఏమీ అనలేదు. ఒక్క సమావేశంలో మాత్రం బాబు, లోకేశ్‌ గురించి ఆరోపణలు చేశారు తప్ప తర్వాత గప్‌చుప్‌. సాధారణంగా అందరూ ఎన్నికల సమయంలోనే ఆరోపణలు గుప్పిస్తారు. ఆశ్చర్యకరంగా పవన్‌ ఆ సమయంలోనే యీ విషయంలో మౌనదీక్ష పట్టారు.

దీన్ని టిడిపి తనకు అనువుగా మార్చుకుంది. జనసేనకు వేసినా, తమకు వేసినా ఒకటే అనే భావం కలిగించి వాళ్ల ఓటు కూడా తమకే పడేలా స్ట్రాటజీ వర్క్‌ చేసింది. ఇప్పుడు జనసేన వలన తాము ఓడిపోయామని వాదిస్తోంది. టిడిపి అనుకూల మీడియా వాదన ప్రకారం జనసేన కారణంగా 8 లోకసభ, 31 శాసనసభ స్థానాలలో టిడిపి నష్టపోయిందట. ఎందుకంటే అక్కడ వైసిపికి వచ్చిన ఆధిక్యత కంటె జనసేనకు ఎన్నో రెట్ల ఓట్లు ఎక్కువ పడ్డాయట. అంటే జనసేన లేకపోతే ఆ ఓట్లన్నీ తమకే పడేవని టిడిపి భావన. అలా ఎలా చెప్పగలరు? జనసేన లేని పక్షంలో వాళ్లలో కొందరు వైసిపికి కూడా వేసి వుండవచ్చు కదా! ఆ మాట కొస్తే టిడిపికి పడిన ఓట్లలో వైసిపి వ్యతిరేక, జనసేన అనుకూల ఓటు ఉందేమో ఎవరికి తెలుసు? జనసేన మీద అభిమానం ఉన్నా అభ్యర్థులు ఎవరికీ తెలియని కొత్త ముఖాలు కాబట్టి, వారికి బదులు టిడిపికి వేశారేమో!

జనసేనకు అభ్యర్థులెవ్వరూ సరైన వాళ్లు దొరకలేదు. టిడిపి బలంగా ఉంది, వైసిపి కూడా సర్వశక్తులూ సమీకరించుకుని ఊపు మీద ఉంది. వాటిని ఢీకొని మధ్యలో నిలబడాలంటే ఎంత బలమైన అభ్యర్థులుండాలి? రాజకీయాలకు కొత్తయినా వేరే రంగాలలోనైనా నిష్ణాతులై ఉండాలి. అభ్యర్థుల్లో అందరికీ తెలిసున్న పదిమంది పేర్లు చెప్పమంటే తడుముకోవాలి. పైగా దురదృష్టం ఏమిటంటే తనకు కులమత భేదాల లేవని పవన్‌ ప్రకటించినా కాపులు తప్ప వేరెవరూ పార్టీ పట్ల ఆకర్షితులు కాలేదు. ఇతరులు వచ్చినా చాలా తక్కువ మంది, అదీ పలుకుబడి పెద్దగా లేనివారు వచ్చారు. తమ దగ్గరకు వచ్చినవారికే టిక్కెట్లు యిచ్చారు. దాంతో పార్టీకి కాపు పార్టీ ముద్ర పడింది. అలా అనీ కాపులందరూ దాన్ని సొంత పార్టీ అనుకోలేదు. జనాభాలో కాపులు 15% ఉంటారనుకుంటే జనసేనకు వచ్చిన ఓట్లు 6% లోపే! ఈ 6%లో అన్ని కులాలకు చెందిన యువత, యితర కులస్తుల ఓట్లు కూడా ఉంటాయి కదా. అవి తీసేస్తే ఏ 4%కో చేరవచ్చేమో! అంటే 11% మంది కాపులు టిడిపికో, వైసిపికో వేశారన్నమాట.

కాపులు కూడా నమ్మకపోవడానికి కారణమేమిటి? నిజానికి యీ సారి ఆంధ్రలో ఎన్నికలు కమ్మ వ్యతిరేక ఎన్నికలుగా ముద్ర పడ్డాయి. కమ్మ ఆధిక్యత విపరీతమై పోయిందనే భావనతో చాలా కులాలు వాళ్లకు వ్యతిరేకమయ్యాయి. అంతమాత్రం చేత కమ్మలందరూ టిడిపికి వేయలేదు. ఒక లెక్క ప్రకారం 62% మంది మాత్రమే వేశారు. కానీ వాతావరణం మాత్రం కమ్మ-నాన్‌కమ్మ అన్నట్లు తయారైంది. ఇలాటి నేపథ్యంలో కమ్మలను వ్యతిరేకించే ప్రధాన కులం కాపులు టిడిపికి వ్యతిరేకంగా, జనసేనకు అనుకూలంగా వేయాలి. కానీ చూడబోతే కాపులు మూడు వర్గాలుగా చీలి, మూడు పార్టీలకు వేశారనిపిస్తోంది. పవన్‌ ఆ ఓట్లను గంపగుత్తగా ఎందుకు కొల్లగొట్టలేక పోయారు? ఐదేళ్లలో నాలుగేళ్ల పాటు స్తబ్ధంగా ఉండడం చేత, తను ప్రత్యామ్నాయ నాయకుణ్నని, కమ్మల ఆధిపత్యాన్ని అడ్డుకోగల ధీరుడినని కాపులకు నమ్మకం కలిగించడంలో పవన్‌ విఫలమయ్యారు. కమ్మలతో కుమ్మక్కయిన నాయకుడిగానే కాపులనుకునేట్లా చేసుకున్నారు.

దీనికి తోడు ప్రజారాజ్యం నేపథ్యం కూడా పవన్‌కు గుదిబండయింది. సినిమారంగంలో కేరాఫ్‌ చిరంజీవి విజిటింగ్‌ కార్డు పవన్‌కు ప్లస్‌ పాయింటయింది కానీ రాజకీయరంగంలో మైనస్‌ పాయింటయింది. ప్రజారాజ్యం నుంచి పవన్‌ తనను తాను వేరు చేసుకోలేదు. అప్పట్లో అతను యువరాజ్యం అధ్యక్షుడు. ఇప్పుడు కూడా ప్రజారాజ్యాన్ని విమర్శిస్తూ ఏమీ అనలేదు. ఎంతసేపూ ఇతరులు దాన్ని వెన్నుపోటు పొడిచారు అంటూనే వచ్చారు. అంతేగానీ ప్రజలకు చిరంజీవి పొడిచిన వెన్నుపోటు గురించి చెప్పలేదు. కాంగ్రెసుకు ప్రత్యామ్నాయంగా ఉన్నామని చెప్పి ఉమ్మడి రాష్ట్రంలో 19% ఓట్లు తెచ్చుకుని, తర్వాత పార్టీని కాంగ్రెసులో విలీనం చేసిన సంగతి ఎవరు మర్చిపోతారు?

దానికి కారణం ఏమిటి? అయితే సిఎం కావాలి, కాకపోతే పార్టీని గంగపాలు చేయాలి అని చిరంజీవి అనుకున్నారు. ఎందుకంటే పార్టీ నిర్వహణ అనేది ఖర్చుతో కూడుకున్న పని. కార్యకర్తలకు నిత్యం డబ్బిస్తూనే ఉండాలి. వాళ్ల యిళ్లల్లో పెళ్లిళ్లలకు, చావులకు వెళుతూనే ఉండాలి. ఇంటికి వస్తే ఆదరించాలి. చిరంజీవి మొదటి నుంచీ ఆర్జనకే అలవాటు పడ్డారు కానీ ఖర్చుకి అలవాటు పడలేదు. ఐదేళ్ల పాటు పార్టీని సొంత ఖర్చుతో నడపాలంటే ఠారుకున్నారు. పట్టికెళ్లి కాంగ్రెస్సాగరంలో అస్తినిమజ్జనం చేసి చేతులు కడుక్కున్నారు. తను కేంద్రమంత్రి పదవి తెచ్చుకున్నారు. మళ్లీ సినిమాలు వేసుకుంటున్నారు. తనకు ఓట్లేసిన, తనపై నమ్మకముంచిన ప్రజల మనోభావాల గురించి పట్టించుకోలేదు.

ఆ అనుభవంతో మనసు విరిగిన ఓటర్లు ఈ పవన్‌ ఆ చిరంజీవి తమ్ముడే అనుకున్నారు. ఓడితే పార్టీ నడపడు, మనల్ని నట్టేట ముంచి పోతాడు అనుకున్నారు. గతంలో ప్రజారాజ్యంలో హంగు చేసిన నాగబాబు మళ్లీ యిక్కడా ప్రత్యక్షం! కథ రిపీట్‌ అవుతోంది, అప్పుడు అన్నగారు కాంగ్రెసులో కలిపితే తమ్ములుంగారు టిడిపిలో కలిపేస్తాడు అని సందేహించారు. చిరంజీవికి పడిన వర్గాల ఓట్లు కూడా పవన్‌కి పడకపోవడానికి యిదో కారణం కావచ్చు. చిరంజీవికి ఆంధ్రప్రాంతంలో 16 ఎమ్మేల్యేలు గెలిచారు. దాదాపు 23-24% ఓట్లు పడ్డాయి. మరి పవన్‌కు? ఒకే ఒక్కడు. ఓట్లు దానిలో నాల్గో వంతు.

ఇప్పుడు ఓటమిపై సమీక్షలు జరుపుతున్నారు. లోపల ఏం మాట్లాడుతున్నారో తెలియదు కానీ, బయటకు వచ్చి ఇవిఎంలను, ధనప్రభావాన్ని తప్పుపడుతున్నారు తప్ప ఆత్మవిమర్శ చేసుకోవటం లేదు. జనసేన పార్టీలో పెద్ద చిక్కేమిటంటే వికేంద్రీకరణ లేదు. అన్నీ పవనే ఫైనలైజ్‌ చేయాలి. ఆయనకు ఎప్పుడు టైమ్‌ దొరుకుతుందో, దొరికినప్పుడు ఏ మూడ్‌లో ఉంటాడో తెలియదు. బయట వాళ్లను పిలిచి తమ తప్పొప్పులను చెప్పమని అడిగే తత్త్వం ఉందో లేదో తెలియదు. ఈ సందేహం ఎందుకంటే పవన్‌ డైరక్ట్‌ చేసిన సినిమాలన్నీ ఫ్లాపే. పైగా తనకు తిక్కుందని ప్రతీతి. ఏం మాట్లాడితే ఎలాటి కోపం వస్తుందేమోనన్న భయం ఉంటుంది ద్వితీయ శ్రేణి నాయకులకు. ఎందుకంటే వాళ్లలో ఎవరికీ స్టేచర్‌ లేదు. బయటకు పొమ్మంటే విడిగా నిలబడే ప్రతిపత్తి లేదు.

పార్టీ నిలబడాలంటే అధికారంలో ఉన్న వైసిపిపై నిఘా వేసి ఉండాలి. తప్పు దొరకగానే ఏకేయాలి. సాటి ప్రతిపక్షమైన టిడిపిని ఎదగకుండా వారి స్థానాన్ని తను ఆక్రమించే ప్రయత్నం చేయాలి. పార్టీలో ఎందరినో చేర్చుకోవాలి. వాళ్లకు తర్ఫీదు యివ్వాలి. నిరంతరం ప్రజలలో ఉంటూ ఏవో ఒక కార్యక్రమాలు చేస్తూ ఉండాలి. వీటన్నిటికీ మూకబలం, రూకబలం ఉండాలి. ఓపికుండాలి, దృఢసంకల్పం ఉండాలి. ఇవి తనలో ఉండి ఉంటే పవన్‌ వాటిని ప్రదర్శించలేదు. అతని నాయకత్వంపై కార్యకర్తలకు, ప్రజలకు నమ్మకం కుదురుకునే వరకు సమయం పడుతుంది.

ఈ లోగా ఆంధ్రలో ఎలాగైనా బలపడాలని చూస్తున్న బిజెపి, కాపులను, జనసేన అభిమానులను తన పార్టీలో చేర్చుకోవడం మొదలు పెట్టవచ్చు. యువకుల్లో పవన్‌కు ఎంత ఆకర్షణ ఉందో, మోదీకి అంత ఆకర్షణ ఉంది. వైసిపి కూడా తన కాబినెట్‌లో కాపులకు పెద్ద పీట వేసి, రెడ్లతో సమానసంఖ్యలో వాళ్లకు పదవులు యిచ్చి కాపులను మెప్పించింది. టిడిపిపై కోపం పెంచుకున్న కాపులు వైసిపి వైపు పూర్తిగా మొగ్గినా ఆశ్చర్యం లేదు. టిడిపి, వైసిపి, బిజెపి అన్నీ దిగ్గజాలే. వీళ్ల మధ్య పవన్‌ ఎంతకాలం నెగ్గుకు వస్తాడన్నది సందేహమే! ఒకటి మాత్రం నిజం, ఏ ఆర్నెల్లకో కాడి పారేసినా ఎవరూ ఆశ్చర్యపోరు. పారేయకపోయినా వెనక్కాల నుంచి ఏ టిడిపియో, బిజెపియో నడిపిస్తోందేమో అని సందేహించనూ గలరు. ఎందుకంటే వనరులు లేని జనసేన ఎక్కువ కాలం మనగలగడం యీ రోజుల్లో సాధ్యపడదనే నమ్మకం చేత! - ఎమ్బీయస్‌ ప్రసాద్‌ (జూన్‌ 2019)

జూన్‌ 2019

ఎమ్బీయస్‌: మోదీ అపూర్వ విజయం

నరేంద్ర మోదీ మళ్లీ ప్రధాని అయ్యారు. అవుతాడని చాలాకాలం క్రితమే స్పష్టమైంది. మధ్యలో కొందరికి సందేహాలు ఎందుకు వచ్చాయంటే 2014 మోదీ వేవ్‌ మళ్లీ పునరావృతం కాదని, అందుచేత బిజెపికి గతంలో కంటె 50 సీట్లు తక్కువ వచ్చి, ఎన్‌డిఏకు యితరుల మద్దతు అవసరం పడుతుందని, వాళ్లు మోదీ కాకుండా వేరేవారిని ప్రధానిని చేయమని షరతులు పెడతారని అనుకోవడం జరిగింది. గడ్కరీ, రాజనాథ్‌ సింగ్‌ పేర్లు కూడా కొంత ప్రచారంలోకి వచ్చాయి. కానీ నేను వాటిని నమ్మలేదు. గడ్కరీ కానీ మరొకరు కానీ తనకు పోటీదారుగా వస్తారని ఏ మాత్రం శంక కలిగినా మోదీ వాళ్లను ఏవేవో కేసుల్లో యిరికించి మధ్యదారిలోనే ఆపేయగలడని అనుకున్నాను. పైగా అమిత్‌ షా వంటి టక్కరి పక్కన ఉండగా ఫిరాయింపులను ప్రోత్సహించైనా మళ్లీ గద్దె నెక్కుతాడు తప్ప, చేజారనివ్వడని నమ్మాను. చివరికి చూస్తే బిజెపికి గతంలో కంటె ఎక్కువ వచ్చి (282-303) మోదీ మరింత బలపడ్డాడు.

ఎన్‌డిఏలో బిజెపికి 303 రాగా 12 మిత్రపక్షాలకు కలిపి 50 వచ్చాయి. అంటే ఎన్‌డిఏలో బిజెపి బలం 85%. యుపిఏకు 92 వస్తే దానిలో కాంగ్రెసు బలం 52 అంటే 57%. ఎన్‌డిఏకు గతంలో కంటె 17 ఎక్కువ వచ్చాయి. దీనికి దోహదపడినది జెడియు. 2014లో ఎన్‌డిఏతో కలవకుండా 2 తెచ్చుకున్న ఆ పార్టీ యీసారి ఎన్‌డిఏలో చేరి 16 తెచ్చుకుంది. ఎడిఎంకె గతంలో 'ఇతరులు' లో ఉండటం చేత ఆ సంఖ్య 2014లో 147 ఉంది. ఇప్పుడది ఎన్‌డిఏలో చేరి 37 సీట్లు పోగొట్టుకుంది. టిడిపి గతంలో ఎన్‌డిఏలో ఉండి 16 తెచ్చుకున్నది, యీసారి విడిగా పోటీ చేసి మూడే తెచ్చుకుంది. ఎన్‌డిఏలోని యితర పక్షాలలో శివసేన (18), ఎల్‌జెపి (6), అప్నాదళ్‌-ఎస్‌ (2), ఎన్‌పిఎఫ్‌ (1), ఎన్‌పిపి (1) సీట్లలో మార్పు లేదు. సీట్లు పెంచుకున్నవాటిలో ఎజెఎస్‌యు (0-1), ఎంఎన్‌ఎఫ్‌ (0-1), ఎన్‌డిపిపి (0-1), ఆర్‌ఎల్‌పి (0-1) పోగొట్టుకున్నవారిలో అకాలీదళ్‌ (4-2), ఇలా చూస్తే బిజెపి మిత్రపక్షాలలో జెడియుయే బాగా బాగుపడింది. జెడియుకు సొంతబలం ఉందన్న విషయమూ విస్మరించలేం.

యుపిఏలో ఉన్న కాంగ్రెసు 2014లో 44 తెచ్చుకుంటే 2019లో 52 తెచ్చుకుంది. దాని భాగస్వామ్య పక్షాలలో బాగా బలం పెంచుకున్నది డిఎంకె (0-23) మాత్రమే. నేషనల్‌ కాన్ఫరెన్స్‌ (0-3) ఐయుఎమ్‌ఎల్‌ (2-3), విసికె (0-1) కాస్త పెంచుకున్నాయి. కెఇసిఎమ్‌ (1), ఆర్‌ఎస్‌పి (1) కు అలాగే వున్నాయి. తక్కినవన్నీ పోగొట్టుకున్నాయి. ఎన్‌సిపి (6-5), ఆర్‌జెడి (4-0), జెఎంఎం (2-1), జెడిఎస్‌ (2-1). యుపిఏకు గతంలో కంటె 32 పెరిగి 92 వచ్చాయంటే దానికి కారణం తమిళనాడే. అక్కడ డిఎంకె 23, కాంగ్రెసు 8, ఐయుఎంఎల్‌ 1 తెచ్చుకున్నాయి. ఇతరులలో సిపిఎం (0-2), సిపిఐ (0-2) తమిళనాడులోనే లాభపడ్డాయి. ఇతరులకు 147 నుంచి 97కు తగ్గాయి. వారిలో బలం పెంచుకున్నవి వైెసిపి (9-22), బియస్పీ (0-10), మజ్లిస్‌ (1-2), స్వతంత్రులు (3-4) బలం నిలుపుకున్నది ఎస్పీ (5) ఎన్‌పిఎఫ్‌ (1) మాత్రమే. ఇక తక్కినవన్నీ బలహీనపడ్డాయి. తృణమూల్‌ (34-22), బిజెడి (20-12), తెరాస (11-9), సిపిఎం (9-3), ఆప్‌ (4-1), పిడిపి (3-0), ఏఐయుడిఎఫ్‌ (3-1), టిడిపి (16-3)!

బిజెపికి గతంలో కంటె ఎక్కువ వస్తాయని యిటీవలి దాకా ఎవరూ అనుకోలేదు. 2014లో బిజెపి శిఖరాలకు చేరిందని, అక్కణ్నుంచి దిగజారడమే తప్ప మరో మార్గం లేదని అందరూ అనుకున్నారు. ముఖ్యంగా ఆర్థిక వ్యవస్థ దెబ్బ తినడం వలన, మోదీ యిచ్చిన హామీలు నెరవేరక పోవడం వలన, ద్రవ్యోల్బణం వలన, నిరుద్యోగం వలన, రాజకీయ సమీకరణాల చేత యుపిలో భారీగా నష్టం వాటిల్లడం వలన - తగ్గడమే తప్ప పెరగడం ఉండదనే అంచనాలు వేశారు. కానీ గత మూడు నెలలుగా పరిస్థితి మారిపోయింది. 2014లో మోదీ పఠించినది అభివృద్ధి మంత్రం, గుజరాత్‌ మోడల్‌, నల్లధనం కక్కించడం వగైరాలు. 2019 వచ్చేసరికి అవి మాయమయ్యాయి. జాతీయవాదం ముందుకు వచ్చింది. తన గెలుపుకు కారణాన్ని మోదీయే స్వయంగా చెప్పుకున్నారు. అరిథ్మెటిక్‌ కంటె కెమిస్ట్రీ వర్కవుట్‌ అయిందని! జిడిపి, ద్రవ్యోల్బణం, ఎగుమతి-దిగుమతి వ్యత్యాసం వంటి గణాంకాల నుండి మోదీ దృష్టి మరల్చి ప్రజలను ఎమోషనల్‌గా ఆకట్టుకున్నారు. తను తప్ప తక్కినవారందరూ దేశభక్తి లేనివారే, ఆ మాటకొస్తే దేశద్రోహులే అని ప్రజల్ని నమ్మించగలిగారు.

ప్రతిపక్షం బలంగా ఉండి ఉంటే, ప్రధాన ప్రతిపక్ష నాయకుడు రాహుల్‌ గాంధీ కాకుండా ఉంటే బిజెపిని ఓ మేరకు అడ్డుకోగలిగేవారు. వీళ్ల చేతకానితనం మోదీకి కలిసి వచ్చింది. ఫలితాలు చూసేదాకా తనెంత అసమర్థుడో రాహుల్‌కి తెలియలేదంటే అదే పెద్ద అసమర్థత. కాంగ్రెసుకు 140 వస్తాయని, 52 రావడంతో హతాశుడయ్యాడని వార్తలు వచ్చాయి. చూడబోతే రాహుల్‌ లెక్కల్లో కూడా వీక్‌ ఏమో! 140 రావాలంటే ఎన్ని స్థానాల్లో గెలవాలో తెలియలేదేమో! బిజెపికున్న సంస్థాగతమైన నిర్మాణం, ఆరెస్సెస్‌ కార్యకర్తలు చురుగ్గా పాల్గొనడం యివన్నీ దాని విజయానికి ఎంతో ఉపయోగపడ్డాయి. చాలా ఏళ్లగా సమాజాన్ని కులపరంగా విడగొట్టి కొన్ని పార్టీలు లాభపడితే, యీసారి మతపరంగా విడగొట్టి ఓట్లు సాధించడంలో బిజెపి సఫలమైందన్న దానికి రెండో మాట లేదు. గ్యాస్‌ పొయ్యిలు యివ్వడాలు, టాయిలెట్స్‌ కట్టించడాలు వంటి కేంద్ర పథకాల లబ్ధిదారులే తమను గెలిపించారని బిజెపి చెప్పుకుంటోంది. ఇలా బిజెపి గెలుపుకు ఎన్నో కారణాలు చెపుతున్నారు. అయితే యివన్నీ జనరల్‌గా మాట్లాడుకునేవి.

ఈ ప్రతిపాదనలకు విపర్యాలు కూడా ఉన్నాయి. ప్రతిపక్షాలు ఆరోపిస్తున్నట్లు ఇవిఎంలను దుర్వినియోగం చేసిన మాట నిజమైతే కేరళలో బిజెపి నెగ్గలేదేం? బిజెపి రాజకీయ చతురత తమిళనాడులో పని చేయలేదేం? దేశభక్తే ప్రధాన అంశమైతే సరిహద్దు రాష్ట్రమైన పంజాబ్‌లో అది పారలేదేం? గ్యాస్‌ పొయ్యి మనకు కొత్తా? 'దీపం' పథకం ద్వారా ఎప్పుడో యిచ్చారు కదా! టాయిలెట్స్‌ గత ప్రభుత్వాలు ఏవీ కట్టించలేదా? గతంలో నిర్మల్‌ అభియాన్‌ అన్నారు, యిప్పుడు స్వచ్ఛ భారత్‌ అంటున్నారు. ఆ మాత్రానికే ఓట్లేసేస్తారా!? ఏది ఏమైనా 2019లో మోదీ గెలుపు అపూర్వమైన గెలుపు. 2014 దైతే యుపిఏ పాలనపై విసుగు, మోదీపై ఆశలు.. యిలాటివన్నీ కారణాలుగా చెప్పుకోవచ్చు. కానీ ఐదేళ్ల పాలనలో ప్రజల స్థితిగతులు మెరుగుపడకపోయినా, బిజెపి గతంలో కంటె మిన్నగా గెలవడం ఒక అద్భుతం. దాన్ని క్షుణ్ణంగా అధ్యయనం చేయవలసిన అవసరం ఉంది. మనకు స్పష్టమైన చిత్రం గోచరించాలంటే రాష్ట్రాల వారీగా విశ్లేషిస్తూ పోవాలి. అక్కడ మరిన్ని గణాంకాలు, సర్వే ఫలితాలు యిస్తాను. అప్పుడే యీ గెలుపుసూత్రాన్ని అర్థం చేసుకోగలం. మన విశ్లేషణ బెంగాల్‌తో మొదలుపెడదాం. - ఎమ్బీయస్‌ ప్రసాద్‌ (జూన్‌ 2019)

జూన్‌ 2019 ఎమ్బీయస్‌: మోదీ విజయం - బెంగాల్‌ - 1/2

రాష్ట్రాలవారీ విశ్లేషణ బెంగాల్‌తోనే ఎందుకు మొదలుపెట్టాలి అనుకోవచ్చు. ఎందుకంటే మోదీ బెంగాల్‌ మీదనే ఎక్కువ దృష్టి పెట్టారు. 42 పార్లమెంటు స్థానాలు మాత్రమే ఉన్న ఆ రాష్ట్రాన్ని 17 సార్లు పర్యటించారు. 2015 నుంచి బెంగాల్‌ గెలవడానికి ప్రణాళికలు రచించారు. మమతా బెనర్జీ, మోదీల మధ్య వ్యక్తిగత వైరం ఉన్నట్లు యిద్దరూ ప్రవర్తించారు. మోదీ పని అయిపోయిందని, ప్రధాని పందెంలో తాను ముందువరుసలో ఉన్నానని మమతా తను నమ్మారో లేదో తెలియదు కానీ మనల్ని నమ్మించబోయారు. మోదీని ఎక్స్‌పైరీ బాబూ అన్నారు. దాన్ని సీరియస్‌గా తీసుకున్న మోదీ ఆమెకు గుణపాఠం చెప్పడానికి నిశ్చయించుకున్నారు. మాయావతికి కూడా అలాటి ఆశలున్నాయి కానీ మరీ అంతగా బయటపడలేదు. ఫలితాలు రానీ అనుకున్నారు. మమత మాత్రం మేం 42 సీట్లూ గెలుస్తాం అని చెప్పుకుంటూనే తిరిగారు. చివరకి దిమ్మ తిరిగింది.

బిజెపికి యీ విజయం ఆకాశం నుంచి ఊడిపడలేదు. బాలాకోట్‌ మంత్రం జపించడం వలన సిద్ధించలేదు. కఠోర పరిశ్రమతో పాటు అనేక టక్కుటమార విద్యలు ప్రదర్శించవలసి వచ్చింది. (ఈ మాట అనగానే మోదీ భక్తులు గతంలో కాంగ్రెసు చేయలేదా? అంటూ కామెంట్స్‌ పెడతారు. అది వ్యర్థం. కాంగ్రెసు చేయని అకృత్యం లేదు. అందుకే దాని గతి అధోగతి అయింది. మేము వారి కంటె భిన్నం అని చెప్పుకుని అధికారంలోకి వచ్చినవారు అదే బాటలో వెళుతున్నారు సుమా అని ఎత్తి చూపుతున్నానంతే. అప్పుడెప్పుడో ఆదర్శవంతంగా రాజకీయాలు చేసి చాలా నష్టపోయాం. అప్పణ్నుంచి కాంగ్రెసును ఆదర్శంగా తీసుకుని భ్రష్టులమై పోయాం అని చెప్పుకుంటే చెప్పుకోవచ్చు. ఫిరాయింపులతో కాంగ్రెసు కూడా కొన్నాళ్లు వెలిగింది. ఇప్పుడు చీకటి కొట్లో మగ్గుతోంది. ఇప్పుడు బిజెపి వెలుగుతోంది. బలమైన ప్రత్యామ్నాయం వస్తే వారూ ఓ రోజు - అదెప్పుడో తెలియదు - చీకటి కొట్లోకి వెళ్లవలసి వస్తుంది.) ఎన్ని చేసినా మమత అహంకారం, అవినీతి వాళ్లకు దోహదపడినట్లు మరేదీ దోహద పడలేదు.

అప్పుడు తృణమూల్‌, ఇప్పుడు బిజెపి - పదేళ్ల క్రితం 2009లో వామపక్ష ప్రభుత్వం బెంగాల్‌ను ఏలుతున్నపుడు సింగూరు-నందిగ్రామ్‌ ఆందోళన ద్వారా రైతుబాంధవి అవతారం ఎత్తిన మమతా ఆ ఏడాది పార్లమెంటు ఎన్నికలలో 19 స్థానాలు గెలిచింది. మరో రెండేళ్లకు అసెంబ్లీ ఎన్నికలలో గెలిచి ముఖ్యమంత్రి అయి, అప్పణ్నుంచి లెఫ్ట్‌ను తుడిచి పెట్టేసింది. ఇప్పుడు కథ పునరావృతమౌతోంది. ఎటొచ్చీ పాత్రధారులే మారుతున్నారు. 2014లో 17.4% ఓట్లతో 2 సీట్లు గెలుచుకున్న బిజెపి యీసారి 40.3% ఓట్లతో 18 సీట్లు గెలుచుకుంది. మధ్యలో అసెంబ్లీ ఉపయెన్నికలలో 22% ఓట్లు తెచ్చుకుంది. 2020లో స్థానిక సంస్థల ఎన్నికలలో, 2021 అసెంబ్లీ ఎన్నికలలో తృణమూల్‌ను ఓడించి తీరతానంటోంది. 2009 ఓటమి తర్వాత లెఫ్ట్‌ కార్యకర్తలు పార్టీని అంటిపెట్టుకునే వున్నారు. ఇప్పుడు తృణమూల్‌ నాయకులు పార్టీలో ఉంటారన్న నమ్మకం లేదు. బిజెపి వారినలా ఉంచేట్లు లేదు. ఎడాపెడా తన పార్టీలోకి గుంజుకుంటోంది. అందువలన 2011కు ముందే అసెంబ్లీ ఎన్నికలు రావచ్చు.

బెంగాల్‌ను గెలిచే ప్రయత్నం నాలుగేళ్ల క్రితమే మొదలుపెట్టినా, ముకుల్‌ రాయ్‌ను తృణమూల్‌ నుంచి ఫిరాయింపు చేయడంతోనే బిజెపికి ఊపు వచ్చింది. పశ్చిమ యుపిలో బిజెపి ఇన్‌చార్జిగా ఉన్న శివ్‌ప్రకాశ్‌ను బెంగాల్‌కు పంపించినప్పుడు స్థానికులు ఎవరూ చేరలేదు. అప్పుడతను యుపి, ఉత్తరాఖండ్‌, మధ్యప్రదేశ్‌ల నుండి కార్యకర్తలను బెంగాల్‌కు తీసుకుని వచ్చి పని చేయించసాగాడు. కొన్ని నెలల్లో మార్పు వచ్చింది. స్థానికులు కూడా పార్టీలో చేరసాగారు. అప్పుడు అమిత్‌ షా అరవింద్‌ మేనోన్‌ అనే తన సన్నిహితుణ్ని వ్యూహకర్తగా బెంగాల్‌ పంపాడు. శివ్‌, అరవింద్‌, మధ్యప్రదేశ్‌ బిజెపి నాయకుడు కైలాశ్‌ విజయవర్గీయా కలిసి 15 వేల మందితో పార్టీ ఐటీ సెల్స్‌ తయారుచేశారు. సోషల్‌ మీడియాలో హిందూత్వతో సహా అనేక విషయాలపై మమతాను దుమ్మెత్తి పోయసాగారు.

విభీషణుడి సాయం - ఏం చేసినా లోపలి గుట్టుమట్లు చెప్పే విభీషణులు లేనిదే యుద్ధం గెలవడం కష్టం. బిజెపికి దొరికిన విభీషణుడు ముకుల్‌ రాయ్‌. అతను యూత్‌ కాంగ్రెసు సభ్యుడిగా ఉన్నప్పటి నుంచి మమతకు సన్నిహితుడు. 1998లో ఆమె కాంగ్రెసు నుండి బయటకు వచ్చి తృణమూల్‌ పార్టీ పెట్టినపుడు అతనూ వచ్చి చేరాడు. పార్టీ నిర్మాణంలో ముఖ్యపాత్ర నిర్వహించాడు. భయపెట్టో, భ్రమ పెట్టో పార్టీలు మార్పించడంలో ఘనుడు. పంచాయితీ ఎన్నికలలో, మునిసిపల్‌ ఎన్నికలలో లెఫ్ట్‌ నుంచి, కాంగ్రెసు నుంచి అనేకమంది కార్యకర్తలను లాక్కుని వచ్చి, పార్టీని బలోపేతం చేశాడు. పార్టీకి నిధులు సమకూర్చే క్రమంలో శారదా స్కాములో, నారదా స్టింగ్‌ ఆపరేషన్‌లో యిరుక్కున్నాడు.

యుపిఏ1 ప్రభుత్వంలో రైల్వే మంత్రిగా చేసిన మమత 2011లో ముఖ్యమంత్రి అయి, తన బదులు దినేశ్‌ త్రివేదిని రైల్వే మంత్రిని చేయమంది. అతను పాసింజర్‌ చార్జీలు పెంచడానికి సమ్మతించడంతో కాంగ్రెసుతో కుమ్మక్కవుతున్నాడన్న సందేహంతో అతన్ని పీకేసి, ముకుల్‌ను పంపించింది. ముకుల్‌, మమత అండ చూసుకుని మన్‌మోహన్‌ను కూడా ధిక్కరించాడు. చివరకు 2012 సెప్టెంబరులో మమత యుపిఏ నుండి వైదొలగడంతో ముకుల్‌ మంత్రి పదవి పోయింది. అయినా అతను మమతను అంటిపెట్టుకునే ఉన్నాడు. 2015లో శారదా స్కాములో అతని పేరు బయటపడడంతో, మమత అతన్ని కాస్త దూరం పెట్టసాగింది.

ఫిరాయిస్తే కేసులు లేవు - బిజెపి యీ విషయం గ్రహించింది. సిబిఐ కేసులు చూపించి భయపెట్టి 2017 సెప్టెంబరులో ముకుల్‌ను తన పార్టీలోకి మార్పించింది. అతను పార్టీ మారుతూ తనకు తృణమూల్‌ ద్వారా సంక్రమించిన రాజ్యసభ సభ్యత్వం వదులుకున్నాడు. ఇక అప్పణ్నుంచి తనతో బాటు శారదా స్కాములో, యితర క్రిమినల్‌ కేసుల్లో యిరుక్కున్న తృణమూల్‌ వారందరినీ 'బిజెపిలో చేరితే మీకు రక్షణ ఉంటుంది, లేకపోతే జైలు తప్పదు' అని బెదిరించి, లాలించి బిజెపిలోకి లాక్కుని రాసాగాడు. ఉదాహరణకి 11 క్రిమినల్‌ కేసులున్న నిశిత్‌ ప్రమాణిక్‌ అనే తృణమూల్‌ నాయకుణ్ని బిజెపి టిక్కెట్టిప్పించి కూచ్‌ బిహార్‌ నుంచి నిల్చోబెట్టాడు. అతను నెగ్గాడు కూడా!

ఈ ఫిరాయింపులు ఆపడానికి మమత తనవంతు ప్రయత్నం చేసింది. ఘాటల్‌ నియోజకవర్గం నుంచి బిజెపి అభ్యర్థినిగా పోటీ చేసిన మాజీ పోలీసు అధికారిణి భారతీ ఘోష్‌ ఒకప్పుడు ఆమెకు సన్నిహితురాలు. అయితే ఆమె ఎప్పుడైతే బిజెపిలో చేరింది. ఆమెపై పాత కేసులు బయటకు తీసి గంటల తరబడి ఇంటరాగేట్‌ చేయించింది. ఆ విధంగా ప్రచారం చేసుకోకుండా ఆపింది. అంతిమంగా భారతి ఓడిపోయింది. ముకుల్‌ తీసుకుని వచ్చినవారిలో అనుపమ్‌ హజ్రా, అర్జున్‌ సింగ్‌, సౌమిత్ర ఖన్‌ కూడా ఉన్నారు.

సౌమిత్ర పార్టీ మారగానే ఉద్యోగాల ఆశ చూపి నిరుద్యోగుల వద్ద డబ్బు వసూలు చేశాడన్న కేసు పెట్టించింది మమత. అతను విష్ణుపూర్‌ నియోజకవర్గం నుంచి బిజెపి అభ్యర్థిగా నిలబడితే ప్రచారం చేయడానికి నియోజకవర్గంలో అడుగు పెట్టకూడదని హైకోర్టు ఆంక్షలు విధించింది. అయినా అతను 78 వేల మెజారిటీతో నెగ్గేశాడు. ఈ గెలుపుకు తృణమూల్‌ నాయకుల అంత:కలహాలు కూడా తోడ్పడ్డాయట. అర్జున్‌ సింగ్‌ బారక్‌పూర్‌ నియోజకవర్గంలో తృణమూల్‌ అభ్యర్థి మాజీ రైల్వే మంత్రి దినేశ్‌ త్రివేదిని ఓడించేశాడు. బెంగాల్‌లో సంస్థాగతమైన బలం లేని బిజెపి ఇలా ఫిరాయింపులతో బలపడింది. మరింత బలపడడానికి ఫిరాయింపుల మార్గమే ఎంచుకుంది. 40 మంది ఎమ్మెల్యేలు తనతో టచ్‌లో ఉన్నారని మోదీ ప్రకటించారు కూడా. ఫలితాలు వచ్చాక ఒక పద్ధతి ప్రకారం పార్టీ మార్పిస్తున్నారు.

ఆర్థిక స్థితి అంశమే కాలేదు - నిజానికి నోట్ల రద్దు, జిఎస్‌టి వలన కుదేలైనది అవ్యవస్థీకృత (ఆన్‌-ఆర్గనైజ్‌డ్‌) రంగమే. బెంగాల్‌లో అత్యధికంగా ఉన్నది ఆ రంగమే. మోదీ కారణంగా దెబ్బ తిన్నారు కాబట్టి వాస్తవానికి ఆ కార్మికుల కుటుంబాలూ, చిన్నాచితకా వ్యాపారస్తులూ అందరూ బిజెపిని శిక్షించాలి. కానీ బిజెపిని యీ మేరకు గెలిపించడానికి గల కారణాలేమిటి? ఈ విషయం రాయగానే ఆర్థిక వ్యవస్థ మోదీ హయాంలో వెలిగిపోయింది అంటూ కామెంట్లు పెట్టకండి. దాని గురించీ సమాచారం బాగానే పోగేశాను. రాజకీయపరమైన విశ్లేషణలు పూర్తయ్యాక అవి మీతో పంచుకుంటాను. మొన్ననే మాజీ ఆర్థిక సలహాదారు అరవింద్‌ సుబ్రహ్మణ్యన్‌ చెప్పేశారు - 2011-17 మధ్య జిడిపి లెక్కలన్నీ బోగస్సే అని. మసిపూసి మారేడు కాయ చేయడం కాంగ్రెసు మొదలుపెడితే బిజెపి దాన్ని కొనసాగించింది అని. రిజర్వ్‌ బ్యాంకు మార్చి 2019 అంకెలు దాచేయవలసిన అవసరం ఏమొచ్చింది? మాడభూషి శ్రీధర్‌ గారి వ్యాసాలు చదివితే సమాచార హక్కును మోదీ ప్రభుత్వం ఎలా కాలరాస్తోందో, వాస్తవాలు బయటకు రాకుండా ఎలా తంటాలు పడుతోందో పూర్తిగా తెలుస్తుంది.

బెంగాల్‌ సామాజిక స్థితి - తృణమూల్‌ యీసారి 43.3% ఓట్లతో 22 సీట్లు గెలుచుకుంది. ఇన్నే రావడానికి, ఇన్నయినా రావడానికి కారణాలున్నాయి. మమత పాలనలో బెంగాల్‌లో కొన్ని ప్రాంతాల్లో అభివృద్ధి జరిగిన మాట వాస్తవం. కానీ అభివృద్ధితో పాటే అక్కడ అవినీతి విపరీతంగా జరిగింది. ప్రతి చిన్నదానికి స్థానిక నాయకులకు ముడుపులు చెల్లించుకోవలసి వచ్చేది. జనాలకు అభివృద్ధి కంటె అవినీతే కంటికి ఆనింది. అక్కడ తృణమూల్‌ ఓడిపోయింది. అవినీతితో పాటు గూండాగిరీ కూడా జనాలను విసిగించింది.

బెంగాల్‌కు రెండు ముఖాలున్నాయి. ఒకటి మేధోపరమైన, కళాత్మకమైన భద్రలోక్‌ వెరయిటీ. తక్కిన రాష్ట్రాల వారు యిది చూసే బెంగాల్‌ అంటే ముచ్చటపడతారు, గౌరవిస్తారు. కానీ బెంగాలీ సమాజంలో హింస కూడా ఎక్కువగా ఉంది. వ్యక్తిగతంగా పిరికివాడు కూడా మూకతో కలిస్తే పరమ హింసాత్మకంగా మారతాడు. సామూహిక హింసలో ఉచితానుచితాలు మర్చిపోతారు. ఇది యిప్పుడే కాదు, ఎప్పణ్నుంచో వుంది. స్వాతంత్య్ర పోరాటంలో అహింస కంటె హింసను నమ్ముకున్నవారిలో బెంగాలీలు, పంజాబీలే ఎక్కువగా కనబడతారు. హిందూ-ముస్లిము కలహాలు సంభవించినపుడు చౌరీచౌరా సంఘటనే దేశం మొత్తాన్ని కదిలించింది.

దేశవిభజన సమయంలో గాంధీ పంజాబ్‌కి వెళ్లలేదు, బెంగాల్‌ వెళ్లి అక్కడ శాంతి నెలకొల్పడానికి చూశాడు. ఎందుకంటే అక్కడే సమస్య తీవ్రరూపాన్ని దాల్చింది. రాజకీయాల్లో హింసను ప్రయోగించడానికి సంకోచించని కమ్యూనిస్టులు బెంగాల్‌ను తమ కార్యక్షేత్రంగా చేసుకున్నారు. పరమహింసాత్మకమైన నక్సల్‌బరీ ఉద్యమం కూడా బెంగాల్‌లోనే పుట్టింది. ఎన్నికల సమయంలోనే కాదు, రాజకీయ ఊరేగింపుల సమయంలో కూడా హింస విపరీతంగా జరుగుతుంది.

నిరుద్యోగం, మామూళ్లు - స్వాతంత్య్రానికి పూర్వం బెంగాల్‌లో అనేక పరిశ్రమలు ఉండేవి. కానీ పోనుపోను కార్మికోద్యమాలు హింసాత్మకంగా మారడంతో పరిశ్రమలు తరలిపోసాగాయి. బొంబాయి, అహ్మదాబాద్‌లలో కూడా కార్మికోద్యమాలు జరిగాయి. కానీ అవి హింసాత్మకం కాకపోవడంతో పరిశ్రమలు నిలదొక్కుకున్నాయి. బెంగాల్‌లో హింస కారణంగా అందరూ దాన్ని దూరం పెట్టారు. కాంగ్రెసు రోజుల్లో మొదలైన యీ జాడ్యం యిప్పటికీ కొనసాగుతోంది. పరిశ్రమలు లేక నిరుద్యోగం ప్రబలింది. సగటు కలకత్తా వాసి వైట్‌ కాలర్‌ ఉద్యోగం గురించి ఎదురు చూస్తూ, ఒళ్లొంచి పని చేయడానికి యిష్టపడకపోవడంతో ఆ స్థానాన్ని పొరుగు రాష్ట్రాల నుంచి వచ్చిన బిహారీలు, ఒడియాలు, యితరులు ఆక్రమించారు.

ఈ నిరుద్యోగ యువత బెంగాల్‌కు పెద్ద సమస్య. వాళ్లు బయట రాష్ట్రాలకు వచ్చేస్తే బాగుపడతారు తప్ప అక్కడే వుంటే సమయం వ్యర్థం చేస్తూ, సమాజంపై విసుగు, కోపం ప్రదర్శిస్తూ ఏ చిన్న సందర్భం దొరికినా హింసకు పాల్పడతారు. తమ పొట్ట నింపుకోవడానికి దుర్గాపూజతో సహా అనేక పేర్లు చెప్పి చందాలు వసూలు చేస్తారు. ఏదో ఒక పార్టీకి ఫీల్డ్‌ ఫోర్స్‌గా పని చేస్తూ, బలవంతంగా రౌడీ మామూళ్లు వసూలు చేస్తూంటారు (దీన్ని అక్కడ తాలాబాజీ అంటారు). ఎన్నికల సమయంలో ఓటర్లను భయభ్రాంతులను చేస్తారు. ఓట్లు వేయకుండా అడ్డుపడతారు. వీరిని తృప్తి పరచడమే అక్కడి పార్టీల పని. గతంలో కాంగ్రెసు, కమ్యూనిస్టులు, యిప్పుడు తృణమూల్‌ వీళ్లని పెంచి పోషిస్తూ వచ్చింది. ఇప్పుడు బిజెపి కొత్తగా వచ్చి చేరింది.

ప్రభుత్వ సంక్షేమపథకాలు లబ్ధిదారుల నుండి వీళ్లు బెదిరించి డబ్బు తీసుకుంటారు. చౌక ఇళ్ల స్కీము ఐన నిజశ్రీ, నిరుద్యోగులకు భృతి నిచ్చే యువశ్రీ.. యిలా అన్నిటికీ వీళ్లకి డబ్బు యివ్వాల్సిందే. కాలేజీలో ఎడ్మిషన్‌ కావాలన్నా, టీచరు ఉద్యోగం పొందాలన్నా వీళ్లను తృప్తి పరచాల్సిందే. వీళ్లు వసూలు చేసి పెద్ద నాయకులకు అందచేస్తూ ఉంటారు. ఓ స్థాయి వరకు ప్రజలు సహిస్తూ ఉంటారు. ఇది తృణమూల్‌ పాలనలో తారస్థాయికి చేరడంతో ప్రజలకు ఆగ్రహం కలిగింది. తృణమూల్‌ ఏర్పడ్డాక కాంగ్రెసు క్యాడరంతా తృణమూల్‌కు వచ్చి చేరింది. వారికి, కమ్యూనిస్టులకు మధ్య పోరాటం సాగుతూ ఉండేది. పోనుపోను కమ్యూనిస్టులు అధినాయకత్వం చేతులు ముడుచుకుని కూర్చోవడంతో దిశానిర్దేశం చేసేవారు, ధీమా కలిగించేవారు కరువయ్యారు. తృణమూల్‌లో చేరితే రక్షణ సమకూరడంతో బాటు, డబ్బులు కూడా సంపాదించవచ్చని క్యాడర్‌లో సింహభాగం తృణమూల్‌లో చేరారు. ఇప్పుడు మొత్తమంతా కలిసి ప్రత్యర్థులను బెదిరిస్తూ రాజకీయంగా అరాచకాలకు పాల్పడుతున్నారు.

తృణమూల్‌ దాష్టీకం - 2018 జూన్‌లో పంచాయితీ ఎన్నికలు జరిగితే, 34% స్థానాల్లో తృణమూల్‌ అభ్యరులు ఏకగ్రీవంగా ఎన్నికయ్యారు. జరిగినదేమిటంటే ఎవరైనా నిలబడతానంటే వీళ్లెళ్లి బెదిరించారు. దాంతో నామినేషన్లు వేసినవారు కూడా బెదిరి ఉపసంహరించుకున్నారు. ఇలా రాష్ట్రమంతా అరాచకం సాగిస్తున్న మమతను ఎదుర్కునేవాళ్లు లేరా అని సామాన్యజనం అంగలారుస్తున్న కాలంలో బిజెపి రంగంలోకి దిగి, మేమూ హింసతో వాళ్లను అడ్డుకోగలం అని నమ్మకం కలిగించింది. కొడితే కుంభస్థలాన్ని కొట్టాలన్న తీరులో అమిత్‌ షా మమత సొంత నియోజకవర్గమైన భవానీపూర్‌లో ఒక మురికివాడకు వెళ్లి 'బూత్‌ చలో' ఉద్యమాన్ని ప్రారంభించాడు. ఇక అక్కణ్నుంచి ప్రతి పండగకు ఏదో ఒక కార్యక్రమాన్ని నిర్వహిస్తూ, తమ కండబలాన్ని ప్రదర్శించారు.

బిజెపి సిద్ధాంతాలమీద ప్రేమ కంటె మమతను వదుల్చుకోవడానికి యిది మంచి అవకాశం అనుకున్న వాళ్లంతా బిజెపికి ఓటేశారు. మమతను అడ్డుకోలేక బావురుమంటున్న కమ్యూనిస్టు, కాంగ్రెసు కార్యకర్తలు కూడా యీసారి బిజెపికే ఓటేశారంటున్నారు. అందుకే 2014లో 23% ఓట్లు, 2 సీట్లు తెచ్చుకున్న సిపిఎం యీసారి 6.3% ఓట్లు, 0 సీట్లతో సరిపెట్టుకోవలసి వచ్చింది. అలాగే కాంగ్రెసు 2014లో 9.7% ఓట్లు, 4 సీట్లు తెచ్చుకుంటే యీసారి 5.6% ఓట్లు, 2 సీట్లు తెచ్చుకుంది. దీని కారణంగా మొత్తం 294 అసెంబ్లీ సెగ్మెంట్లలో బిజెపి 129 గెలిచింది. తృణమూల్‌ 158టిలో గెలిచింది. దీనితో బాటు జరిగిన 8 అసెంబ్లీ ఉపయెన్నికలలో బిజెపికి 4, తృణమూల్‌కు 3, కాంగ్రెసుకి 1 వచ్చాయి. (సశేషం) - ఎమ్బీయస్‌ ప్రసాద్‌ (జూన్‌ 2019)

జూన్‌ 2019 ఎమ్బీయస్‌: మోదీ విజయం - బెంగాల్‌ - 2/2

తృణమూల్‌కు వ్యతిరేకంగా యిన్ని అంశాలున్నా వాళ్లకు 22 సీట్లు ఎలా వచ్చాయి అంటే లోకనీతి వారి సర్వే ప్రకారం బెంగాలీలలో మమతకున్న ప్రజాదరణ 43% కాగా మోదీకి 37% మాత్రమే. మోదీకి ఆ మాత్రమైనా రావడానికి కారణం తను ర్యాలీలలో ఆట్టుకునేట్లా చేసిన ప్రసంగాలు, తను బెంగాల్‌ను అభివృద్ధి చేయబోతే మమత స్పీడు బ్రేకర్‌లా అడ్డుకొడుతోందని ప్రజల్ని నమ్మించ గలగడం! మమత మోదీని గణాంకాలతో ఎదుర్కోకుండా వ్యక్తిగతంగా నిందించడం ఆమెకు చెరుపు చేసింది. అయినా 35 సం.ల కంటె ఎక్కువ వయసున్నవారిలో బిజెపి కంటె 10% ముందుంది. 18-35 సం.ల వయోవర్గంలో మోదీ మమత కంటె 6% ముందున్నారు.

కేంద్రం వెర్సస్‌ రాష్ట్రం - కేంద్రంలో అధికారం ఉంది కాబట్టి బిజెపి ఎన్నికల వేళ కేంద్ర బలగాలను దింపి, మమత సేనను నిర్వీర్యం చేసింది. ఇసి ద్వారా పోలీసు అధికారులు అనేకమందిని బదిలీ చేయించింది. 42 ఎంపీ సీట్లున్న ఉమ్మడి ఆంధ్రప్రదేశ్‌లో గతంలో రెండు విడతల్లో ఎన్నికలు ముగించారు. కానీ అన్నే సీట్లున్న బెంగాల్‌లో 7 విడతలకు సాగతీశారు. దీంతో మమతను నియంత్రించడంతో బాటు, మోదీ ప్రచారానికి కూడా కావలసినంత సమయం చిక్కింది. ఓటింగు శాతం 83% దాటింది.

పోలీసులు, అధికారులు యిన్నాళ్లూ మమత చెప్పినట్లే ఆడారు. అయితే ఎప్పుడైతే కేంద్రం మమతను అదుపు చేయడానికి ప్రయత్నిస్తోందని గ్రహించారో అప్పణ్నుంచి మాట వినడం మానేశారు. అందుకే ఫలితాలు వచ్చాక మమత పెద్ద ఎత్తున అధికారులను మార్చింది. వారిలో 43 మంది ఐపిఎస్‌లున్నారు. ముగ్గురు ఐఏఎస్‌లను కేంద్ర సర్వీసులకు పంపేసింది. వీళ్లంతా ఎలక్షన్‌ కమిషనర్‌ చెప్పినట్లు నడుచుకున్నారని ఆమె ఆగ్రహం.

బిజెపికి కలిసి వచ్చిన వలసదారులు - దేశవిభజన జరిగాక తూర్పు బెంగాల్‌ నుంచి పశ్చిమ బెంగాల్‌కు లక్షలాదిమంది శరణార్థులు వచ్చి పడ్డారు. అది 1947తో ఆగలేదు. తర్వాత కూడా హిందువులు, ముస్లిములు వస్తూనే ఉన్నారు. ఎందుకంటే అక్కడి పరిస్థితులు బాగా లేవు. పంజాబ్‌ వైపు సరిహద్దులను కట్టుదిట్టం చేసిన భారత్‌, పాక్‌ ప్రభుత్వాలు, బెంగాల్‌ వైపు వదిలేశాయి. దాంతో అనేకమంది వచ్చి పడి ప్రభుత్వ భూములను, కలకత్తా పరిసరాల్లో జమీందార్ల వ్యవసాయ క్షేత్రాలను, ఫామ్‌హౌస్‌లను ఆక్రమించుకున్నారు.

అధికారంలో ఉన్న కాంగ్రెసు వారిని అదుపు చేయబోతే కమ్యూనిస్టులు వారికి అండగా నిలిచారు. ఆ శరణార్థి కాలనీలన్నిటిని క్రమబద్ధం చేయాలని పోరాటం చేశారు. ఆ విధంగా ఆ వలసదారులందరూ కమ్యూనిస్టు పార్టీ అభిమానులుగా, ఓటు బ్యాంకులుగా మారారు. సాటి బెంగాలీలు కదాని స్థానిక ప్రజలు కూడా వారిని సహించారు. ఇప్పుడు బిజెపి వలసదారులను మతపరంగా విడగొట్టి కొన్ని జిల్లాల్లో లాభపడ గలిగింది. దానికి ఆస్కారం యిచ్చినది మమత!

మమత ఓటుబ్యాంకు రాజకీయాలు - బెంగాల్‌ సమాజంలో కులం అనేది ఒక అంశమే కాదు. దేశవిభజన సమయంలో మతకలహాలు జరిగాయి కానీ తర్వాతి కాలంలో రాజకీయ నాయకులెవరూ మతాన్ని వాడుకోలేదు. కమ్యూనిస్టులు సమాజాన్ని వర్గాలుగా చీల్చి, కార్మికులను విపరీతంగా వెనకేసుకుని వచ్చి అధికారం అందుకున్నారు తప్ప ముస్లిములను బుజ్జగించలేదు. మమత అధికారంలోకి రాగానే జనాభాలో 30% ఉన్న ముస్లిములను తన ఓటు బ్యాంకుగా మార్చుకుందామని చూసింది. 2011లోనే మసీదుల్లో ప్రార్థనలు నిర్వహించే ఇమామ్‌లకు నెలసరి గౌరవ వేతనాలు యిచ్చింది. నమాజ్‌కై పిలిచే ముయెజిన్లకు స్టయిపెండ్లు యిచ్చింది. రాజ్యాంగ విరుద్ధమంటూ దీన్ని కలకత్తా హైకోర్టు కొట్టిపారేసింది.

మమత తన రాజకీయ బహిరంగ సభల్లో ముస్లిం ఛాందసవాదులతో వేదిక పంచుకునేది. ముస్లిములను మెప్పించడానికి ఆమె ఏమైనా చేస్తుందనే ముద్ర పడింది. బిజెపి దీన్ని రాజకీయంగా బాగా ఉపయోగించుకుంది. మమత తెలివితక్కువగా అనేక సందర్భాల్లో హిందువుల మనోభావాలకు దెబ్బ తగిలేట్లా ప్రవర్తించింది. 2016, 2017లలో దుర్గా విగ్రహ నిమజ్జనం, మొహర్రం ఒకే రోజున వస్తే నిమజ్జనాన్ని వాయిదా వేసుకోమంది. కలకత్తా హైకోర్టు ''ఇది మైనారిటీలకు బుజ్జగింపు తప్ప మరేదీ కాదు'' అని వ్యాఖ్యానించింది.

బిజెపి హిందువులను సంఘటితం చేయడానికి బెంగాల్‌కు పరిచయం లేని రామనవమి, హనుమాన్‌ జయంతి ఊరేగింపులు కోలాహలంగా నిర్వహిస్తూ ఉంటే వాటికి ప్రతిగా మమత తన ఊరేగింపులు ఏర్పాటు చేసింది. వీటి కారణంగా ముస్లిముల ఓట్లు తనకు గంపగుత్తగా పడతాయని ఆశపడింది. కానీ చివరకు చూస్తే ముస్లిముల్లో 70% మంది తృణమూల్‌కు, 12% మంది కాంగ్రెసుకు, 10% మంది లెఫ్ట్‌కు, 4% మంది (2014లో 2%) బిజెపికి ఓటేశారుట.

బిజెపి విసిరిన వల - తనపై ముస్లిము పక్షపాతిగా బిజెపి కొట్టిన ముద్ర బలపడుతోందని గ్రహించిన మమత తనెంతటి హిందువో చాటుకోసాగారు. రాజకీయ వేదికలపై హిందూ మంత్రాలు పఠించారు. 'నేను ఇస్కాన్‌ వాళ్ల దేవాలయాలకు భూములిచ్చా, తారాపీఠ్‌, తారకేశ్వర్‌, కాళీఘాట్‌లను పునరుద్ధరించా, దక్షిణేష్వర్‌ గుడికి స్కై వాక్‌ కట్టించా, శ్మశానాలు సంస్కరించా, మోదీ ఏం చేశాడు?' అని ప్రశ్నించింది. అయినా లోకనీతి సర్వే ప్రకారం హిందువుల ఓట్లు 40% (2014) నుండి 32%కి తగ్గాయి. బిజెపికి 21% (2014) నుంచి 57%కు పెరిగాయి. ఇప్పుడు ఫలితాల తర్వాత బిజెపి వారు తమ రణనినాదంగా చేసుకున్న 'జై శ్రీరామ్‌' నినాదానికి బదులుగా లోకల్‌ కలర్‌తో 'జై దుర్గా', 'జై కాళీమా' నినాదాన్ని అందుకుంది.

మమతను యిరకాటంలో పెట్టడానికి హిందూ వలసదారులను ఉంచి, ముస్లిము వలసదారులను తరిమివేయాలనే నినాదం చేపట్టింది బిజెపి. అసాం తరహాలో ఎన్‌ఆర్‌సి (నేషనల్‌ రిజిస్టర్‌ ఆఫ్‌ సిటిజన్స్‌) బెంగాల్‌లోనూ అమలు చేస్తానని హామీ యిచ్చింది. ఎంతమంది తగ్గితే తమకు అంత ఎక్కువ అవకాశాలు వస్తాయి కదాన్న ఆశతో సరిహద్దు జిల్లాలలోని హిందూ వలసదారులు బిజెపికి కంచుకోటగా మారారు. అసాంలో ఎన్‌ఆర్‌సి ఎంత లక్షణంగా అమలైందో (ఒక అధికారి కార్గిల్‌ యుద్ధవీరుణ్ని కూడా విదేశీయుడని 'నిరూపించి' నిర్బంధంలో పెట్టించాడన్న ఉదంతం వెలుగులోకి వచ్చింది) చూసిన ముస్లిములు బిజెపిని చూసి భయభ్రాంతులవుతున్నారు. ఎన్నికల ఫలితాలు వచ్చాక బంగ్లాదేశ్‌ సరిహద్దు జిల్లాలలో మతకలహాలు ప్రారంభమయ్యాయి. ఆరు జిల్లాలలో కలిపి 150 మంది దాకా చనిపోయారని అనధికార అంచనా.

మతం రంగు పూస్తే ఓట్లు - రాయగంజ్‌ నియోజకవర్గంలోని దరిభిత్‌ హైస్కూలులో 2018 సెప్టెంబరులో ఒక సంఘటన జరిగింది. తమకు బెంగాలీ మీడియంలో సైన్సు, సాహిత్యం బోధించే ఉపాధ్యాయులు కావాలని విద్యార్థులు అడుగుతూంటే ప్రభుత్వం అక్కడకు సంస్కృతం, ఉర్దూ ఉపాధ్యాయులను నియమించింది. దాంతో విద్యార్థులు, పూర్వవిద్యార్థులు, స్థానికులు కొత్త టీచర్లను అడ్డుకుంటూ ప్రదర్శన నిర్వహించారు. ఆందోళన హింసాత్మకంగా మారడంతో పోలీసు ఫయరింగ్‌ జరిగి యిద్దరు హిందూ విద్యార్థులు మరణించారు. బిజెపి దాన్ని హిందువులపై దాడిగా మలచింది. 48% మంది ముస్లిములు ఉన్నా ఇప్పుడక్కడ బిజెపి అభ్యర్థి దేవశ్రీ చౌధురీ గెలిచారు. ముస్లిము ఓట్లు కాంగ్రెసుకు చెందిన దీపా దాస్‌మున్షీ, సిపిఎంకు చెందిన మొహమ్మద్‌ సలీమ్‌ల మధ్య చీలిపోయాయి.

హిందువులను సంఘటితం చేయడం ద్వారా బిజెపి రాష్ట్రవ్యాప్తంగా కనీసం 10-12 సీట్లలో లబ్ధి పొందిందని జాదవ్‌పూర్‌ యూనివర్శిటీ ప్రొఫెసర్‌ ఒకాయన అంచనా వేశారు. బంగ్లాదేశ్‌ సరిహద్దుల్లో ఉన్న రాయగంజ్‌, బాలూర్‌ఘాట్‌, ఆలిపూర్‌దువార్‌, ఉత్తర మాల్దా, రణాఘాట్‌, బోన్‌గావ్‌, బారక్‌పూర్‌లలో బిజెపి గెలిచింది. బసీర్‌హాట్‌, కృష్ణనగర్‌లలో మాత్రమే ఓడిపోయింది. '1960ల చివర్లో బెంగాల్‌లో ఆరాచకం ఏలింది. తృణమూల్‌ దాన్ని మళ్లీ తెచ్చింది. ఇప్పుడు బిజెపి 1940ల నాటి మతకలహాలను వెనక్కి తీసుకువస్తోంది.' అన్నారాయన.

ఇలా చేస్తూనే బిజెపి మధ్యతరగతి ముస్లిములను అనునయించడానికి చూసింది. 30% ఓట్లను పూర్తిగా విస్మరించలేదు కదా. తక్కిన రాష్ట్రాలలో ముస్లిములకు ఒక్క టిక్కెట్టు యివ్వకపోయినా బెంగాల్‌కు మినహాయింపు యిచ్చింది. కితం ఏడాది జరిగిన పంచాయితీ ఎన్నికలలో 600 మంది ముస్లిములకు టిక్కెట్లిచ్చింది. ఈ సారి పార్లమెంటు ఎన్నికలలో జాంగిపూర్‌లో మహాఫుజా ఖాన్‌కు, ముర్షీదాబాద్‌లో హుమయూన్‌ కబీర్‌కు టిక్కెట్లిచ్చింది. రెండు చోట్లా తృణమూల్‌ తరఫున నిలబడిన ముస్లిము అభ్యర్థులు వీళ్లని ఓడించారు. బిజెపి ఘనంగా నెగ్గిన ప్రాంతాలు ఉత్తరం, పశ్చిమం, కొంతవరకు తూర్పు.

ఉత్తర బెంగాల్‌లో ఫలితాలు - ఉత్తర బెంగాల్‌లోని 8 సీట్లలో 7 సీట్లలో బిజెపి గెలిచింది. వామ ఫ్రంట్‌ పాలించే రోజుల్లో గూర్ఖాలాండ్‌ ఉద్యమం కారణంగా డార్జిలింగ్‌ ప్రాంతం ఎప్పుడూ అశాంతిగానే ఉండేది. వాళ్లు చేసిన అన్ని ప్రయత్నాలూ కొద్ది రోజులకే విఫలమయ్యేవి. మమత అధికారంలోకి వచ్చాక గూర్ఖాలాండ్‌ ఉద్యమాన్ని అణచివేసి, కొందరు నాయకులను కూర్చోబెట్టి గూర్ఖా టెరిటోరియల్‌ ఎడ్మినిస్ట్రేషన్‌ (జిటిఎ) ఏర్పాటు చేసి, బలవంతంగా శాంతి నెలకొల్పింది. అత్యంత ప్రజాదరణ కలిగిన గూర్ఖా జన ముక్తి మోర్చా నాయకుడు విమల్‌ గురుంగ్‌ను దానికి అధినేతగా నియమించింది. ఇక అప్పణ్నుంచి 'కొండలు యిప్పుడు చిరునవ్వు చిందిస్తున్నాయి' అనే నినాదంతో తన విజయాన్ని చాటుకుంది.

అయితే రెండేళ్ల క్రితం అక్కడి స్కూళ్లల్లో బెంగాలీ మీడియం ప్రవేశపెట్టడంతో అల్లర్లయ్యాయి. పదిమంది చనిపోయారు. 104 రోజుల పాటు ఆ ప్రాంతంలో జనజీవితం స్తంభించింది. దాని వెనుక గురుంగ్‌ ఉన్నాడన్న అనుమానంతో అరెస్టు చేయబోయారు. అతను అప్పణ్నుంచి తప్పించుకుని తిరుగుతున్నాడు. మమత అతని స్థానంలో వినయ్‌ తమాంగ్‌ను జిటిఎ అధినేతగా నియమించింది. కానీ అక్కడి ప్రజలు దాన్ని అమోదించలేదు. తమాంగ్‌ను ప్రభుత్వపు కీలుబొమ్మగా చూశారంతే. ఈ ఎన్నికలలో గురుంగ్‌ అనుచరులు, గూర్ఖా నేషనల్‌ ఫ్రంట్‌ బిజెపికి మద్దతిచ్చాయి. డార్జిలింగ్‌ నియోజకవర్గంలో బిజెపి అభ్యర్థి రాజు బిస్తా 4 లక్షల తేడాతో గెలిచాడు. పైగా అసెంబ్లీ ఉపయెన్నికలో తృణమూల్‌ తరఫున నిలబడిన వినయ్‌ తమాంగ్‌ జిఎన్‌ఎల్‌ఎఫ్‌ చేతిలో ఓడిపోయాడు.

బెంగాల్‌ పశ్చిమ ప్రాంతం ఫలితాలు - పురులియా, బాంకుడా, పశ్చిమ మేదినీపూర్‌, ఝాడ్‌గాంవ్‌లకు విస్తరించిన జంగల్‌మహల్‌లో మావోయిస్టు తాకిడి ఎక్కువగా ఉండేది. మమత మావోయిస్టు బెడదను వదిల్చి, మౌలిక సౌకర్యాల కల్పనపై దృష్టి పెట్టింది. జరిగిన అభివృద్ధి కనబడే స్థాయిలో ఉంది. అయితే దానితో బాటు తృణమూల్‌ నాయకుల అవినీతి, దాష్టీకం, బంధుప్రీతి పెరిగి ప్రజలను విసిగించాయి. కాస్త ఆలస్యంగానైనా దీన్ని గుర్తించిన మమత అక్కడ తృణమూల్‌ అభ్యర్థులను మార్చింది. అయినా ఫలితం లేకపోయింది. అక్కడి గిరిజన ఓటర్లు సంఘటిత మయ్యారు. తమకు అభివృద్ధి ఫలాలు అందటం లేదని, ఉద్యోగాలు రావడం లేదనీ ఫిర్యాదుతో ఉన్న గిరిజనులను బిజెపి బాగా ఆకర్షించింది.

దేశమంతా గిరిజన ప్రాంతాల్లో బిజెపి బలపడుతోందన్న విషయాన్ని మళ్లీ మళ్లీ చెప్పనక్కరలేదు. గతంలో గిరిజనులకు విద్య, వైద్యం అందించి క్రైస్తవ మిషనరీలు వ్యాప్తి చెందినట్లే, యిటీవలి కాలంలో ఆరెస్సెస్‌ అవే విధానాలను అవలంబించి గిరిజనులను ఆకర్షిస్తోంది. 2018 జూన్‌లో జరిగిన గ్రామ పంచాయితీ ఎన్నికలలో పశ్చిమ మేదినీపూర్‌, పురులియా, బాంకుడా జిల్లాలలో సగం సీట్లు గెలుచుకుంది. దాంతో మమత ఉలిక్కిపడి, అక్కడ లంచాలు మేసి, గిరిజనుల ఆగ్రహాన్ని మూటగట్టుకున్న యిద్దరు మంత్రులను తొలగించింది. ఒక ఎంపీకి ప్రాముఖ్యత తగ్గించింది. అయినా యీ ఎన్నికలలో ఆ జిల్లాలలో బిజెపియే నెగ్గింది. ఫలితాల తర్వాత మేల్కొన్న మమత ఆరెస్సెస్‌ తరహాలో 'వంగ జననీ వాహిని' పేర తృణమూల్‌ సేవాదళాన్ని ఏర్పాటు చేస్తోంది. ఇదే ప్రాంతంలో ఉన్న పశ్చిమ వర్ధమాన్‌ జిల్లాలోని అసన్‌సోల్‌ నుంచి గాయకుడు బిజెపి ఎంపీ బాబుల్‌ సుప్రియో మళ్లీ నెగ్గాడు. పక్కనే ఉన్న దుర్గాపూర్‌ నుంచి బిజెపికే చెందిన ఎస్‌ఎస్‌ ఆహ్లూవాలియా నెగ్గాడు.

బెంగాల్‌ తూర్పు ప్రాంతం ఫలితాలు - బెంగాల్‌ తూర్పు ప్రాంతంలోని హుగ్లీ, ఉత్తర 24 పరగణాలు, నాదియా జిల్లాలలో కూడా తృణమూల్‌ను దెబ్బ కొట్టగలిగింది. మమతకు అధికారం తెచ్చిపెట్టిన హుగ్లీ జిల్లా కూడా ఒకటి. టాటా మోటర్స్‌ సింగూర్‌లో కార్ల ఫ్యాక్టరీ పెడతానంటే లెఫ్ట్‌ ఫ్రంట్‌ ప్రభుత్వం ఆహ్వానించింది. రైతుల భూములు లాక్కోకూడదంటూ మమత ఉద్యమించింది. రైతులందరూ ఆమెకు అండగా నిలిచారు. పదేళ్ల కోర్టు వివాదం తర్వాత భూములన్నీ రైతులకు వెనక్కి వచ్చేశాయి.

అయితే యిప్పుడు రైతులు సంతోషంగా లేరు. తమ ప్రాంతంలో పారిశ్రామిక ప్రగతి లేకుండా పోయి నిరుద్యోగం ప్రబలిందని, మమత తమను రాజకీయ చదరంగంలో పావులుగా వాడుకుందని వాపోతున్నారు. ఈ అసంతృప్తికి తోడు తృణమూల్‌లో అంత:కలహాలు బిజెపికి కలిసి వచ్చాయి. బిజెపికి చెందిన లాకెట్‌ చటర్జీ హుగ్లీలో నెగ్గింది. ఉత్తర 24 పరగణాలలోని బారక్‌పూర్‌, బన్‌గాంవ్‌లలో, నాదియా జిల్లాలోని రణఘాట్‌లలో కూడా బిజెపి వాళ్లే నెగ్గారు.

ఇతర పార్టీలు - కాంగ్రెసుకు గతంలో 4 ఉంటే యీ సారి రెండే వచ్చాయి. దానికి గట్టి పట్టున్న మాల్దా, ముర్షీదాబాద్‌, ఉత్తర దినాజ్‌పూర్‌లలో ఎదురు దెబ్బలు తగిలాయి. 2014లో 9.6% ఓట్లు వస్తే యిప్పుడు 5.6% వచ్చాయి. ప్రణబ్‌ ముఖర్జీ కొడుకు అభిజిత్‌ జాంగీపూర్‌లో మూడో స్థానంలో నిలిచాడు. బెహరాంపూర్‌లో నాలుగుసార్లుగా నెగ్గుతూ వచ్చిన అధీర్‌ రంజన్‌ చౌధురి యీసారి 80 వేల తేడాతో స్థానాన్ని నిలుపుకోగలిగాడు.

ఒకప్పటి కాంగ్రెసు దిగ్గజం ఘనీఖాన్‌ చౌధురి కంచుకోట ఐన మాల్డాలో ముస్లిము ఓట్లు చీలిపోయి, మాల్డా (నార్త్‌)లో బిజెపి గెలిచింది. మాల్దా (సౌత్‌)లో కాంగ్రెసు అభ్యర్థి కేవలం 8 వేల ఓట్ల తేడాతో గెలిచాడు. తక్కిన రాష్ట్రాలలో లాగానే కాంగ్రెసు యిక్కడా మూర్ఖంగా వ్యవహరించింది. ఆల్‌ ఇండియా యునైటెడ్‌ డెమోక్రాటిక్‌ ఫ్రంట్‌ కాంగ్రెసుతో పొత్తు పెట్టుకుందామని ప్రయత్నించింది. కానీ కాంగ్రెసు కలిసి రాలేదు. పైగా వారికి వ్యతిరేకంగా బలమైన అభ్యర్థులను నిలిపి తను చెడి, వాళ్లనూ చెడగొట్టింది. కాంగ్రెసు ఓటర్లలో 32% మంది బిజెపికి, 20% మంది తృణమూల్‌కు వేశారని ఓ సర్వే చెపుతోంది.

సిపిఎం ఆవిర్భవించిన 1964 నుంచి యిప్పటివరకు ఒక్క సీటు కూడా గెలుచుకోని సందర్భం లేదు. అది యిన్నాళ్లకు దాపురించింది. 2014లో గెలిచిన రెండూ యీసారి తుడిచిపెట్టుకుపోయాయి. ఒకటి (రాయ్‌గంజ్‌) బిజెపి పట్టుకుపోతే, మరొకటి (ముర్షీదాబాద్‌) తృణమూల్‌ పట్టుకుపోయింది. సిపిఎం పాలిట్‌ బ్యూరో సభ్యుడు మహమ్మద్‌ సలీమ్‌ రాయగంజ్‌లో మూడో స్థానంలో నిలిచాడు. 2014లో దాని ఓట్ల శాతం 23% ఉంటే యీ సారి 6.3% ఉంది. దీనికి కారణం ఆ పార్టీ కార్యకర్తలు, అభిమానులలో 39% మంది తృణమూల్‌ను అదుపు చేయడం తమ పార్టీ వలన కాదని, ఆ సమర్థత బిజెపికే ఉందని నమ్మి శత్రువు శత్రువు మిత్రుడు అనే సిద్ధాంతంతో ఓట్లేశారని అంచనా. బిజెపి విధానాలు నచ్చని 31% మంది భయంతోనో, అభిమానంతోనో తృణమూల్‌కే వేశారట.

భవిష్యత్తు ఆందోళనకరం - ఒక సర్వే ప్రకారం బెంగాలీలలో 84% మంది దేశంలో అన్ని మతాలకు సమానస్థానం ఉందని నమ్ముతున్నా, వచ్చే రోజుల్లో రాజకీయ ప్రేరితమైన మతకలహాలు మరింతగా పెరుగుతాయని ఊహించవచ్చు. రాష్ట్రంలో రాష్ట్రపతి పాలన విధించే పరిస్థితి రావచ్చని గవర్నరు ఓ యింటర్వ్యూలో చెప్పేశారు. మమత వాహనం వెళుతూంటే బిజెపి కార్యకర్తలు 'జై శ్రీరామ్‌' నినాదాలిస్తున్నారు. బిజెపి ర్యాలీలపై తృణమూల్‌ వారి దాడులు, దానికి ప్రతిదాడులు పెచ్చరిల్లాయి.

బెంగాల్‌ను హిందూ-నాన్‌ హిందూగా చీల్చుదామని బిజెపి ప్రయత్నిస్తూ ఉంటే దీన్ని బెంగాల్‌పై బయటివారి దాడిగా చిత్రీకరించడానికి మమత ప్రయత్నిస్తోంది. ఈశ్వర చంద్ర విద్యాసాగర్‌ విగ్రహభంజనం దానికి పనికి వచ్చింది. ఇప్పుడు మమత తన నినాదాల్లో 'జై బంగ్లా' కూడా చేర్చింది. బిజెపి వాళ్లు మమతకు 10 లక్షల పోస్టుకార్డులను పంపుతున్నారు. వాటిపై జై శ్రీరామ్‌ అని హిందీలో రాసి ఉంటుంది. దానికి ప్రతిగా తృణమూల్‌ జై బంగ్లా, జై హింద్‌ అని రాసిన 10 లక్షల పోస్టుకార్డులను మోదీకి, అమిత్‌ షాకు పంపడానికి ప్లాన్‌ చేసింది. ఇది యిప్పట్లో ఆగేట్లా లేదు. (సమాప్తం) - ఎమ్బీయస్‌ ప్రసాద్‌ (జూన్‌ 2019)